**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄ - ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 4 Οκτωβρίου 2017, ημέρα Τετάρτη και ώρα 16.25΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων, υπό την προεδρία του Αντιπροέδρου αυτής, κ. Δημητρίου Εμμανουηλίδη, με θέμα ημερήσιας διάταξης:

Συνέχιση της επεξεργασίας και εξέτασης του σχεδίου νόμου του Υπουργείου Εθνικής Άμυνας «Ρυθμίσεις περί σταδιοδρομίας και εξέλιξης στελεχών και οικονομικής μέριμνας και λογιστικού των Ενόπλων Δυνάμεων, σύσταση Κοινού Σώματος Οικονομικών Επιθεωρητών και άλλες διατάξεις» (3η συνεδρίαση).

Στη συνεδρίαση παρέστησαν ο Υπουργός Εθνικής Άμυνας, κ. Παναγιώτης Καμμένος, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αυλωνίτου Ελένη, Βαγιωνάκη Βάλια, Κοζομπόλη Παναγιώτα, Δέδες Γιάννης, Δουζίνας Κωνσταντίνος, Δρίτσας Θοδωρής, Εμμανουηλίδης Δημήτριος, Καραγιαννίδης Χρήστος, Κυρίτσης Γεώργιος, Μουσταφά Μουσταφά, Μπαλλής Συμεών, Ντζιμάνης Γιώργος, Ξυδάκης Νικόλαος, Πάντζας Γιώργος, Σπαρτινός Κώστας, Σταματάκη Ελένη, Τελιγιορίδου Ολυμπία, Τζαμακλής Χαρίλαος, Τριανταφύλλου Μαρία, Τσίρκας Βασίλης, Φίλης Νικόλαος, Αναστασιάδης Σάββας, Δημοσχάκης Αναστάσιος, Καββαδάς Αθανάσιος, Καλαφάτης Σταύρος, Καράογλου Θεόδωρος, Κυριαζίδης Δημήτριος, Τσιάρας Κωνσταντίνος, Κουτσούκος Ιωάννης, Λαγός Ιωάννης, Κούζηλος Νικόλαος, Παππάς Χρήστος, Κανέλλη Λιάνα, Λαμπρούλης Γεώργιος, Κατσίκης Κωνσταντίνος, Σαρίδης Ιωάννης, Δανέλλης Σπυρίδων και Μάρκου Αικατερίνη.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Χαίρετε κυρίες και κύριοι συνάδελφοι. Θα ήθελα να κάνω μια διευκρίνιση. Παρόντος του Προέδρου, προεδρεύω, καθόσον κατά τη διάρκεια της συνεδρίασης ο κ. Δουζίνας, λόγω ανειλημμένης υποχρέωσης, θα πρέπει να αποχωρήσει. Ξεκινά, λοιπόν, η συνεδρίαση της Διαρκούς Επιτροπής Εθνικής Άμυνας και Εξωτερικών Υποθέσεων με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εθνικής Άμυνας «Ρυθμίσεις περί σταδιοδρομίας και εξέλιξης στελεχών και οικονομικής μέριμνας και λογιστικού των Ενόπλων Δυνάμεων, σύσταση Κοινού Σώματος Οικονομικών Επιθεωρητών και άλλες διατάξεις». Είναι η τρίτη συνεδρίαση της Επιτροπής και θα ξεκινήσουμε με την ψήφιση επί της αρχής του νομοσχεδίου. Τον λόγο έχει ο κ. Καραγιαννίδης.

ΧΡΗΣΤΟΣ ΚΑΡΑΓΙΑΝΝΙΔΗΣ (Εισηγητής του ΣΥ.ΡΙΖ.Α.): Κύριε Πρόεδρε, ναι, επί της αρχής.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Δημοσχάκης.

ΑΝΑΣΤΑΣΙΟΣ ΔΗΜΟΣΧΑΚΗΣ (Εισηγητής της Νέας Δημοκρατίας): Κύριε Πρόεδρε, εκφράζουμε την επιφύλαξή μας. Περαιτέρω θέση θα εκφράσουμε στην κατ’ άρθρον συζήτηση.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ο κ. Λοβέρδος, δεν είναι παρών στην Αίθουσα. Τον λόγο έχει ο κ. Κούζηλος.

ΝΙΚΟΛΑΟΣ ΚΟΥΖΗΛΟΣ (Ειδικός Αγορητής του Λαϊκού Συνδέσμου - Χρυσή Αυγή): Κύριε Πρόεδρε, όχι επί της αρχής.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει η κυρία Κανέλλη.

ΛΙΑΝΑ ΚΑΝΕΛΛΗ (Ειδική Αγορήτρια του Κ.Κ.Ε.): Κύριε Πρόεδρε, όχι επί της αρχής.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Σαρίδης.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Κύριε Πρόεδρε, επιφυλασσόμαστε.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Κατσίκης.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των ΑΝ.ΕΛ.): Κύριε Πρόεδρε, υπερψηφίζουμε επί της αρχής το νομοσχέδιο.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Δανέλλης.

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής του «Ποταμιού»): Κύριε Πρόεδρε, επιφυλασσόμαστε.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Συνεπώς, το σχέδιο νόμου του Υπουργείου Εθνικής Άμυνας «Ρυθμίσεις περί σταδιοδρομίας και εξέλιξης στελεχών και οικονομικής μέριμνας και λογιστικού των Ενόπλων Δυνάμεων, σύσταση Κοινού Σώματος Οικονομικών Επιθεωρητών και άλλες διατάξεις», γίνεται δεκτό επί της αρχής, κατά πλειοψηφία.

Εισερχόμαστε τώρα στη συζήτηση επί των άρθρων. Έχει ζητήσει να προηγηθεί η κυρία Κανέλλη. Κυρία Κανέλλη, έχετε τον λόγο.

ΛΙΑΝΑ ΚΑΝΕΛΛΗ (Ειδική Αγορήτρια του Κ.Κ.Ε.): Κύριε Πρόεδρε, θα περικόψω κατά πολύ τον σχολιασμό και θα εισέλθω στα άρθρα. Έτσι και αλλιώς έχουμε και β΄ ανάγνωση και έχω σαφείς τοποθετήσεις για όλα τα άρθρα.

Όσον αφορά στο άρθρο 1, που αφορά στις ειδικές κατηγορίες Αξιωματικών εκτός οργανικών θέσεων, έχουν διαλυθεί οι συντάξεις, έχετε διαλύσει την κοινωνική ασφάλιση, τα Μετοχικά Ταμεία και κατ’ επέκταση τα μερίσματα, τα βοηθήματα οικονομικής επαγγελματικής αποκατάστασης – τα ΒΟΕΑ, τα εφάπαξ – έχουν υποστεί και οι στρατιωτικοί τα τελευταία χρόνια τις συνέπειες μιας βαθιάς αντιλαϊκής πολιτικής όλων των κυβερνήσεων μαζί με τον υπόλοιπο λαό. Προτείνετε τον εργάσιμο βίο των στρατιωτικών μέχρι πέντε χρόνια επιπλέον, χωρίς δικαίωμα λήψης επιδόματος κινδύνου. Μετά από αυτά, τί θα γίνει; Τί συντάξεις θα παίρνουν; Μήπως τους κάνετε και καμιά χάρη; Στην πραγματικότητα είναι τρομοκρατημένοι από τις οικονομικές συνθήκες και τους προσφέρετε ως επιλογή να μείνουν για περισσότερα χρήματα, μέχρι τα 67 έτη, ενδεχομένως και μέχρι τα 70, όπως επιτάσσει η Ευρωπαϊκή Ένωση; Αυτό θα το δούμε.

Κατά την άποψή μας, οδηγούνται εκβιαστικά οι Αξιωματικοί να επιλέξουν μόνοι τους την επιπλέον παραμονή στο στράτευμα. Επεκτείνεται η εφαρμογή προηγούμενων νόμων, που επέβαλλαν τα 40 χρόνια συντάξιμης υπηρεσίας και όριο ηλικίας τα 60 έτη σε νέες κατηγορίες στρατιωτικών, πέραν από αυτούς που αφορούσαν. Κρίνεται και η στάση των συνδικαλιστών, τους ακούσαμε σήμερα. Άρα, στο άρθρο 1, λέμε «όχι».

Όσον αφορά στο άρθρο 2, η απονομή αποστρατευτικού βαθμού Ανθυπολοχαγού και αντιστοίχων, των άλλων Κλάδων των Ενόπλων Δυνάμεων, σε αποστρατευόμενους Εθελοντές και Εθελόντριες Μακράς Θητείας βαθμού Ανθυπασπιστή είναι αποδεκτοί, καθώς είναι κάτι που ισχύει και για άλλες κατηγορίες στρατιωτικών. Άρα, ψηφίζουμε «ναι».

Άρθρο 3. Η θητεία των Ιπταμένων Ειδικής Μονιμότητας με βάση τον αρχικό νόμο, για να μην τα λέω αναλυτικά – ξέρετε τι αφορά το άρθρο – για εμάς μοιάζει φωτογραφική διάταξη. Αφορά κάποιους που έχουν αποστρατευτεί μέχρι 3 χρόνια πριν από την έναρξη της ισχύος του ν.4407/2016, χάνοντας έτσι την ευκαιρία για μεγαλύτερη παραμονή στην υπηρεσία, όπως παραπάνω, δηλαδή, τα 35 χρόνια. Τώρα, τους δίνετε τη δυνατότητα να επιστρέψουν στην ενεργό υπηρεσία ως μόνιμοι από την εφεδρεία και επειδή εκτιμάται ως φωτογραφικό -ψηφοθηρικό, θα πούμε «όχι».

Στο άρθρο 4, καταλαβαίνουμε και ξέρουμε ότι είναι ένα παλιό αίτημα των στελεχών της κατηγορίας, με την οποία ασχολείται το άρθρο. Με την ίδια λογική και η επόμενη σειρά στελεχών, που δεν καλύπτεται από τον νόμο, θα μπορούσε να ζητήσει επίσης ένα χρόνο νωρίτερα την προαγωγή και ούτω καθεξής. Ακριβώς γι' αυτό τον λόγο, παρότι είναι ψηφοθηρικό, θα σας πούμε «παρών». Δεν περιλαμβάνετε όλες τις κατηγορίες που θα μπορούσαν να είναι ενδιαφερόμενοι.

Στο άρθρο 5, που αφορά στη δυνατότητα στους Αξιωματικούς που προέρχονται από Σχολές Υπαξιωματικών και τα λοιπά, με την προτεινόμενη διάταξη της παρ.1, οι Αντισυνταγματάρχες, οι προερχόμενοι από τις Ανώτερες Στρατιωτικές Σχολές Υπαξιωματικών, πτυχιούχοι ανώτατων εκπαιδευτικών ιδρυμάτων, εξαιρούνται και δεν κρίνονται με τη συμπλήρωση των 35 χρόνων πραγματικής υπηρεσίας, κατά τις παρ.17 και 14.

Οι Αξιωματικοί θα κρίνονται μόνο αν έχουν συμπληρώσει 21 χρόνια –19 + 21 μας κάνει 40 – και 2 στο βαθμό και αν κριθούν εισακτέοι, προάγονται, ανεξαρτήτως ύπαρξης κενών οργανικών θέσεων. Με το εκτός οργανικών θέσεων φτάνουν στον καταληκτικό βαθμό της κατηγορίας τους, που πριν, περιμένοντας στη σειρά, δεν το κατάφερναν. Με την προτεινόμενη διάταξη της παρ.2 οι Ιερείς είτε Ταξίαρχοι είτε Συνταγματάρχες, όταν κρίνονται ευδοκίμως τερματίσαντες την σταδιοδρομία τους, θα παίρνουν τον επόμενο βαθμό για ένα μήνα και μετά θα αποστρατεύονται. Καλά όλοι οι άλλοι, αλλά και οι ιερείς να γίνονται Στρατηγοί; Έστω και ένας. Θα έχουμε Στρατηγό ιερέα;

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Ταξίαρχο, όχι Στρατηγό.

ΛΙΑΝΑ ΚΑΝΕΛΛΗ (Ειδική Αγορήτρια του Κ.Κ.Ε.): Καταλάβατε τι εννοώ. Θα παίρνει τις παραπανήσιες.

Με τη νέα πρόβλεψη, στο τρίτο κομμάτι, παρ.3: «*Οι Αντισυνταγματάρχες του Στρατού Ξηράς και οι Αντιπλοίαρχοι του Πολεμικού Ναυτικού, απόφοιτοι Ανωτέρων Σχολών, δεν θα εξελίσσονται μόνο μέχρι τον βαθμό, όπως προβλέπεται στο άρθρο 3*.». Για να μην μακρηγορώ – γιατί μπορεί να είμαι πολύ αναλυτική στα άρθρα και θα τα κρατήσω, ως ανάλυση, για τη δεύτερη συζήτηση – ικανοποιείτε την τακτική όλων των κυβερνήσεων μέχρι σήμερα. Μια ικανοποίηση αιτημάτων που διαδέχεται από μια άλλη ικανοποίηση αιτημάτων και αυτή είναι η έννοια της εναρμονίσεως και μάλιστα, ευλογημένη. Σας λέμε, λοιπόν, σε αυτό το άρθρο «ναι» στην παρ.1 και «όχι» στις υπόλοιπες.

Άρθρο 6. Με την ευκαιρία της προτεινόμενης διάταξης, θα θέλαμε να τοποθετηθούμε επί της αρχής για το θέμα της ύπαρξης του Κοινού Σώματος Στρατιωτικών Ιερέων, που αποτελεί μια απολύτως χαρακτηριστική περίπτωση σχέσεων Εκκλησίας - Κράτους. Η θέση μας είναι ότι ο πλήρης διαχωρισμός της Εκκλησίας από το Κράτος θα εξάλειφε και το φαινόμενο της ύπαρξης ιερέων μέσα στο στράτευμα, με βαθμό στρατιωτικό. Μία ματιά – και απευθύνομαι σε όλους – στη διατύπωση της εισήγησης της Διαρκούς Ιεράς Συνόδου «*Τα κόμματα της Αριστεράς, με τη γνωστή φιλοσοφικοκοινωνική κοσμοθεωρία του κομμουνιστικού κοσμοειδώλου, όπως γνώρισε τον χωρισμό αυτό ο καταρρεύσας Υπαρκτός Σοσιαλισμός στο Ανατολικό Μπλοκ…*» και προχωράει «…*μιλούν για διαχωρισμό Εκκλησίας και Κράτους*». Εντάξει. Ξέρετε ότι υπάρχουν και Μουσουλμάνοι στο στράτευμα. Μέσα σε όλα αυτά υπάρχει και η διαπαιδαγώγηση, που δεν έχετε κρατήσει τη λέξη «*διαπαιδαγώγηση*», έχετε κρατήσει τη φράση «*ηθική και χριστιανική διαπαιδαγώγηση του στρατεύματος*».

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Θα μου επιτρέψετε ένα σχόλιο πάνω σε αυτό. Θέλω να σας διαβεβαιώσω, κυρία Κανέλλη, ότι μας έτυχαν δύο περιπτώσεις, ένας Μουσουλμάνος και ένας Εβραίος – μάλιστα, ο συγκεκριμένος ήταν ο μοναδικός Ραβίνος των Αθηνών, ο οποίος παρουσιάστηκε στο στράτευμα – και έδωσα διαταγή και οι δύο τους εντάχθηκαν στη Θρησκευτική Υπηρεσία των Ενόπλων Δυνάμεων, έκαναν τη θητεία τους σεβόμενοι απόλυτα το Σχήμα τους και τη Θρησκεία τους και σας βεβαιώνω ότι αυτό θα γίνεται για όλες τις θρησκείες.

ΛΙΑΝΑ ΚΑΝΕΛΛΗ (Ειδική Αγορήτρια του Κομμουνιστικού Κόμματος Ελλάδος): Κύριε Υπουργέ, λυπάμαι πάρα πολύ, με διακόψατε επί ασχέτου ζητήματος. Δεν σας κατηγόρησα εγώ για ρατσισμό, προς Θεού. Σας κατηγόρησα για ύπαρξη Στρατιωτικού Σώματος Ιερέων. Διότι, αυτό είναι απόρροια του μη διαχωρισμού Εκκλησίας - Κράτους. Τη θέση μας ανέπτυξα. Επομένως, θα σας πούμε «όχι», γιατί είναι πάγιο αίτημα ο διαχωρισμός και η ύπαρξη στο Στρατό αυτών των Σωμάτων δημιουργεί αυτές τις θέσεις. Το ότι δεχτήκατε στον Στρατό και υπηρετήσατε τα θρησκευτικά τους καθήκοντα, δεν σημαίνει ότι τους κάνατε και Αξιωματικούς. Εδώ μιλάμε για Αξιωματικούς, μέσα στο Στρατό. Είναι εντελώς διαφορετικό πράγμα. Αυτό εννοώ άσχετο. Σε αυτό θα σας πούμε, «όχι».

Πάμε, στο άρθρο 7. Είναι η τροποποίηση των άρθρων 10 και 13α΄ του νόμου 3883. Έχετε φραστικές αλλαγές στο άρθρο 13α΄ και στο άρθρο 10 και αλλάζει η ημερομηνία κατάθεσης αιτήσεων μετάταξης Υπαξιωματικών με πτυχίο Α.Ε.Ι. στο Κλάδο των Αξιωματικών. Σας λέμε «ναι».

Πάω στο Δεύτερο Κεφάλαιο, άρθρο 8. Εδώ έχουμε ένα πρόβλημα. Στο συγκεκριμένο άρθρο δεν θα είχαμε αντίρρηση, για το παλιό άχρηστο υλικό, τα συλλεκτικά μουσειακά όπλα να πωλείται και να παραχωρείται σύμφωνα με τη νομοθεσία. Έχουμε ένα πρόβλημα με τα δημευμένα όπλα, που προφανώς μπορεί να είναι οτιδήποτε και μάλιστα αξιοποιήσιμο. Νομίζουμε ότι είναι πολύ απλουστευτικό η πώλησή τους να παραπέμπεται στον ν.2168/1993, που, κατά τη γνώμη μας, υπολείπεται. Δεν καλύπτει όλη την γκάμα. Επίσης, σύμφωνα με το άρθρο, η αξιοποίηση του άχρηστου υλικού θα ωφελεί αποκλειστικά τους Προϋπολογισμούς του Γενικού Επιτελείου, αφού αντικαθίσταται από το άρθρο 3, του Νομοθετικού Διατάγματος. Άρα, θα διατίθεται στα Μετοχικά Ταμεία και θα επωφελούνται οι Απόστρατοι με τις πενιχρές συντάξεις; Μας είπατε, δώσατε την διευκρίνιση. Σε κάθε περίπτωση, εμείς σας λέμε «κατά» ακριβώς εξαιτίας της ασάφειάς του, όχι, γιατί δεν θα μας ενδιέφερε, να πωλούνται πράγματα μη αξιοποιήσιμα.

Πάμε στο άρθρο 9. Η προσθήκη που φέρνει το άρθρο στον ν. 3978/2011 παραπέμπει στο διορθωμένο με το προηγούμενο άρθρο του παρόντος νομοθετικό διάταγμα 721/1970, με το οποίο δεν συμφωνήσαμε και επομένως λέμε «κατά».

Στα άρθρα 18 έως 23. Έχω να σας πω μια σειρά από πράγματα, κάτω από αυτές τις διαδικασίες θα πρέπει να το συμπτύξω και σας λέω «παρών» και μένω στο 24.

Ήμουν σαφής ως προς τα άρθρα. Μέχρι το 23 δηλώνω «παρών».

Στο άρθρο 24. Οι μεταθέσεις του εξωτερικού. Αφορά στην υπέρβαση του χρονικού ορίου παραμονής και έτσι δεν ταυτίζεται με αυτήν της προηγούμενης παραγράφου του νόμου 3883, στην οποία παραπέμπει και που αφορά μετάθεση ενός συζύγου για συνυπηρέτηση. Παρά ταύτα, είναι σωστό. Κατά τη διάρκεια της υπέρβασης, να παίρνουν μισθό εσωτερικού και όχι εξωτερικού. Θα έπρεπε, όμως, η τυχόν υπέρβαση, κύριε Υπουργέ, να αφορά ρητά οικογενειακούς λόγους, κάτι που δεν προβλέπεται. Σε κάθε περίπτωση, εμείς θα πούμε «ναι». Προσπαθούμε να υποβοηθήσουμε πέντε πράγματα, που μπορεί να υποβοηθηθούν.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Το βάζουμε αυτό, αφού το θέλετε.

ΛΙΑΝΑ ΚΑΝΕΛΛΗ (Ειδική Αγορήτρια του Κομμουνιστικού Κόμματος Ελλάδος): Στο άρθρο 25. Αφορά στρατεύσιμους από τις πρώην Σοσιαλιστικές Δημοκρατίες Αλβανία και Τουρκία. Θεωρούμε ότι είναι άτομα που χρειάζονται στήριξη, σας λέμε «ναι».

Στο άρθρο 26, οι δαπάνες προμήθειας φαρμάκων υγειονομικού υλικού, σας λέμε «ναι».

Πάμε τώρα στο άρθρο 27. Στο άρθρο 27 που είναι ένα συνδικαλιστικό ζήτημα, στο οποίο θα επιφυλαχθώ, για να το αναπτύξω, όπως το ανέπτυξα και επί τις αρχής, αλλά εξαιρετικά ειδικότερα, σας λέω ότι η βασική μας τοποθέτηση είναι να μην μπούμε στην διελκυστίνδα για τον έλεγχο του συνδικαλιστικού κινήματος. Πρεσβεύουμε μια πανελλαδική Ομοσπονδία. Το λέω συνοπτικά και περιληπτικά λόγω του χρόνου. Το ψηφίζουμε, παρά τις ενστάσεις μας. Αλλά στη δεύτερη συζήτηση, καλά θα κάνετε να τις ακούσετε αναλυτικά. Εγώ προτίθεμαι αυτό εδώ να το καταθέσω, να υπάρχει στα πρακτικά, ώστε να μπορείτε να το μελετήσετε αναλυτικότερα.

Στο άρθρο 28, σας λέμε «ναι».

Πάμε στο άρθρο 29, που είναι οι καταργούμενες διατάξεις. Η πρότασή μας είναι «παρών», γιατί είναι αδύνατο να ελέγξουμε σ' αυτό τον χρόνο το είδος των καταργούμενων διατάξεων και το θεωρούμε και τυπικό.

Και πάμε και στο άρθρο 30, με το οποίο και τελειώνω. Θα σας επισημάνω εδώ μόνο τις παρατηρήσεις μας και τις ενστάσεις, γιατί υπάρχει μια πολύ μεγάλη τοποθέτηση για την λανθασμένη αξιοποίηση, την καθαρά καθόλου κυρίαρχης ιδεολογίας ανεξάρτητου κράτους της έννοιας των αντισταθμιστικών ωφελημάτων. Από την ώρα που ανήκει σε μεγαλύτερους σχηματισμούς, με αλλότρια συμφέροντα σπάνια υπάρχει η πρόθεση για κάτι τέτοιο. Έχουμε καταθέσει πρόταση ολοκληρωμένη, την οποίαν άπαντες υιοθετούσαν ρητορικά, όταν φτάναμε στην ώρα της ψήφισης ποτέ. Υπάρχουν συμφέροντα, τα ξέρουμε.

Πάμε στις παρατηρήσεις. Πρώτον, κυρώνεται σχέδιο σύμβασης και όχι αυτή η ίδια η σύμβαση. Στην παρ. 3 ορίζεται ότι παρέχεται στον ΥΠΕΘΑ η εξουσιοδότηση να υπογράψει την εγκεκριμένη σύμβαση της παρ.1, καθώς και κάθε άλλο συναφές έγγραφο ή τροποποίηση αυτής. Το λέτε μέσα ρητά, εσείς εξουσιοδοτείστε για το σχέδιο.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Το αποσύρουμε αυτό, για να μην υπάρχει παρεξήγηση.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Θαύμα, θα έχουμε δεύτερη συζήτηση.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Τη δυνατότητα τροποποίησης από τον Υπουργό την αποσύρω.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Στην παρ.5, οι ρυθμίσεις του παρόντος άρθρου υπερισχύουν κάθε άλλης γενικής ή ειδικής διάταξης νόμου. Έλεος! Δεν κάνει λεόντειο τη σύμβαση, την κάνει τέρας.

Τέταρτον, παρ.1.1.2. της σύμβασης γίνεται λόγος για καθορισμό, ενδεικτικά και όχι περιοριστικά, της πίστωσης των αντισταθμιστικών ωφελημάτων, που συμφωνούνται. Δηλαδή, μπορεί κι αυτό να αλλάξει με την τελική συμφωνία. Δηλαδή, η ίδια η πιστωτική αξία των προγραμμάτων. Εγώ, σας λέω τι διάβασα και τι μελέτησα, κύριε Υπουργέ.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Κυρία Κανέλλη, έχει καταργηθεί ο νόμος περί Α/Ω, άρα δεν μπορώ να κάνω καμία αλλαγή τέτοια. Αν θέλετε να το βγάλουμε, το βγάζουμε.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Βρίσκουμε θετική τη ρύθμιση του άρθρου 3 που προβλέπει για κάθε πρόταση, την υλοποίηση του προγράμματος, για όσο διαρκεί, την αναπροσαρμογή της πιστωτικής αξίας.

Έκτο, είναι θετικό ότι προβλέπεται από τη συνολική και αποκλειστική ευθύνη έναντι του ΥΠΕΘΑ και της ΓΔΑΕΕ για την εκπλήρωση της υποχρέωσης, ακόμα και αν την υλοποίηση έχουν αναλάβει υποκατασκευαστές. Είναι θετικό.

Έβδομο, η προμηθεύτρια εταιρεία εξασφαλίζει οκτώ χρόνια για τα προγράμματα της νέα σύμβασης και μάλιστα, της παρέχεται η οκταετής περίοδος, ανεξάρτητα από την αιτία της καθιέρωσης, μια περίοδος χάριτος, διάρκειας 24 ή 18 μηνών, αντίστοιχα. Γιατί; Δεν τα εκπλήρωσαν, που δεν τα εκπλήρωσαν, τους δίνετε οκτώ χρόνια, τους δίνετε και περίοδο χάριτος; Έλεος, δηλαδή, αφού πάτε να μαζέψετε τα λεφτά, που φαγώθηκαν.

Το κατά 36,8 δολάρια υπερβάλλον μέρος από την πιστωτική αξία του ανεκπλήρωτου μέρους της αρχικής Σύμβασης – που συμφωνείται στο άρθρο 8 – είναι στην καλή διάθεση της εταιρείας, σύμφωνα με το ίδιο άρθρο. Η διατύπωση πολλές φορές είναι ζωτικής σημασίας.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Έχετε δίκιο σ’ αυτό, αλλά δυστυχώς, επειδή είναι προϊόν διαπραγμάτευσης θα προσπαθήσω. Θα τους ζητήσω να το αποσύρουν με τη συναίνεσή τους. Δεν το υπόσχομαι ότι θα γίνει, αλλά σας λέω ότι θα προσπαθήσω.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Κύριε Υπουργέ, είναι λεόντειος η σύμβαση. Δύσκολα θα περάσει, τουλάχιστον να μην μας περνάνε για βλάκες. Στην προμηθεύτρια εταιρεία παρέχεται η δυνατότητα το υποκατασκευαστικό έργο, που θα αναλάβουν ελληνικές εταιρείες, να αναθέσει μέρος αυτού σε τρίτες, άλλες εταιρείες, κατόπιν εγκρίσεως του ΥΠΕΘΑ. Εδώ, να το προσέξουμε, τουλάχιστον να είναι ντόπιες. Είναι θετικό τα περί εγγυητικής επιστολής καλής εκτέλεσης.

Στο άρθρο 29.1 της Σύμβασης, καμία υποχρέωση, σύμφωνα με την παρ.3, δεν μπορεί να επιβληθεί στον προμηθευτή, με βάση τις κατευθυντήριες οδηγίες του ΥΠΕΘΑ ή με άλλο τρόπο, πέραν των οριζόμενων. Τι είναι αυτή η εταιρεία, καλέ; Καμία υποχρέωση δεν μπορείτε να επιβάλλετε εσείς; Θα το παρακολουθείτε, θα το ελέγχετε και δεν μπορείτε να τους υποβάλετε καμία υποχρέωση;

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Λέει, «*πέραν των οριζομένων*».

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Δεν το λέει.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Να το βάλουμε.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Άρθρο 29 -13 της Σύμβασης, τα Μέρη παραιτούνται αμετάκλητα από κάθε υφιστάμενο ή μελλοντικό δικαίωμα κυριαρχικής ασυλίας. Θυμίζουμε ότι αντίστοιχη ρύθμιση υπήρχε και στα δύο πρώτα Μνημόνια και είχε ξεσηκώσει θύελλα από τον ΣΥΡΙΖΑ. Συνάδελφοι βουλευτές, πώς μπορεί να παραιτηθεί κάποιος από κάθε υφιστάμενο ή μελλοντικό δικαίωμα κυριαρχικής ασυλίας; Έλεος, δηλαδή!

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Επαναλάβετε, παρακαλώ.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Άρθρο 29 -13, «*Τα ΜΕΡΗ παραιτούνται αμετάκλητα, από κάθε υφιστάμενο ή μελλοντικό δικαίωμα κυριαρχικής ασυλίας, που αφορά ή σχετίζεται με την παρούσα νέα σύμβαση αντισταθμιστικών ωφελημάτων*». Εισαγωγικά, διαβάζω, δεν βγάζουμε από το κεφάλι μας πράγματα, μόνο ό,τι δούμε, μιλάμε. Δεν κατασκευάζω αντιπολίτευση.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): «…., *στο βαθμό*», λέει, «*που κάτι τέτοιο δεν απαγορεύεται από το εφαρμοστέο ελληνικό δίκαιο*». Δηλαδή, το ελληνικό δίκαιο υπερισχύει. Άρα, δεν υπάρχει θέμα παραίτησης ασυλίας. Διαβάζω, «*Τα ΜΕΡΗ παραιτούνται αμετάκλητα, στο βαθμό που κάτι τέτοιο δεν απαγορεύεται από το εφαρμοστέο ελληνικό δίκαιο, από κάθε υφιστάμενο ή μελλοντικό δικαίωμα κυριαρχικής ασυλίας*». Δηλαδή, το εφαρμοστέο Δίκαιο προηγείται των πάντων.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Μελλοντικό;

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Όχι. Σου λέει ότι εάν αύριο αλλάξεις τον νόμο εσύ και δεν ισχύει το υφιστάμενο σχέδιο. Δηλαδή, δεν μπορώ να κάνω έναν νόμο εγώ, που να μπορέσω να επιβάλω άλλου είδους διατάξεις στην εταιρεία, παρά μόνο τον υφιστάμενο.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Κύριε Υπουργέ, να σας προασπίσω προσπαθώ.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Κυρία Κανέλλη, σας ακούω με πολύ προσοχή.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Μπορώ να σας το διευκρινίσω. Παραιτούνται και από τα δύο μέρη. Η ελληνική πλευρά, δηλαδή, το μέρος της ελληνικής Πολιτείας παραιτείται από το δικαίωμα να νομοθετήσει αλλιώς μετά; Εν τω μέλλοντι;

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Για την συγκεκριμένη σύμβαση, λέμε.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Και εάν θελήσετε, να την διορθώσατε αύριο το πρωί, εάν αλλάξουν οι συνθήκες της χώρας; Αυτοί να παραιτηθούν. Εσείς θα παραιτηθείτε;

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Προσέξτε. Το εσωτερικό δίκαιο λέει ότι δικαιούμεθα να κάνουμε τροποποίηση της συμβάσεως. Προβλέπεται από το εσωτερικό δίκαιο.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Άλλο η τροποποίηση και άλλο η παραίτηση από κάθε. Προσέξτε, τη λέξη «κάθε».

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Που δεν απαγορεύεται από το εφαρμοστέο ελληνικό δίκαιο. Δηλαδή, το ελληνικό εφαρμοστέο δίκαιο είναι αυτό που υπερισχύει. Θέλω να σας διαβεβαιώσω ότι αυτό δεν έχει να κάνει με τις μνημονιακές παραιτήσεις, κάθε κυρίαρχου δικαιώματος.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Να το συζητήσουμε, εάν θέλετε, αναλυτικά, για να κλείσω.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Εάν θέλετε να το διαμορφώσουμε κάπως αλλιώς λεκτικά, θα το κάνουμε.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Θα έρθω και θα σας το πω, να το διαμορφώσουμε. Δεν θέλω να κάνω κατάχρηση και του προνομίου να μιλάω μπροστά.

Με το άρθρο 30, παρ.2, τα μέρη παραιτούνται, αποδεσμεύουν και απαλλάσσουν δια παντός και δεσμεύονται να μην ενάγουν το άλλο μέρος, σε σχέση με οποιεσδήποτε και όλες τις αξιώσεις, γνωστές και άγνωστες, που πηγάζουν από την αρχική σύμβαση, την 05/1999. Από την υπογραφή και ενεργοποίηση της νέας σύμβασης, όλες και κάθε έννομη συνέπεια και υποχρέωση των μερών, που πηγάζει από την απόφαση του Μαΐου του 2015, που εκδόθηκε από τον Γενικό Διευθυντή, λογίζεται ως πλήρως εκπληρωθείσα και ικανοποιηθείσα. Ακόμα κι αν δεν είναι. Και κάθε έννομη συνέπεια – προσέξτε το «κάθε έννομη» – της απόφασης αυτής, καταργείται. Με απλά ελληνικά, κατά τη γνώμη μου – μπορεί να κάνω λάθος, αλλά ακούστε το – υπέρ της προμηθεύτριας εταιρείες, πάνε τα πιστωθέντα 370 εκατομμύρια δολάρια, που δόθηκαν στην εταιρεία για έργο, που ουδέποτε εκπλήρωσε στα πλαίσια της σύμβασης 05/1999.

Κλείνω, σύμφωνα με το άρθρο 30, παρ.6, «*Σε περίπτωση που το παρόν Άρθρο κριθεί παράνομο, άκυρο ή/και ανεφάρμοστο για οποιοδήποτε λόγο, είτε εν όλω είτε εν μέρει, τότε*» λέτε εσείς «*η παρούσα ΣΑΩ θα είναι άκυρη στο σύνολό της*». Δηλαδή, είναι ωμός εκβιασμός της ελληνικής πλευράς, να μην τολμήσουν τα δικαστήριά της να διανοηθούν ότι μπορεί να θεωρήσουν ή να κηρύξουν άκυρο το παρόν Λεόντειο άρθρο της νέα σύμβασης. Άρθρο που δεν μπορεί να σταθεί, για να είμαστε τίμιοι – τουλάχιστον, ας το παραδεχτούμε, για λόγους σκοπιμότητας – σε οποιοδήποτε δικαστήριο, από πλευράς νομιμότητας. Διότι, εάν ένα άρθρο δεν μπορεί να προσβληθεί σε κανένα δικαστήριο, για οποιονδήποτε λόγο και εξαιτίας αυτού, συνεπάγεται ακυρότητα της σύμβασης, τότε μας υποχρεώνει να πούμε ειλικρινά και από καρδιάς, επειδή δεν μπορούμε να ελέγξουμε ό,τι αποκρύπτεται από Βουλευτές δια της εμπιστευτικότητας των παραρτημάτων, όπως τις επιφυλάξεις που έχουν γεννηθεί από τη συγκεκριμένη σύμβαση, δεν μπορούμε να αγνοήσουμε, κύριε Υπουργέ, τα χρήματα, με τα οποία έχει ήδη επιβαρυνθεί ο ελληνικός λαός, στο πλαίσιο αγορών οπλικών συστημάτων, εξαιτίας των αντισταθμιστικών ωφελημάτων. Και γι' αυτό, προς έκπληξή σας, θα πούμε «παρών».

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Η LΟA ισχύει και για τα δύο μέρη. Και για την RΑYTHΕON.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Υπήρχε μια παραβίαση του χρόνου. Προτείνω να δώσουμε δεκαπέντε λεπτά, για να υπάρχει μια συμβατή σχέση του διαθέσιμου χρόνου με την ανάδειξη των θέσεων των Κομμάτων. Τον λόγο έχει ο Εισηγητής του ΣΥΡΙΖΑ, κ. Καραγιαννίδης.

ΧΡΗΣΤΟΣ ΚΑΡΑΓΙΑΝΝΙΔΗΣ (Εισηγητής του ΣΥΡΙΖΑ): Σας ευχαριστώ πολύ, κύριε Πρόεδρε. Εγώ νομίζω ότι το παράδειγμα που και το Κ.Κ.Ε. επέδειξε με την παραγωγική του κριτική προς το νομοσχέδιο και η αποδοχή σχεδόν στα τρομακτικά ύψη του 99% από όσα ζήτησε το Κ.Κ.Ε. και έγιναν αποδεκτά. δείχνει ότι όταν θέλουμε, μπορούμε να κάνουμε δουλειά. Αυτό το λέω εισαγωγικά, γιατί δεν μπορώ να μην πω ότι συγκεκριμένος βουλευτής της Νέας Δημοκρατίας βλέπει την Επιτροπή ως στούντιο τηλεοπτικού σταθμού και δεν κάνουμε, με αυτόν τον τρόπο, δουλειά. Δεν κάνουμε με αυτόν τον τρόπο δουλειά, γιατί τινάζουμε την διαδικασία στον αέρα. Την ίδια στιγμή, μάλιστα, που βουλευτές της Νέας Δημοκρατίας έκαναν παρατηρήσεις, ανέφεραν επιχειρήματα, έκαναν κριτική στο νομοσχέδιο, ζήτησαν την απόσυρση συγκεκριμένων άρθρων, αλλά με κραυγές και με «πολιτική από την κλειδαρότρυπα» των παιδιών και τις οικογένειες Υπουργών, δεν πάμε.

Το λέω – το ανέφερε αυτό χθες και ο κ. Βίτσας, ο Αναπληρωτής Υπουργός – αυτό μπορεί να γυρίσει μπούμερανγκ, γιατί σήμερα είναι μαζί τους, αύριο δεν θα είναι και θα δουν «τις φάτσες» τους φωτογραφία στις εφημερίδες. Δεν γίνεται κατανοητό, θα προχωρήσουμε. Εγώ δεν είμαι καθόλου αισιόδοξος ότι δεν θα ξαναγίνει αυτό το πράγμα, γιατί είναι γνωστή η πορεία του συγκεκριμένου ανθρώπου. Δεν έχω καμιά ελπίδα ότι θα βελτιωθεί. Πάμε, λοιπόν, στο νομοσχέδιο.

Στο 1ο άρθρο, υπάρχουν κάποιες παρατηρήσεις, που έχουν γίνει και από τους φορείς και νομίζω ότι έχει γίνει μια παρατήρηση από την Π.Ο.Ε.Σ., που μπορούμε να τη λάβουμε υπόψη μας και αναλόγως θα αποφασίσει το Υπουργείο. Αναφέρομαι στη ρύθμιση για Αξιωματικούς και δεν αναφέρει τίποτα για τους Υπαξιωματικούς Θεσμού Εθελοντή Μακράς Θητείας, που φτάνει μέχρι τον βαθμό του Ανθυπασπιστή εν ενεργεία και Επαγγελματία Οπλίτη που φτάνει μέχρι το βαθμό του Αρχιλοχία και αντιστοίχων εν ενεργεία. Δηλαδή, δεν περιλαμβάνονται οι Υπαξιωματικοί στο δικαίωμα να μπορούν να επιστρέψουν. Θα μπορούσε να το δει το Υπουργείο, εάν είναι εφικτό, να γίνει.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Έχετε δίκιο, το ψάξαμε, αλλά αυτή τη στιγμή είναι πολύ μεγάλο το κόστος. Θα θέλαμε να κάνουμε. Πάντως, η κατεύθυνσή μας είναι κάποια στιγμή να γίνει. Είναι τέτοιο το κόστος που δεν μπορούμε να το υλοποιήσουμε.

ΧΡΗΣΤΟΣ ΚΑΡΑΓΙΑΝΝΙΔΗΣ (Εισηγητής του ΣΥΡΙΖΑ): Ωραία. Σε ό,τι αφορά στο άρθρο 2, υπήρξε – νομίζω – λανθασμένη εντύπωση από την πλευρά της Αντιπολίτευσης, όταν ζητήθηκε το κόστος από το Γενικό Λογιστήριο του Κράτους. Ειπώθηκε, νομίζω. Δεν υπάρχει. Είναι δόσιμο ενός βαθμού αναγνωρίσεως της θητείας των ανθρώπων αυτών μέχρι την στιγμή που αποστρατεύθηκαν από τον Στρατό. Δεν έχει δημοσιονομικό κόστος και νομίζω ότι και οι Ενώσεις Αποστράτων το είπαν με δήλωσή τους σήμερα.

Δεν έχω κάτι να πω κάτι για το άρθρο 3. Θα πάω στο άρθρο 4. Σε αυτό το άρθρο, θα μείνω και επικριτικά, σχεδόν. Υπάρχει μια παρανόηση για το τι ζητάνε οι συγκεκριμένοι Αξιωματικοί της χρονιάς του 1990. Επειδή έκανα μακρά κουβέντα, όχι τώρα, αλλά εδώ και αρκετό διάστημα, δεν επηρεάζει το Ασφαλιστικό. Δεν έχει καμία επιρροή. Πρέπει να μπει μια ημερομηνία, «*έως 31/12/2015*». Δεν επηρεάζει το Ασφαλιστικό και δεν υπάρχει δημοσιονομικό κόστος. Οι άνθρωποι αυτοί λένε και «*εάν, σε κάθε περίπτωση, υπονοείται ότι θα επηρεάσει το Ασφαλιστικό, να μπει ένας όρος και να πει ότι θα δοθεί μέχρι 31/12/2015*», χωρίς να επηρεάζει την ασφαλιστική τους πορεία. Θα ήθελα να το δείτε, γιατί νομίζω ότι είναι μια αδικία, η οποία διορθώνεται στο μισό και στο άλλο μισό μένει ξεκρέμαστη. Και δεν πρέπει να συγχέεται η συγκεκριμένη τάξη του 1990, με την τάξη του 1991 και του 1992, είναι αυτούσια. Μια ημερομηνία θα μπει και θα λήξει άπαξ το πρόβλημα.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Είναι ακριβώς το επόμενο που θα κάνουμε. Αυτή τη στιγμή, δεν βγαίνει ο Προϋπολογισμός, για να το κάνουμε. Έχουν δίκιο και το αναγνωρίζουμε, όπως αναγνωρίσαμε και προηγουμένως και αποκαταστήσαμε την αδικία αυτή. Μελλοντικά, μόλις μπορέσουμε, θα το κάνουμε αμέσως. Έχετε δίκιο, έτσι όπως δημιουργήθηκε και προηγουμένως που κάναμε έναν χρόνο, κάνουμε τώρα τον επόμενο χρόνο και πρώτα ο Θεός, να μπορέσουμε να κάνουμε και τα επόμενα χρόνια.

ΧΡΗΣΤΟΣ ΚΑΡΑΓΙΑΝΝΙΔΗΣ (Εισηγητής του ΣΥΡΙΖΑ): Έχει γίνει μισό βήμα, να μην αργήσει, γιατί δημιουργούνται ιεραρχικά προβλήματα. Ξαναλέω ότι οι ίδιοι υποστηρίζουν παρόλα αυτά, ότι δεν υπάρχει δημοσιονομικό κόστος.

Τώρα, σε ό,τι αφορά στο άρθρο 5. Υπάρχει η δυνατότητα στους Αξιωματικούς που προέρχονται από Σχολές Υπαξιωματικών και είναι κάτοχοι ΑΕΙ να εξαντλούν τον σταδιοδρομικό τους ορίζοντα, με το να κρίνονται για προαγωγή στα 37 χρόνια πραγματικής θητείας.

Τέθηκε και νομίζω σωστά ότι τα ΑΕΙ με τα ΤΕΙ είναι τριτοβάθμια πλέον εκπαίδευση και αν γίνεται διαχωρισμός και συμπεριλαμβάνονται μόνο τα ΑΕΙ και όχι τα Τεχνολογικά Ιδρύματα υπάρχει ένα ζήτημα ανισότιμης μεταχείρισης μεταξύ αυτών των Αξιωματικών. Οπότε μπορούμε να δούμε, πώς μπορούμε να το ισοφαρίσουμε αυτό το πράγμα. Δεν θα παραμείνω στο θέμα, γιατί νομίζω ότι και οι δύο επιστημονικοί φορείς που ήρθαν στάθηκαν θετικά απέναντι στη δημιουργία Σώματος Ορκωτών Ελεγκτών και Σώματος Εσωτερικού Ελέγχου και δεν άκουσα και από την Αντιπολίτευση κάποια τρομακτική διαφωνία σ΄ αυτά τα άρθρα. Ο τρόπος που θα λειτουργήσει περιλαμβάνεται και περιγράφεται πολύ αναλυτικά στο νομοσχέδιο στα συγκεκριμένα άρθρα.

Θα πάω στο περιβόητο άρθρο 27. Μένω θετικά διακείμενος στο ότι το ΚΚΕ στηρίζει το συγκεκριμένο άρθρο. Κοιτάξτε, υπάρχει μια βούληση από το Υπουργείο να λειτουργήσει ο συνδικαλισμός στις Ένοπλες Δυνάμεις. Είναι και ζήτημα των Αξιωματικών και των Στελεχών των Ενόπλων Δυνάμεων να κατανοήσουν ότι αυτό το πράγμα μπορεί να γίνει μόνο με ομόνοια και γιατί θα είναι και προς το συμφέρον των δικών τους δικαιωμάτων. Δηλαδή, δεν μπορεί να λειτουργήσουμε έτσι. Έγινε μια πρόταση από το Υπουργείο, μπορεί να έχει προβλήματα, μπορώ να κάνω μια πρόταση λίγο παραπλήσια. Να καθίσουν στο Υπουργείο μαζί με τον Υπουργό και τον Αναπληρωτή Υπουργό και εάν δεν βρεθεί λύση, να μην φύγουν από το γραφείο. Γιατί δεν μπορεί να πάμε έτσι, δικαστήρια, ανακοπές, νομοθετήματα, αλλαγές των νομοθετημάτων.

Στο φινάλε, για να το πω και καθ΄ υπερβολή, εάν δεν μπορεί να λειτουργήσει, να μη λειτουργήσει. Αν, δηλαδή, τα στελέχη των Ενόπλων Δυνάμεων δεν είναι ώριμα να κατανοήσουν ότι τους δίνετε η δυνατότητα να έχουν ένα «εργαλείο» πολύ σημαντικό για την πορεία τους και για τα επαγγελματικά τους δικαιώματα, ας μην λειτουργήσει μέχρις ότου βρουν την ωριμότητα και μπορέσουν να προχωρήσουν. Η δική μου πρόταση είναι να καθίσουν στο Υπουργείο οι δύο Ομοσπονδίες και να μη φύγουν από το γραφείο, εάν δεν βρεθεί λύση. Προφανώς, να ισχύσει το άρθρο, δεν το συζητώ, γιατί ακούστηκε και η απόσυρση. Δεν γίνεται αυτό το πράγμα. Μάλιστα, το άρθρο με συνεκτικό τρόπο και σοβαρό προσπαθεί να λύσει ένα πρόβλημα που δημιουργήθηκε. Το είπαν και θα το ξαναπώ, είναι σίγουρο ότι μια πρωτοβάθμια ένωση τέτοια, σε επίπεδο Περιφέρειας, δεν υπάρχει περίπτωση οι Αξιωματικοί να βρίσκονται όχι μία φορά τον μήνα ούτε μια φορά στο εξάμηνο. Δηλαδή, στην Ανατολική Μακεδονία και Θράκη για να μαζευτούν στην Κομοτηνή όλοι οι Αξιωματικοί της Ανατολικής Μακεδονίας και Θράκης μια μέρα τον μήνα, εγώ το θεωρώ εξαιρετικά αδύνατο. Γιατί οι άνθρωποι αυτοί κάτι κάνουν και δεν μπορούν, όχι γιατί δεν θέλουν. Άρα, να βρούμε τον τρόπο με τις περιφερειακές ενότητες, αλλά ξαναλέω, θα υπάρξει μια Πανελλήνια Ομοσπονδία. Δύο πανελλήνιες ομοσπονδίες δεν μπορούν να υπάρξουν. Αν τα στελέχη δεν μπορούν να το κατανοήσουν, τι να κάνουμε; Δεν μπορεί να λειτουργήσει κιόλας και θα δούμε πώς θα το συνεχίσουμε.

Για τη σύμβαση με τη RAYTHEON νομίζω ότι δόθηκαν αρκετές απαντήσεις και θα περίμενα μια σεμνότητα από την Αντιπολίτευση, διότι είναι ένα ζήτημα που ξεκίνησε το 1999. Θα παίρναμε αντισταθμιστικά οφέλη, όπως σε διάφορες άλλες συμφωνίες, που στη διάρκεια των χρόνων μερικά δεν έγιναν. Επιχειρείται μια συμφωνία. Νομίζουμε, ως ΣΥΡΙΖΑ, προς επ΄ ωφελεία και του Υπουργείου Εθνικής Άμυνας και του Ελληνικού Στρατού, αλλά και του ελληνικού Κράτους. Έχει προβλήματα, συζητήθηκαν προηγουμένως και με την Ειδική Αγορήτρια του Κ.Κ.Ε.. Να το δούμε, εάν μπορούμε να βελτιώσουμε πράγματα. Αλλά επιχειρήθηκε μια λύση και νομίζω ότι είναι στο σωστό δρόμο. Να δούμε τι μπορούμε ακόμη να βελτιώσουμε.

Σε κάθε περίπτωση, για να κλείσω, σε όλα τα ένστολα τμήματα, είτε είναι Αστυνομία είτε είναι Στρατός είτε είναι Λιμενικό είτε Ναυτικό είτε Αεροπορία, το Κράτος έχει δομηθεί έτσι, ώστε να υπάρχουν πορείες που δημιουργούν διαφορετικές ταχύτητες μέσα στους Ένστολους και δημιουργούν και προβλήματα και δημιουργούν και δυσλειτουργίες. Στο χρονικό διάστημα των τελευταίων δύο χρόνων, με τα τρία νομοθετήματα, επιχειρήθηκε σε έναν βαθμό να μπορέσουν να εξομαλυνθούν οι διαφορές διαταραχές που υπήρχαν στον Ελληνικό Στρατό. Έγιναν επιτυχώς; Δεν έγιναν επιτυχώς; Κρίνεται μέχρι τώρα, αλλά θα κριθεί και από δω και πέρα στην πορεία των νομοθετημάτων.

Πάντως και αυτό το νομοσχέδιο επιχειρεί τέτοιου τύπου διορθώσεις για το καλό και των εργαζομένων στις Ένοπλες Δυνάμεις, αλλά και για το καλό της λειτουργίας του Ελληνικού Στρατού και περαιτέρω, προφανώς και της χώρας. Ας το δούμε με θετικό μάτι και ας δούμε παραγωγικά και εποικοδομητικά, τι μπορούμε να βελτιώσουμε. Οπότε κάνω έκκληση, τουλάχιστον σε αυτή και στην επόμενη συνεδρίαση, να συζητήσουμε επί του νομοσχεδίου και όχι επί άσχετων θεμάτων.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ευχαριστούμε, τον κ. Καραγιαννίδη. Επί της αρχικής τοποθέτησης, εκείνο που έχω να παρατηρήσω είναι ότι οι εργασίες της Επιτροπής, σε όλο το προηγούμενο διάστημα, χαρακτηρίζονταν από υψηλό αίσθημα ευθύνης. Το νήμα αυτό δεν πρέπει να το διακόψουμε. Όσα συνέβησαν στις δύο προηγούμενες συνεδριάσεις, ήταν θλιβερή παρένθεση. Νομίζω ότι πρόσκληση για όλους και πρόκληση είναι αυτό το νήμα της σοβαρότητας και της ευθύνης, να το συνεχίσουμε εφεξής. Για να κλείσουμε την ψηφοφορία επί της αρχής, έχει τον λόγο ο κ. Λοβέρδος.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης (ΠΑΣΟΚ-ΔΗΜΑΡ): Όπως είχα πει στην πρώτη μου τοποθέτηση, θα επιφυλαχθούμε. Στην κατ' άρθρον συζήτηση, όταν θα πάρουμε τον λόγο σε λίγο, θα πούμε με ποιες διατάξεις συμφωνούμε και με ποιες διαφωνούμε. Στην Ολομέλεια θα εκφραστούμε με τη συνολική μας θέση.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Δημοσχάκης.

ΑΝΑΣΤΑΣΙΟΣ ΔΗΜΟΣΧΑΚΗΣ (Εισηγητής της Νέας Δημοκρατίας): Κύριε Πρόεδρε, η έκκλησή σας είμαι σίγουρος ότι απευθύνεται σε όλες τις πλευρές. Ευχαριστώ πολύ, για τη διευκρίνιση και για την τοποθέτησή σας. Στη χθεσινή εισήγησή μου, κύριε Υπουργέ, υπογράμμισα ότι το νομοσχέδιο κινείται ως προς τα κύρια άρθρα του προς την κατεύθυνση των ρουσφετολογικών εξυπηρετήσεων ημετέρων, χωρίς να επιλύει μείζονα ουσιαστικά θέματα των Ενόπλων Δυνάμεων. Εμείς δεν πρόκειται, όμως, να επιμείνουμε σε μια στείρα αντιπολιτευτική τακτική, αλλά θα προτείνουμε βελτιώσεις, όπως πράξαμε και χθες, καθώς σεβόμαστε απόλυτα το έργο, το οποίο επιτελούν οι Ένοπλες Δυνάμεις και μάλιστα, στο ακέραιο και κάτω από δύσκολες συνθήκες.

Συγκεκριμένα, λοιπόν, στο άρθρο 1 όπου γίνεται λόγος για τις ειδικές κατηγορίες Αξιωματικών εκτός οργανικών θέσεων, θα συμφωνήσουμε με το παρόν άρθρο, αλλά για να γίνει δικαιότερο, προτείνουμε την τροποποίηση της παρ.3, εδάφιο β, προτείνοντας τα παραμένοντα εκτός οργανικής θέσεως στελέχη να λαμβάνουν τα επιδόματα κινδύνου, με την προϋπόθεση ότι θα ασκούν πλήρως και ανελλιπώς τα καθήκοντα αυτά του επικινδύνου της εργασίας, όπως ορίζονται από τους σχετικούς Κανονισμούς των οικείων Κλάδων των Ενόπλων Δυνάμεων. Επίσης, την τροποποίηση της παρ.7, προτείνοντας από τη ρύθμιση του παρόντος νόμου να καλυφθούν και οι Αξιωματικοί εκτός οργανικής θέσης της Πολεμικής Αεροπορίας, που αποστρατεύτηκαν το 2017, διεγράφησαν και δεν καλύπτονται από το τρίμηνο, το προβλεπόμενο από το σχετικό άρθρο, μετά την έναρξη της εφαρμογής του παρόντος νόμου, σε αντίθεση με τους Αξιωματικούς των λοιπών Κλάδων, οι οποίοι διεγράφησαν σε μεταγενέστερο χρόνο και οι οποίοι είναι εντός της διορίας του τριμήνου.

Για το άρθρο 2 δεν είμαστε αρνητικοί, κύριε Υπουργέ, εφόσον δοθούν οι εξής διευκρινίσεις. Εάν δεν δοθούν, είμαστε υποχρεωμένοι να ψηφίσουμε «παρών».

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Κύριε Δημοσχάκη, κύριοι συνάδελφοι, μετά από αίτημα του κ. Υπουργού, ο οποίος θα πρέπει να λείψει από την Αίθουσα για λίγα λεπτά εξαιτίας κάποιου έκτακτου συμβάντος, θα μου επιτρέψετε να σας διακόψω και να διακόψουμε για λίγο την συνεδρίαση.

**(ΔΙΑΚΟΠΗ)**

**(ΜΕΤΑ ΤΗ ΔΙΑΚΟΠΗ)**

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Μετά την αναγκαία διακοπή, κύριε Δημοσχάκη, μπορείτε να συνεχίσετε, παρακαλώ.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Κύριε Δημοσχάκη, συγγνώμη, σχετικά με αυτό που είπατε, για το άρθρο 7, έχετε δίκιο για την Αεροπορία. Το κάνουμε 5 μήνες αντί για 3 μήνες, ώστε να συμπεριληφθούν και οι Αξιωματικοί της Αεροπορίας.

ΑΝΑΣΤΑΣΙΟΣ ΔΗΜΟΣΧΑΚΗΣ (Εισηγητής της Νέας Δημοκρατίας): Εντάξει, ευχαριστούμε πολύ. Συνεχίζουμε, για το άρθρο 2. Δεν είμαστε αρνητικοί, κύριε Υπουργέ, εφόσον δοθούν οι εξής διευκρινίσεις, αλλά, εάν δεν δοθούν οι διευκρινήσεις, πιστεύω ότι όταν θα έρθει ο νόμος, στην Ολομέλεια, θα είσαστε πιο ενημερωμένος. Ρώτησα, χθες, στην εισήγησή μου, εάν υπάρχει σύμφωνη γνώμη των Αρχηγών των Γενικών Επιτελείων, γιατί άλλες είναι οι πληροφορίες μας.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Κύριε Δημοσχάκη, δεν έρχεται τίποτα εδώ, εάν δεν έχει τη σύμφωνη γνώμη των Αρχηγών. Οι Αρχηγοί το έχουν δει. Για να μην υπάρχουν παρεξηγήσεις, σας λέω ότι για να έρθει κάτι εδώ, έχει περάσει ΣΑΓΕ. Εάν δεν περάσει από το ΣΑΓΕ και οι Αρχηγοί δεν συμφωνούν, δεν το φέρνω προς ψήφιση στη Βουλή. Οι Αρχηγοί συμφωνούν και μάλιστα ζητούν και την επέκταση.

ΑΝΑΣΤΑΣΙΟΣ ΔΗΜΟΣΧΑΚΗΣ (Εισηγητής της Νέας Δημοκρατίας): Ωραία. Την επόμενη φορά, παρακαλώ, να καταθέσετε στην Ολομέλεια της Βουλής, το πρακτικό της συναπόφασης. Λοιπόν, πάμε στο άλλο θέμα, δηλαδή, αν προκαλεί κόστος στον Κρατικό Προϋπολογισμό. Είπατε, πριν από λίγο, στον κ. Καραγιαννίδη, ότι δεν προκαλούνται έξοδα και μάλιστα, είπατε ότι είναι «τιμητικός ο βαθμός». Έχουμε δύο κατηγορίες, είναι η κατηγορία αυτών, που βρίσκονται τώρα στην εφεδρεία, δηλαδή, είναι Απόστρατοι και εκείνοι, οι οποίοι είναι στην ενεργό υπηρεσία. Όταν έχουμε προαγωγή στον επόμενο βαθμό, ο επόμενος βαθμός έχει διαφορές με τον προηγούμενο και στο μισθό και στο μέρισμα και στις επιβαρύνσεις, που, ενδεχομένως, θα προκληθούν.

Δηλαδή, όταν γίνεται κάποιος Αξιωματικός, είναι υποχρεωμένη η Πολιτεία να του δώσει και το ξίφος του. Το πιο απλό κι όμως, είναι το πλέον συμβολικό για έναν Αξιωματικό. Θέλουμε να μας πείτε, αυτές τις δαπάνες τις προβλέπετε; Τις υπολογίζετε; Πιστεύω ότι, την επόμενη φορά, για την οικονομία του χρόνου, θα είσαστε έτοιμος να απαντήσετε. Εμείς το κρατάμε στα εκκρεμή, είμαστε υπέρ αυτών των στελεχών των Ενόπλων Δυνάμεων, τους συμπαραστεκόμαστε, ξέρουμε ότι έχουν προσφέρει στον τόπο, αλλά θέλουμε νοικοκυρεμένες δουλειές και να μην είναι έωλα τα αιτήματά τους και να μην ικανοποιούνται.

Σε ό,τι αφορά στο άρθρο 3, για τους Χειριστές Ειδικής Μονιμότητας. Η προτεινόμενη διάταξη επαναφοράς Αξιωματικών Ειδικής Μονιμότητας και όσα ψηφίστηκαν με τον ν.4407/2016, για τη συγκεκριμένη κατηγορία Αξιωματικών Ειδικής Μονιμότητας, καταστρατηγεί τις αρχές της ισονομίας και της δικαιοσύνης. Είναι φωτογραφική και μοναδικό στόχο έχει την εξυπηρέτηση «δικών μας ανθρώπων». Ο φωτογραφικός χαρακτήρας της διάταξης αυτής, κύριε Υπουργέ, καταδεικνύεται, πρώτον, από τη δυνατότητα επαναφοράς στην ενεργό υπηρεσία για συγκεκριμένη κατηγορία στελεχών, από το έτος 2013 και εντεύθεν, ενώ, σύμφωνα με το άρθρο 1 του παρόντος νόμου, για τα υπόλοιπα στελέχη προβλέπεται η επαναφορά μόνον όσων εξ αυτών αποστρατεύθηκαν το 2017. Παράλληλα, ενώ σύμφωνα με το άρθρο του παρόντος σχεδίου νόμου, τα στελέχη που θα ανακληθούν από οποιαδήποτε άλλη κατηγορία, δεν παίρνουν το επίδομα κινδύνου, όπως οι Ιπτάμενοι και άλλες ειδικές κατηγορίες, όπως οι Ειδικές Δυνάμεις, η συγκεκριμένη κατηγορία των Αξιωματικών θα το παίρνουν μέχρι τα 60. Εδώ, δηλαδή, έχουμε Αξιωματικούς δύο ταχυτήτων…

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Μα, πρέπει να πετούν…

ΑΝΑΣΤΑΣΙΟΣ ΔΗΜΟΣΧΑΚΗΣ (Εισηγητής της Νέας Δημοκρατίας): Όχι, κύριε Υπουργέ και οι άλλοι πετούν και ασκούν καθήκοντα …

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Οι άλλοι δεν πετούν. Αυτοί πετούν. Όσοι πετούν και όσοι καταδύονται και όσοι πέφτουν με αλεξίπτωτο θα συνεχίσουν να τα παίρνουν. Αυτοί, οι οποίοι δεν πετούν, δεν θα τα παίρνουν.

ΑΝΑΣΤΑΣΙΟΣ ΔΗΜΟΣΧΑΚΗΣ (Εισηγητής της Νέας Δημοκρατίας): Χθες, μας είπατε ότι η διάταξη αυτή προωθείται για την κάλυψη αναγκών ελικοπτέρων, που πρόκειται να παραληφθούν.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Όχι, κύριε Δημοσχάκη. Σας είπα από αυτά, που έχουν παραληφθεί. Τα 25 Σινούκ, που έχουν παραληφθεί, ήδη, και για εκπαίδευση των πιλότων των ελικοπτέρων, που θα παραληφθούν.

ΑΝΑΣΤΑΣΙΟΣ ΔΗΜΟΣΧΑΚΗΣ (Εισηγητής της Νέας Δημοκρατίας): Μας διαβεβαιώσατε ότι οι χειριστές ειδικής μονιμότητας είναι απαραίτητοι, λόγω της εμπειρίας τους. Αυτή η θέση σας προκύπτει από κάποιο αίτημα και υπηρεσιακή απαίτηση των Γενικών Επιτελείων; Η απορία, που δημιουργείται, είναι, θα καλύψετε τις ανάγκες με τα πέντε στελέχη μόνο, που προβλέπεται, καθώς αυτός είναι ο αριθμός που καθορίζεται ότι μπορεί να επανέλθει και μόνο από τον Στρατό Ξηράς; Εφόσον, όμως, τελικά το ψηφίσετε, προτείνουμε στην παρ.5, που λέει «*Μέχρι την 1η Μαρτίου του έτους κατά του οποίου συμπληρώνεται το 60ο έτος της ηλικίας τους*», να αντικατασταθεί «… *μέχρι την 1η Νοεμβρίου του έτους κατά του οποίου συμπληρώνεται το 60ο έτος της ηλικίας τους*». Δεν έχουμε κάποιον που περιμένει στην ουρά, απλά το λέμε, γιατί τότε συμπληρώνεται ο χρόνος. Τον 11ο μήνα γίνονται οι κρίσεις των στελεχών αυτών και είναι κομβική η ημερομηνία αυτή. Τουλάχιστον, να μην αδικήσετε τα στελέχη αυτά, τα οποία δεν έχετε στις προτιμήσεις σας.

Στο άρθρο 4, η παρούσα διάταξη αναγνωρίζει την αδικία σε βάρος των Αξιωματικών των προερχομένων από τις Ανώτερες Στρατιωτικές Σχολές των Υπαξιωματικών, οι οποίοι κατετάγησαν το έτος 1990, καθόσον με την τάξη αυτή δεν θεσπίστηκαν μεταβατικές διατάξεις, όπως και για τις πριν και μετά τάξεις κατάταξης σε αυτές τις Σχολές και κυρίως, θέματα αρχαιότητας σε σχέση με τους Εθελοντές του Νομοθετικού Διατάγματος 445/1974 και τις Εθελόντριες του Νομοθετικού Διατάγματος 705/1977. Για να ψηφίσουμε την παρούσα διάταξη, κύριε Υπουργέ, προτείνουμε την ένταξή τους στον ν.2439/1996, πρόταση που υιοθετεί και σας έχει κάνει και το ΓΕΕΘΑ. Επίσης, δε, θέλουμε να συμφωνήσουμε με το αίτημα που υποβλήθηκε το πρωί από τον εκπρόσωπό τους εδώ, ότι δεν πρέπει να λαμβάνονται σε ότι αφορά στην προαγωγή μόνο όσοι έχουν πτυχία ΑΕΙ, αλλά και όσοι έχουν πτυχία ΤΕΙ. Ως γνωστόν, από τον ελληνικό νόμο υπάρχει ισοτιμία μεταξύ των ΑΕΙ και των ΤΕΙ.

Για τα άρθρα 5, 6 και 7, δεν έχουμε κάποιες παρατηρήσεις, συμφωνούμε.

Για τα άρθρα 8 και 9 που αφορούν στην αξιοποίηση υλικού των Ενόπλων Δυνάμεων, γενικά, θεωρούμε θετική την ευελιξία που εισάγεται στην αξιοποίηση των κινητών περιουσιακών στοιχείων και υλικών των Ενόπλων Δυνάμεων. Ειλικρινά, κύριε Υπουργέ, εσείς, που σε κάθε ευκαιρία τονίζετε ότι επιδιώκετε τη διαφάνεια στις δοσοληψίες του ΥΠΕΘΑ, πώς είναι δυνατόν να ζητάτε να στηρίξουμε μια διαδικασία, που δεν προβλέπεται σε κανένα νομικό πλαίσιο Δημοσίων Συμβάσεων του ευρύτερου Δημόσιου τομέα, αλλά και του Ευρωπαϊκού Δικαίου; Η διαδικασία που, παρανόμως, κατά την άποψή μας, εισάγετε είναι η προφορική πλειοδοτική δημοπρασία. Η συγκεκριμένη νομοθετική ρύθμιση είναι αντίθετη με την Κοινοτική Οδηγία.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Με συγχωρείτε, από το 1979 είναι αυτό. Αυτός είναι ο νόμος Καραμανλή.

ΑΝΑΣΤΑΣΙΟΣ ΔΗΜΟΣΧΑΚΗΣ (Εισηγητής της Νέας Δημοκρατίας): Μα, τι λέτε; Να το καταθέσετε, παρακαλώ.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Εγώ τι λέω; Είναι για τις μισθώσεις ακινήτων, νόμος Κωνσταντίνου Καραμανλή. Είναι νόμος του 1979, περί μισθώσεων ακινήτων, του Κωνσταντίνου Καραμανλή.

ΑΝΑΣΤΑΣΙΟΣ ΔΗΜΟΣΧΑΚΗΣ (Εισηγητής της Νέας Δημοκρατίας): Να το καταθέσετε.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Είναι νόμος του 1979, περί μισθώσεων ακινήτων, του Κωνσταντίνου Καραμανλή. Αλλά το ξεχάσατε τώρα, μου φαίνεται. Τώρα έχουμε άλλου είδους…

ΑΝΑΣΤΑΣΙΟΣ ΔΗΜΟΣΧΑΚΗΣ (Εισηγητής της Νέας Δημοκρατίας): Άλλοι έχουν αλλάξει στέγη. Εμείς είμαστε σταθεροί για μια ζωή. Αυτό ήθελα να σας πω, κύριε Υπουργέ. Σε ό,τι αφορά ειδικά στο στρατιωτικό εξοπλισμό, παρακαλώ, αυτό που είπατε να το καταθέσετε στο Προεδρείο της Επιτροπής.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Το Προεδρικό Διάταγμα είναι στη διάθεσή σας. Είναι νόμος του 1979, Προεδρικό Διάταγμα και βάσει του Προεδρικού Διατάγματος που έχει περάσει και σε Κοινοτική Οδηγία, εγκρίνεται η συγκεκριμένη μέθοδος. Εάν θέλετε να προτείνετε κάποια άλλη, είμαστε ανοιχτοί. Θέλετε να βάλουμε το e- beat, που έχουμε βάλει για την ενοικίαση των ακινήτων; Θα κάνουμε και αυτό.

Ιδίως για τα όπλα, τι γινόταν; Μ-1 δεν ξέρω, εάν θυμόσαστε επί υπουργίας Σπήλιου Σπηλιωτόπουλου, είχαμε 20.000 Μ-1. Δόθηκαν, γιατί δεν μπορέσαμε να τα δώσουμε...

ΑΝΑΣΤΑΣΙΟΣ ΔΗΜΟΣΧΑΚΗΣ (Εισηγητής της Νέας Δημοκρατίας): Κύριε Πρόεδρε;

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Δεν θέλετε, να σας πω!

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Κύριε Υπουργέ.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Αφού δεν θέλετε, τι να σας πω; Μιλήστε μόνος σας.

ΑΝΑΣΤΑΣΙΟΣ ΔΗΜΟΣΧΑΚΗΣ (Εισηγητής της Νέας Δημοκρατίας): Κύριε Υπουργέ, ειδικά για τον στρατιωτικό εξοπλισμό, η αξιοποίηση προβλέπεται στο άρθρο 107 του ν.3978/2011, είναι η Διακρατική Συμφωνία, όταν πρόκειται για κράτη και διαγωνιστικές διαδικασίες, όταν πρόκειται και για ιδιώτες. Δηλαδή, κύριε Υπουργέ, αφού για πώληση σε κράτος προβλέπεται η διακρατική συμφωνία, τότε η προφορική πλειοδοτική δημοπρασία θα εφαρμοστεί σε πώληση πολεμικού υλικού σε ιδιώτες; Εμπόρους όπλων; Πρέπει να το διευκρινίσετε. Θα πρέπει να το διευκρινίσετε και μάλιστα, να το «σφραγίσετε» και με τη ρύθμιση, που απαιτείται.

Δεσμευτήκατε ότι θα διορθώσετε σε ό,τι αφορά στις παρούσες διατάξεις όπου διοχετεύονται όλα τα έσοδα της αξιοποίησης στον Κρατικό Προϋπολογισμό ούτε καν στον Προϋπολογισμό των Ενόπλων Δυνάμεων, άμεσα από την αξιοποίηση του αχρήστου υλικού, αλλά και έμμεσα από την αξιοποίηση εύχρηστου, πλεονάζοντος υλικού, όπως συνέβαινε μέχρι σήμερα. Αυτό θα πρέπει να το διασφαλίσετε. Και μάλιστα, θα πρέπει να ρυθμίζεται επακριβώς, ποιος είναι ο αποδέκτης των εσόδων από αυτές τις διαδικασίες. Θα είναι τα Ταμεία των Ενόπλων Δυνάμεων, που ως γνωστόν αυτοί είναι που υποστηρίζουν με μεγάλα ποσά τα Μετοχικά Ταμεία; Θα πρέπει αυτό να το διευκρινίσετε και να το διασφαλίσετε.

Αν, όμως, αυτό συμβεί, θα οδηγήσετε σε μείωση των εσόδων των Μετοχικών Ταμείων και συνεπώς, στην μείωση των παροχών τους, όλων αυτών των μετόχων, που πραγματικά όπως, δυστυχώς παραδώσατε στον κ. Κατρούγκαλο τους στρατιωτικούς συνταξιούχους, δυστυχώς, θα παραδώσετε και στον Υπουργό Οικονομικών τα Μετοχικά Ταμεία και θα πρέπει αυτό να το προσέξτε.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Τι είναι αυτά που λέτε; Με συγχωρείτε. Τι εννοείτε; Υπονοείτε κάτι; Ότι τα Μετοχικά Ταμεία θα παραδοθούν στο Υπουργείο Οικονομικών; Τι είναι αυτά που λέτε; Για να σας το εξηγήσω, λοιπόν. Επειδή εσείς παραδώσατε τους Αποστράτους στο Υπουργείο Εργασίας, είμαστε σε αυτή την κατάσταση. Εάν δεν είχατε παραδώσει τους Αποστράτους στο Υπουργείο Εργασίας και αφήνατε τους Αποστράτους στο Υπουργείο Εθνικής Άμυνας, δεν θα συνέβαινε τίποτα απ' όλα αυτά. Σας λέω, λοιπόν, ότι όσον αφορά στο θέμα το συγκεκριμένο, εάν νομοθετήσουμε τώρα, θα είναι κατά παράβαση της συμφωνίας, την οποία κάνατε στο πρώτο Μνημόνιο. Εμείς, λοιπόν, θα το ρυθμίσουμε με βουλευτική τροπολογία, η οποία θα έρθει. Δεν μπορώ να σας πω περαιτέρω, πάντως να είσαστε βέβαιοι ότι υπέρ των Ταμείων θα πάει.

ΑΘΑΝΑΣΙΟΣ ΔΑΒΑΚΗΣ: Εμείς τα στηρίξαμε τα Μετοχικά Ταμεία. Με δικές μας ενέργειες σώθηκε το Μετοχικό Ταμείο Στρατού και πρέπει να το ξέρετε αυτό, κύριε Υπουργέ.

ΑΝΑΣΤΑΣΙΟΣ ΔΗΜΟΣΧΑΚΗΣ (Εισηγητής της Νέας Δημοκρατίας): Για το άρθρο 10, γενικά συμφωνούμε με την σύσταση του Κοινού Σώματος Οικονομικών Επιθεωρητών και Εσωτερικών Υποθέσεων. Δεν μπορούμε όμως να μην επισημάνουμε την πιθανή αλληλοεπικάλυψη και σύγκρουση καθηκόντων και αρμοδιοτήτων μεταξύ Επιθεωρητών και αρμοδίων της Υπηρεσίας Εσωτερικών Υποθέσεων. Ζητάμε να διευκρινιστεί, αν ακόμα και οι Αρχηγοί των Γενικών Επιτελείων, επειδή θα είναι διακλαδική η υπηρεσία αυτή, θα διατηρήσουν τη δυνατότητα οικονομικής επιθεώρησης σε περιπτώσεις οικονομικών παραβάσεων στις υφιστάμενες Μονάδες;

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Σας απαντώ ότι μπορεί να ελέγξει η Υπηρεσία Εσωτερικών Υποθέσεων και τον Υπουργό τον ίδιο! Όταν τους κάλεσα πρώτη φορά, τους είπα ότι μπορείτε να ελέγξετε το Γραφείο μου. Τους πάντες θα ελέγχει. Αυτό είναι «Εσωτερικών».

ΑΝΑΣΤΑΣΙΟΣ ΔΗΜΟΣΧΑΚΗΣ (Εισηγητής της Νέας Δημοκρατίας): Επίσης, εάν δεν κάνετε αποδεκτή την πρότασή μας για την διαχρονική στελέχωση αυτού του νέου φορέα, εμείς θα δηλώσουμε «παρών» σε όλα τα άρθρα του παρόντος κεφαλαίου.

Δηλαδή, θα πρέπει από τώρα να μπουν σωστές βάσεις. Αυτοί οι οποίοι φοιτούν στη Διακλαδική Στρατιωτική Σχολή Αξιωματικών Σωμάτων και μάλιστα, στο αρμόδιο Τμήμα του Πανεπιστημίου Μακεδονίας, ούτως ώστε από την αρχή να έχουμε στελέχη, τα οποία θα μπορέσουν να ανταποκριθούν και εκ των σπουδών τους, αλλά και της εμπειρίας που θα αποκτήσουν στα καθήκοντα, τα οποία τους αναθέτει ο συγκεκριμένος νόμος.

Όσον αφορά στο άρθρο 11, στις αρμοδιότητες του Κοινού Σώματος Οικονομικών Επιθεωρητών, εκτιμούμε ότι η αρμοδιότητα, καταστολή οικονομικών εγκλημάτων σε βάρος των οικονομικών συμφερόντων του Δημοσίου, που αναφέρεται στην παρ. 1 του υπόψη άρθρου, είναι ανέφικτη και μη νόμιμη.

Επίσης, θα πρέπει να δείτε τα αναφερόμενα στην παρ.3, για ύπαρξη σύγκρουσης αρμοδιοτήτων με το Ελεγκτικό Συνέδριο στη διενέργεια οικονομικής επιθεώρησης και ελέγχου κατά το προσυμβατικό στάδιο, καθώς εκτιμάμε ότι σύμφωνα με τις ισχύουσες δημοσιονομικές διατάξεις οι Οικονομικοί Επιθεωρητές δύναται να διενεργήσουν προσυμβατικό έλεγχο μόνο σε συμβάσεις, που ο εν λόγω έλεγχος δεν εμπίπτει στα χρονικά όρια και την αρμοδιότητα του Ελεγκτικού Συνεδρίου. Δηλαδή, 1.000.000 ευρώ για στρατιωτικό εξοπλισμό και για 500.000 ευρώ, για κοινό υλικό και παροχή υπηρεσιών.

Όσον αφορά στα άρθρα 12 και 13, συμφωνούμε σε ό,τι αφορά στη στελέχωση του Κοινού Σώματος Οικονομικών Επιθεωρητών. Όσον αφορά στο άρθρο 14, ισχύει η πρότασή μας, για τη διαχρονική στελέχωση από τη Διακλαδική Σχολή, τη ΣΑΣ, που υπάγεται στον ΓΕΕΘΑ. Όσον αφορά στο άρθρο 15, συμφωνούμε.

Όσον αφορά στα άρθρα 16 και 17, υπάρχει αντίφαση μεταξύ των παρ.1 και 4, στο άρθρο 16. Κύριε Υπουργέ, η στρατιωτική δεοντολογία – εσείς τώρα πλέον, μετά 2,5 χρόνια παρουσία σας στο Υπουργείο Εθνικής Άμυνας, έχετε αποκτήσει και στρατιωτική παιδεία – προβλέπει να τοποθετείται Διευθυντής ο αρχαιότερος Αξιωματικός από τους τρεις Κλάδους κατόπιν επιθυμίας τους και όχι να «φωτογραφίζετε» τον αρεστό σας, δηλαδή, τον Διευθυντή του Ελεγκτικού του ΓΕΣ. Προτείνουμε με Προεδρικό Διάταγμα να καθορίζονται τα προσόντα και κριτήρια επιλογής του Διευθυντή και Υποδιευθυντή του Κοινού Σώματος.

Όσον αφορά στα άρθρα 18, 19, 20, 21, 22 και 23, συμφωνούμε.

Όσον αφορά στο άρθρο 24, σχετικά με τις μεταθέσεις των στελεχών στο εξωτερικό διαφωνούμε, διότι η εξυπηρέτηση ενός στελέχους με την υπέρβαση του χρόνου παραμονής θα δημιουργήσει περαιτέρω προβλήματα, διότι θα στερηθεί κάποιο άλλο στέλεχος και των προνομίων, αλλά και της εμπειρίας, που αποκτούν τα στελέχη μας στο εξωτερικό.

Επίσης, θέλω να γνωρίζετε το δεδικασμένο, ότι κάτω από την πίεση της υπηρεσίας και της ηγεσίας και της πρόβλεψης του νόμου, πράγματι, θα συνηγορήσουν οι ίδιοι, οι οποίοι, για παράδειγμα, κάθισαν για δύο χρόνια στην Κύπρο, να μείνουν άλλα δύο, χωρίς τα προνόμια. Όταν έρχονται εδώ, όμως, θα διεκδικήσουν την αποζημίωση, διότι υπό ομηρία υπέγραψαν την αίτηση. Έχω ζωντανά παραδείγματα εκ της εμπειρίας μου από ένα Σώμα, το οποίο πραγματικά έχει πολλά στελέχη και στο εξωτερικό. Πρέπει να το λάβετε υπόψη.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Κύριε Δημοσχάκη, μην μπαίνουμε σε περιπτωσιολογίες.

ΑΝΑΣΤΑΣΙΟΣ ΔΗΜΟΣΧΑΚΗΣ (Εισηγητής της Νέας Δημοκρατίας): Όσον αφορά στα άρθρα 25 και 28, συμφωνούμε, δεν έχουμε καμία παρατήρηση.

Όσον αφορά στο άρθρο 27, παρά τις διαβεβαιώσεις που μας δόθηκαν από τον Υπουργό Εθνικής Άμυνας και τον Αναπληρωτή Υπουργό, εμμένουμε στη θέση μας ότι είναι φωτογραφική η διάταξη.

Το περασμένο φθινόπωρο είχατε προσπαθήσει και πάλι να καταθέσετε τη συγκεκριμένη τροπολογία, αλλά αποσύρθηκε λόγω των πολλών αντιδράσεων που προκλήθηκαν. Με τη συγκεκριμένη διάταξη επιχειρείται να υπάρξει νομιμοποίηση για όσα παράνομα έχουν συμβεί μέχρι σήμερα. Με την παρ.1, αναγνωρίζονται μόνο οι Ενώσεις σε επίπεδο περιφερειακής ενότητας, δηλαδή, σε επίπεδο Νομού και καταργούνται όλες οι άλλες Ενώσεις σε επίπεδο Περιφέρειας. Κύριε Υπουργέ, το διοικητικό σύστημα της χώρας λύθηκε με τον Καλλικρατικό νόμο. Κεντρικό, που είναι η Κεντρική Κυβέρνηση, περιφερειακό, που είναι η Περιφέρεια, και τοπικό, που είναι ο Δήμος.

Άρα, λοιπόν, οι λοιπές υπηρεσίες και οργανισμοί θα πρέπει να «κουμπώσουν» σε αυτό το διοικητικό σύστημα. Εσείς γυρίζετε πίσω. Γυρίζετε πίσω στον Καποδιστριακό Νόμο, που προέβλεπε χωριό, προέβλεπε πόλη, προέβλεπε περιφέρεια, προέβλεπε κεντρική κυβέρνηση. Είναι λάθος η υπαγωγή σας. Άρα και αυτό θα πρέπει να το λάβετε υπόψη.

Με την παρ.3 αναφέρεστε στα προνόμια των συνδικαλιστικών στρατιωτικών εργατοπατέρων. Άλλοι φυλάνε τον Έβρο, τη Σαμοθράκη, τη Λήμνο, το Καστελόριζο και δίνετε σε αυτούς τον χρόνο διοίκησης χωρίς να είναι στην πρώτη γραμμή. Θα πρέπει κι αυτό να το λάβετε σοβαρά υπόψη.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Κύριε Δημοσχάκη, μιλάτε 25 λεπτά. Κάποτε, πρέπει να ολοκληρώνουμε.

ΑΝΑΣΤΑΣΙΟΣ ΔΗΜΟΣΧΑΚΗΣ (Εισηγητής της Νέας Δημοκρατίας): Η κυρία Κανέλλη μίλησε 22 λεπτά και 22 φορές με έχει διακόψει ο κ. Υπουργός, όχι με δική μου υπαιτιότητα.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Σας παρακαλώ, ας κάνουμε, κατά το δυνατόν, οικονομία στο χρόνο.

ΑΝΑΣΤΑΣΙΟΣ ΔΗΜΟΣΧΑΚΗΣ (Εισηγητής της Νέας Δημοκρατίας): Η ομιλία μου είναι χρονομετρημένη στα 13 λεπτά. Ευχαριστώ πολύ. Για το άρθρο 28 και τις ποινικές ευθύνες σε ΔΕΚΟ θα συμφωνήσουμε, κύριε Υπουργέ, αν μας διευκρινίσετε το εξής, η διάταξη αφορά σε συγκεκριμένες συμβάσεις; Και ποιες είναι αυτές; Γιατί δεν επιβλήθηκαν έγκαιρα οι ποινικές ρήτρες, αν υπήρχαν; Πού υπήρχαν; Τι καθυστερήσεις υπάρχουν και ποιο είναι το χρηματικό ποσό που αφορούν; Παρακαλώ, στην Ολομέλεια θα περιμένουμε την απάντησή σας.

Τέλος, όσον αφορά στο άρθρο 30, για την έγκριση της Σύμβασης με τη γνωστή εταιρεία, την οποία έχουμε συζητήσει κιόλας και στην Επιτροπή Εξοπλιστικών Προγραμμάτων, αρχικά συμφωνούμε με την υπογραφή της Σύμβασης, αλλά θέλουμε να μας εξηγήσετε για ποιο λόγο χρειάζεται να νομοθετηθεί. Ποιο έργο αναλυτικά ανατίθεται στην εγχώρια Αμυντική Βιομηχανία, δημόσια και ιδιωτική; Με αφορμή τη Σύμβαση αυτή θέλουμε να μας ενημερώσετε σε ποια κατάσταση βρίσκονται και οι λοιπές συμβάσεις αντισταθμιστικών ωφελημάτων. Κλείνοντας, κύριε Υπουργέ, θα ήθελα να αναφερθώ στη χθεσινή συνεδρίαση της Επιτροπής.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Κύριε Δημοσχάκη, νομίζω ήμασταν ουσιαστικοί και εδώ πρέπει να κλείνουμε. Από εκεί και έπειτα, μην ανοίξουμε κεφάλαια, τα οποία οδηγούν σε λάθος δρόμο.

ΑΝΑΣΤΑΣΙΟΣ ΔΗΜΟΣΧΑΚΗΣ (Εισηγητής της Νέας Δημοκρατίας): Κύριε Πρόεδρε, τελειώνω. Κύριε Υπουργέ, χάσατε μια πρώτης τάξεως ευκαιρία να απευθυνθείτε απευθείας στα στελέχη των Ενόπλων Δυνάμεων – είχατε και εικόνα, είχατε και μικρόφωνο – διότι περίμεναν οι άνθρωποί μας να σας ακούσουν. Να ακούσουν τον Υπουργό τους. Ήταν μοναδική ευκαιρία. Είμαι ένας ήπιος άνθρωπος και ως Βουλευτής, αλλά και ως Επίτιμος Αρχηγός της Ελληνικής Αστυνομίας. Είμαι με εποικοδομητικό λόγο, δεν είμαι με συγκρουσιακό και το έχω δείξει σε μια διαρκή και ευδόκιμη διαδρομή, όπου κι αν ήμουν, είτε στο Σώμα της Ελληνικής Αστυνομίας είτε τώρα στη Βουλή.

Δεν με αφήσατε να ολοκληρώσω την πρότασή μου και αυτό πραγματικά λυπάμαι πάρα πολύ. Αν ένας Υπουργός που ηγείται της Εθνικής Άμυνας της χώρας, πολύ περισσότερο ένας Πρωθυπουργός, ίσως λιγότερο ένας Αρχηγός, χάνει την ψυχραιμία του κατά τον τρόπο που την χάσατε, λυπάμαι πολύ, δεν μπορείτε να ηγείστε των Ενόπλων Δυνάμεων της χώρας. Είναι πολύ σημαντικό. Εμένα προγκήξατε, που ήμουν η σκιά σας;

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Κύριε Δημοσχάκη, έχουμε ξεστρατίσει, μη χαλάτε το κλίμα που έχουμε δημιουργήσει.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Έχετε δίκιο, ήσασταν η σκιά μου και ως ο ελέγχων, ως νεαρός Υπαστυνόμος, της περίφημης «ζαριάς στη Βάρκιζα» – θα το θυμάστε, νομίζω, ήταν η περίφημη ερώτηση που έκανε εδώ ο τότε υπεύθυνος του τομέα της Δημοσίας Τάξεως, κ. Νικόλαος Γκελεστάθης – ξέρετε καλά τις σχέσεις με το Στράτευμα και με τους Αρχηγούς.

Θα σας απαντήσω, λοιπόν. Εγώ, κύριε Δημοσχάκη, είμαι σε συνεχή επαφή και με τους Αξιωματικούς και με τους Υπαξιωματικούς και με τους στρατεύσιμους και με την ηγεσία, αλλά και με τους φαντάρους. Πάω και μένω μαζί τους, όπως δεν έχει κάνει κανείς υπουργός μέχρι τώρα, στα φυλάκια, συζητώ μαζί τους. Όποιος ζητήσει να με δει και χωρίς να παρακωλύω την αρχή της Ιεραρχίας, τον δέχομαι.

Πολλές φορές σε επιστολές που δέχομαι από στελέχη των Ενόπλων Δυνάμεων, τους βλέπω ο ίδιος και θα συνεχίσω να το κάνω.

Αφήστε, λοιπόν, τα μαθήματα περί επαφής δικής μου με τα στελέχη των Ενόπλων Δυνάμεων. Εάν δε, τους ρωτήσετε, θα δείτε, τι θα σας πουν. Και ουδέποτε ξεχώρισα στέλεχος των Ενόπλων Δυνάμεων, ανάλογα με τις πιθανολογούμενες πολιτικές του καταβολές. Για μένα δεν υπάρχουν καταβολές στις Ένοπλες Δυνάμεις. Οι Ένοπλες Δυνάμεις και τα στελέχη τους είναι μακριά από την πολιτική. Και για μένα, όλοι, Αξιωματικοί, Υπαξιωματικοί και φαντάροι και Εθνοφύλακες έχουν την ίδια αξία και τεράστια αξία. Και συνομιλώ μαζί τους και προσπαθώ όσο μπορώ, ανθρώπινα, να λύνω τα προβλήματά τους. Μην μπαίνετε ως μεσολαβητής της σχέσεώς μου με τα στελέχη των Ενόπλων Δυνάμεων, γιατί νομίζω ότι αδικείτε και τον εαυτό σας.

ΑΝΑΣΤΑΣΙΟΣ ΔΗΜΟΣΧΑΚΗΣ (Εισηγητής της Νέας Δημοκρατίας): Κύριε Υπουργέ, οι Ένοπλες Δυνάμεις δεν είναι ιδιοκτησία σας, είναι όλων μας. Πρέπει και οφείλουμε να σας ενημερώνουμε.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Δεν είναι ιδιοκτησία ούτε δική σας ούτε δική μας. Οι Ένοπλες Δυνάμεις δεν είναι κανενός ιδιοκτησία. Επειδή ακριβώς βλέπατε τις Ένοπλες Δυνάμεις ως ιδιοκτησία κάποιων, γι' αυτό έγιναν όλα τα στραβά μέχρι σήμερα. Υπηρετούμε προσωρινώς, για μια θέση πολιτικής ευθύνης.

ΑΝΑΣΤΑΣΙΟΣ ΔΗΜΟΣΧΑΚΗΣ (Εισηγητής της Νέας Δημοκρατίας): Εγώ χθες είδα έναν Υπουργό τρομαγμένο. Δεν άφησε έναν βουλευτή να ολοκληρώσει την σκέψη του. Αυτό δείχνει έναν άνθρωπο, ο οποίος ηγείται και δεν κρατάει την ψυχραιμία του και λυπάμαι πολύ.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Αν σας έχω βγάλει μεροκάματο από τον Πειραιά, συγνώμη…

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Λοβέρδος.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης (ΠΑΣΟΚ-ΔΗΜΑΡ)): Το πρωί άνοιξε ένα θέμα από κάποιον φορέα, που σχετίζεται με το σχέδιο νόμου ως νομοθετική πρωτοβουλία, που εκκινεί από το Υπουργείο Εθνικής Αμύνης, δεν περιλαμβάνεται στις διατάξεις του, αλλά θα μπορούσε να περιληφθεί.

Το θέμα της χηρείας. Ο φοβερός και τρομερός ασφαλιστικός νόμος του Κατρούγκαλου στις οικονομικές του πτυχές και στα όσα προέβλεπε, υπολόγισε ότι από τις χήρες με τις νέες ρυθμίσεις θα εξοικονομηθούν 177 εκατομμύρια ευρώ. Δεν υπάρχει ο αριθμός αυτός. Είδα αντιπροσωπεία των γυναικών αυτών. Προσπάθησα να καταλάβω, τι είναι το ετήσιο όφελος, κύριε Πρόεδρε, από τις ρυθμίσεις του Κατρούγκαλου και οι αριθμοί, που προκύπτουν, είναι κωμικοί εν συγκρίση με τα 177 εκατ., τα οποία δήθεν θα εξοικονομούσαμε.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Το ίδιο υποστηρίζουμε κι εμείς και γι' αυτό είπα προηγουμένως ότι έχουμε ζητήσει από την κ. Αχτσιόγλου. Δεν είναι θέμα δικό μας να νομοθετήσουμε για το Υπουργείο Εργασίας.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης (ΠΑΣΟΚ-ΔΗΜΑΡ)): Κύριε Υπουργέ, σας άκουσα, απλώς όταν εγώ τοποθετήθηκα, δεν ήσασταν εσείς εδώ. Και είπα, ότι έχετε το περιθώριο να κάνετε μια διασταύρωση, αφού θα πάμε στην Ολομέλεια σε είκοσι μέρες. Αν έχω δίκιο, έχω δίκιο. Να φέρετε μια ρύθμιση.

Σας θυμίζω ότι έφερνα επισταμένα μαζί με τον κ. Αμυρά, τροπολογίες για τα δικαστήρια στην παραλία, απέναντι από το ίδρυμα Νιάρχου, στην Εσπλανάδα, δεν τις δεχόταν η Κυβέρνηση και φέρατε εσείς και έγινε δεκτό. Δεν με νοιάζει εμένα ποιος θα φέρει την ρύθμιση, αρκεί να έρθει η ρύθμιση και να διευθετηθεί ένα θέμα βαριάς αδικίας, που εμένα μου το ζήταγαν, κύριε Πρόεδρε, όταν ήμουνα Υπουργός Εργασίας δέκα φορές, έλεγα όχι. Είχα επιχειρήματα. Έχουμε επιχειρήματα. Τα 177 εκατ. δεν είναι υπαρκτός αριθμός. Τελεία και παύλα!

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Ούτε 50 είναι.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης (ΠΑΣΟΚ-ΔΗΜΑΡ)): Ούτε 50 είναι, συμφωνώ και με προβολή στα επόμενα πέντε χρόνια.

Τώρα, να ξεκινήσω από το άρθρο 27. Σχολίαζα το πρωί με τον συνάδελφό μου, τον κ. Δανέλλη, τα όσα ακούγαμε, με έναν τρόπο πολύ αρνητικό. Αυτά που ακούσαμε το πρωί δεν είναι συμβατά με τη φύση των Ένοπλων Δυνάμεων. Και εμείς είπαμε και χθες, αλλά το επαναλαμβάνω και σήμερα, έχουμε αντιπαράθεση με τον κ. Υπουργό.

Όταν είναι οι Ένοπλες Δυνάμεις εδώ και πάμε να ρυθμίσουμε θέματά τους, μπορούμε να αφήσουμε τις πολιτικές μας διαφωνίες και τις συγκρούσεις για την Ολομέλεια. Εδώ, με την παρουσία των Ενόπλων Δυνάμεων, πρέπει να είμαστε δημιουργικοί. Εδώ, όμως, τσακώνονταν αυτοί, δεν ήταν ότι η πολιτική ηγεσία ή η αντιπολίτευση είχαν λόγους να συγκρουστούν για πολιτικά θέματα. Οι συγκρούσεις ήταν δικές τους.

Είπα στον κ. Υπουργό ότι το άρθρο 27, τι το θέλει; Η άρση των συγκρούσεων δεν θα γίνει από την ελληνική Πολιτεία. Θα γίνει από τη δικαιοσύνη. Λέγαμε με τον κ. Δανέλλη, ότι μας θυμίζουν τα φοιτητικά αμφιθέατρα της δεκαετίας του 1970, που από την έλλειψη ελευθερίας, αποκτήσαμε όλες τις ελευθερίες και τις χρησιμοποιήσαμε με έναν τρόπο πάρα πολύ έντονο. Δεν μπορεί, όμως, στο Στράτευμα να υπάρχει αυτό και ούτε η λύση του θα έρθει με μια συνδικαλιστική διευθέτηση εκ των άνω. Πιστεύω ότι πρέπει να αποσυρθεί το άρθρο 27. Είναι λάθος το άρθρο 27, γιατί παίρνει θέση και δεν μπορεί κανείς να μου πει ότι η θέση που παίρνει δεν συνταυτίζεται με τις επιδιώξεις ενός εκ των δύο συγκρουόμενων φορέων. Συνταυτίζεται.

Άρα, η σωστή λύση είναι να αρθεί η παρέμβαση του Κράτους, να αποσυρθεί το άρθρο 27 και ό,τι έχει να κάνει με την ωριμότητα του συνδικαλισμού, στο πλαίσιο των Ενόπλων Δυνάμεων, να είναι δική τους κατάκτηση συν την παρέμβαση της δικαιοσύνης, εκεί όπου θα αποταθούν σ’ αυτή. Το γεγονός ότι ο εκπρόσωπος μιας συνδικαλιστικής ένωσης αρνήθηκε να πει ότι δεν θα ζητήσει αναβολή, θεωρώ ότι είναι ένα επιπλέον επιχείρημα για την απόσυρση του άρθρου 27. Σημειωθήτω, ότι ήμουν από τους επιστήμονες, που στήριξα τον συνδικαλισμό στην Αστυνομία, πριν γίνω πολιτικός και ως πολιτικός είμαι απολύτως υπέρ του συνδικαλισμού και στις Ένοπλες Δυνάμεις, αλλά οφείλουν και οι ίδιοι «να μετρήσουν το μπόι τους», τις ανάγκες της χώρας και να αλλάξουν τρόπο συμπεριφοράς. Αυτό που έγινε εδώ το πρωί δεν ήταν τιμητικό και για το θέμα, αλλά και για τους ίδιους.

Όσον αφορά στα άρθρα 10 έως 23. Εμείς έχουμε βασανίσει το θέμα των Επιθεωρητών. Προσπάθησα να πω ορισμένες κριτικές σκέψεις, έκανα και κάποιο λάθος το πρωί, έμεινα στο άρθρο 10, δεν είχα δει το άρθρο 14 με προσοχή, που προβλέπει τη στελέχωση και έκανα ορισμένες ερωτήσεις, που ίσως είχαν απαντηθεί από το άρθρο 14. Ωστόσο, έβαλα και ένα θέμα στους φορείς. Όμως, κύριε Πρόεδρε, έτσι όπως έγινε η πρωινή συνεδρίαση, ήπια ερωτήματα δεν απαντήθηκαν, ερωτήματα που δεν ήταν αιχμηρά, δεν απαντήθηκαν.

Επιμένω να προβληματίζομαι στο ότι και από το άρθρο 13 για τη δομή και από το άρθρο 14 για τη στελέχωση, δεν καταλαβαίνω τα κριτήρια, βάσει των οποίων οι αιτούντες την ένταξή τους στο νέο Σώμα θα γίνονται δεκτοί ή δεν θα γίνονται δεκτοί. Δεν υπάρχουν κριτήρια, βάσει των οποίων θα ελεγχθούν τα βιογραφικά τους και οι αιτήσεις τους. Θα είναι αυθαίρετες οι επιλογές; Δεν νομίζω ότι είναι σωστό.

Κατά δεύτερο λόγο, έχοντας παρακολουθήσει – εάν κάνω κάποιο λάθος, θα διορθωθώ, δεν είμαι ειδικός – αλλά θυμάμαι το 2015 να ψηφίζουμε τον νόμο 4320, ένα νόμο γενικό, περί διαφθοράς, με ασκούντα νομοθετική πρωτοβουλία τον τότε Υπουργό Επικρατείας. Στη συνέχεια, το 2016, με τον νόμο 4407 εξαιρέθηκε το Υπουργείο Εθνικής Άμυνας και έγινε μια σχετική μονάδα, υπό τον Υπουργό. Τώρα, μήπως είναι υποβάθμιση και αυτής της επιχειρησιακής μονάδας κατά της διαφθοράς, οι σημερινές ρυθμίσεις, περί του Σώματος των Επιθεωρητών; Δεν είμαι βέβαιος, δεν εκφράζω άποψη υπέρ ή κατά, γι' αυτό και επιφυλαχθήκαμε. Γιατί, εάν κρίνει κανείς τις 30 διατάξεις, οι πιο πολλές και οι σημαντικότερες είναι στα άρθρα 10 έως 23, που αφορούν στο Σώμα αυτό. Δηλαδή από εκεί προκύπτει η αρχή του σχεδίου νόμου, γι' αυτό και η επιφύλαξή μας για την ψήφιση επί της αρχής.

Συνεπώς, επιφυλασσόμαστε για τα άρθρα αυτά. Εάν πούμε, «ναι», στο άρθρο 10, λέμε, «ναι», σε όλα. Αν ακόμα υπάρξουν και κάποιες παρεμβάσεις καθορισμού κριτηρίων, είναι ακόμη καλύτερο και για τη νομοθετική αυτή πρωτοβουλία, αλλά σήμερα δεν είμαστε σε θέση να πάρουμε θέση υπέρ των διατάξεων αυτών και εκφράζουμε επιφύλαξη.

Συμφωνούμε με το άρθρο 1. Διαφωνούμε με το άρθρο 2. Οικονομικό δεν είναι το αντικείμενο της ρύθμισης του άρθρου 2; Δεν αλλάζει ο καταληκτικός βαθμός. Τα χρήματα είναι; Κάνω λάθος;

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Όχι. Το αντίθετο. Δεν υπάρχει καμία επιβάρυνση. Τιμητικό είναι.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Η ανάγνωση του άρθρου μου δίνει αυτή την εκτίμηση. Δεν θα είχα πρόβλημα. Με επιφύλαξη, λοιπόν. Είναι για τον αποστρατευτικό βαθμό των Εθελοντών Μακράς Θητείας. Αυτό δεν είναι;

Στο άρθρο 3, είχα πει το πρωί ότι ενημερώνομαι ότι ενδεχομένως το άρθρο αυτό να είναι μια φωτογραφία για δύο με τρία άτομα. Υπό την έννοια αυτή, εκφράζουμε επιφύλαξη.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Για το άρθρο 3 είπα ότι είναι φωτογραφικό. Αφορά πέντε χειριστές, οι οποίοι είναι έμπειροι χειριστές και τους χρειαζόμαστε. Μακάρι να μπορούσαμε να πάρουμε και άλλους ειδικής μονιμότητας. Τι είναι ειδικής μονιμότητας; Είναι παλιοί πιλότοι, που μπήκαν ως πιλότοι ή ως έφεδροι μέσα στο στράτευμα. Αυτοί έχουν 10.000 με 20.000 ώρες ο καθένας και τους αποστρατεύουμε στα 58 έτη. Εάν θέλουν να φύγουν οι ίδιοι, θα πάνε σε μια εταιρεία ελικοπτέρων και θα παίρνουν 5.000 με 10.000 ευρώ τον μήνα. Οι ίδιοι θέλουν να παραμείνουν. Το ζητούν, πέντε συγκεκριμένοι άνθρωποι. Και λέμε τώρα, πήραμε τα καινούργια ελικόπτερα, βγάζουμε καινούργιες σχολές εκπαίδευσης, διακλαδικές μάλιστα, ελικοπτέρων. Εκείνοι μας λένε «*εμείς θέλουμε να παραμείνουμε. Μη μας διώχνετε. Δεν θέλουμε να πάμε στον ιδιωτικό τομέα*». Και αυτούς ακριβώς ικανοποιούμε και τους ζητούμε να μείνουν. Αποτελούν, ουσιαστικά, έναν θησαυρό για τις Ένοπλες Δυνάμεις, για την εμπειρία τους, γιατί θα συνεχίσουν να πετάνε και η εκπαιδευτική τους ικανότητα είναι τέτοια, που δυστυχώς, για να την αποκτήσει κάποιος άλλος, θα πρέπει να περάσουν πάρα πολλά χρόνια. Και εκείνοι έτυχε να έχουν τη δυνατότητα να πετούν αρκετές ώρες και να έχουν όλες αυτές τις ώρες.

Εγώ θα σας πω ότι μακάρι να μπορούσαμε να βάλουμε και νέα παιδιά και στο Ναυτικό και στην Αεροπορία και στην Αεροπορία Στρατού, που έχουν τελειώσει από τις Σχολές Πιλότων. Υπάρχουν παιδιά που θέλουν να μπουν. Δυστυχώς, αν και το έχουμε ζητήσει από το Υπουργείο Οικονομικών και το Υπουργείο Εργασίας, δεν μας το επιτρέπουν. Κάποιους από αυτούς τους πιλότους, θα τους πάρουμε.

Στην Τουρκία, υπάρχουν αεροπορικά λύκεια. Τελειώνουν τα παιδιά χειριστές με PPL, δηλαδή, με πτυχίο ιδιώτη ή PPC με πτυχίο Commercial και αυτοί μπαίνουν κατευθείαν στη σχολή Ικάρων. Είναι έτοιμοι. Μακάρι, να μπορούσαμε παιδιά με τέτοιες γνώσεις να τα πάρουμε. Είναι, όπως παίρνουμε στο Ναυτικό, παιδιά ψαράδων, που τελειώνουν την Σχολή Εμποροπλοιάρχων και αυτοί είναι έτοιμοι Καπετάνιοι. Για αυτούς τους συγκεκριμένους, λοιπόν, ναι, είναι φωτογραφική. Αφορά πέντε παλιούς χειριστές της Αεροπορίας Στρατού. Μακάρι, εάν θέλουν και από του Ναυτικού, θα το επεκτείνουμε και τους χρειαζόμαστε. Και σας το λέω ξεκάθαρα. Και ονόματα μπορώ να σας δώσω.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης (ΠΑΣΟΚ-ΔΗΜΑΡ): Άρα, δεν αστόχησα λέγοντας ότι είναι φωτογραφική η διάταξη. Η ορθότητά της ή η μη ορθότητά της είναι ένα ζητούμενο. Θυμάμαι, κύριε Υπουργέ και τον εαυτό μου να ζητάει πάρα πολλές φορές, εθελοντικά, τις αυξήσεις ορίων ηλικίας, για να κρατήσουμε έμπειρους γιατρούς ή έμπειρους εκπαιδευτικούς. Έχω τέτοιου είδους προσεγγίσεις. Αλλά, εάν είναι η μόνη διέξοδος αυτή, θα μας επιτρέψετε να το δούμε και να τοποθετηθούμε στην Ολομέλεια. Οι φωτογραφικές διατάξεις, πάντως, δεν είναι καλές.

Τώρα, στο άρθρο 4, νομίζω ότι το εξέφρασε και ο κ. Δημοσχάκης, αν σας κατάλαβα, γιατί για την σειρά 90, της ΑΣΣΥ, δεν γίνεται ένταξη στο άρθρο 4; Για ποιο λόγο; Γιατί δεν ρυθμίζουμε, λοιπόν, εμείς την αδικία; Κρατήστε το, δείτε το και διορθώστε μια αδικία.

Συμφωνούμε με το άρθρο 5. Και με το άρθρο 4 συμφωνούμε, εάν διαρρυθμιστεί έτσι.

Εγώ σε ό,τι αφορά στο άρθρο 6 για τους ιερείς, έχω κρατήσει σοβαρότατες επιφυλάξεις. Ποτέ δεν καταφέρθηκα εναντίον αυτών, που είναι τώρα, δηλαδή, να πάρουμε και τα κεφάλια αυτών που είναι τώρα. Είμαι αρνητικός για το Σώμα, αλλά όχι σε βάρος των ήδη υπηρετούντων, για να είμαι σαφής. Μάλιστα, έχω κάνει και ολόκληρη τοποθέτηση – να μην τα επαναλαμβάνω τώρα, δεν έχω και χρόνο – στο προηγούμενο σχέδιο νόμου που είχατε φέρει γι' αυτό το θέμα.

Σε ό,τι αφορά στα άρθρα από το 7 έως και το 9, συμφωνούμε.

Σε ό,τι αφορά στα άρθρα από το 10 έως και το 23, ήδη, έχω αναφερθεί.

Σε ό,τι αφορά στο άρθρο 24, υπάρχει ένα νομοτεχνικό πρόβλημα με την απουσία κάποιων εδαφίων, αλλά αυτό θα σας το επισημάνει η διεύθυνση επιστημονικών μελετών, δεν έχει νόημα να στεκόμαστε τώρα σε τέτοια. Απουσιάζουν δύο αριθμοί εδαφίων. Δεν είναι κάτι σοβαρό, αλλά ας το δουν οι συνεργάτες σας.

Σε ό,τι αφορά στο άρθρο 25, συμφωνούμε.

Σε ό,τι αφορά στο άρθρο 26, τώρα. Είπα χθες σε ό,τι αφορά στο άρθρο 26, έχουμε θετική γνώμη. Ως υπουργός εργασίας με το ΙΚΑ έκανα την ίδια ρύθμιση, άρα δεν μπορώ να έχουν δύο μέτρα και δύο σταθμά, αλλά δεν μπορούμε να νομιμοποιούμε δαπάνες αορίστως. Θα πρέπει να πούμε ότι νομιμοποιούμε δαπάνες μέχρι τότε που κατατέθηκε το σχέδιο νόμου στη Βουλή. Δηλαδή, δεν μπορούμε να πούμε ότι τις νομιμοποιούμε και μέχρις ότου ψηφιστεί. Πού ξέρουμε ποιες θα είναι; Θα είμαστε κατά της διάταξης αυτής, είναι λάθος. Μπορείς να πεις έως την 3η Οκτωβρίου του 2017 νομιμοποιούνται οι δαπάνες για υγειονομικούς σκοπούς, που έχουν διενεργηθεί. Αυτό ναι, αλλά όχι και μέχρι τις 23 Οκτωβρίου; Πού ξέρεις τι δαπάνες θα δημιουργηθούν μέχρι τότε; Είναι λάθος, μιλάω για το άρθρο 26 και ότι εάν διορθωθεί, συμφωνούμε. Σε ό,τι αφορά στο άρθρο 28, συμφωνούμε.

ΠΑΝΑΓΙΩΤΗΣ) ΚΑΜΜΕΝΟΣ (Υπουργός Εθνικής Άμυνας): Ναι, εάν βάλουμε έως ότου ψηφιστεί;

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ): Πότε θα ψηφιστεί; Θα πρέπει να βάλετε μέχρι τη δημοσίευση του παρόντος.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Θέλετε να το βάλουμε έως και σήμερα;

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ): Ναι.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Παρότι ότι είναι αρμοδιότητα του κ. Βίτσα, δεν έχω καμία αντίρρηση, να βάλουμε μέχρι την αρχή της συζητήσεως.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ): Ναι, είναι πιο σωστό.

Σε ό,τι αφορά στο άρθρο 28, δεν υπάρχει καμία αντίρρηση.

Σε ό,τι αφορά στο άρθρο 29, είναι οι καταγόμενες διατάξεις.

Τώρα, θα ήθελα να τοποθετηθώ ως προς το άρθρο 30. Σε ό,τι αφορά στο άρθρο 30, έχουμε πει «παρών». Τοποθετηθήκαμε με τον κ. Θεοχαρόπουλο, όπως τοποθετηθήκαμε. Δεν έχουμε ακούσει κάτι καινούργιο, μπορεί να ειπώθηκε χθες, αλλά να μην έπεσε στην αντίληψή μας. Σε ό,τι αφορά αυτό το άρθρο, θα έχουμε στην Ολομέλεια την δυνατότητα να τοποθετηθούμε τελικά. Θυμίζω ότι είναι τα αντισταθμιστικά, για Σύμβαση του 1999. Δεν είναι εκ προοιμίου λάθος η απόπειρα παρέμβασης, αλλά θα κριθεί επί της ουσίας. Νομίζω ότι στην Ολομέλεια θα τοποθετηθούμε τελικά και επ’ αυτού. Σας ευχαριστώ πολύ, κύριε Πρόεδρε.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Σας ευχαριστούμε πολύ, κ. Λοβέρδο. Τον λόγο έχει ο κ. Κούζηλος.

ΝΙΚΟΛΑΟΣ ΚΟΥΖΗΛΟΣ (Ειδικός Αγορητής του Λαϊκού Συνδέσμου – Χρυσή Αυγή): Σας ευχαριστώ πολύ, κύριε Πρόεδρε. Σε ό,τι αφορά στο άρθρο 1, ειδικές κατηγορίες Αξιωματικών εκτός οργανικών θέσεων, κρατάμε την διαβεβαίωση των κυρίων Υπουργών, ότι δεν θα αυξηθεί ο μέσος όρος ηλικίας των εν ενεργεία και δεν θα διογκωθεί ο αριθμός των ανωτέρων Αξιωματικών. Οπότε, θεωρούμε ότι είναι ένα θετικό να παραμείνουν στο στράτευμα οικειοθελώς έμπειρα στελέχη, που μπορούν να προσφέρουν με την εμπειρία τους.

Σε ό,τι αφορά στο άρθρο 2, αποστρατευτικός βαθμός των Ε.Μ.Θ.. Σίγουρα λύνεται ένα πρόβλημα, αλλά γνωρίζουμε όλοι ότι για τους Ε.Μ.Θ. υπάρχει σωρεία προβλημάτων που δεν έχουν λυθεί αυτή τη στιγμή και δεν είναι η ώρα να τα πούμε. Άρα, κρατάμε το θετικό του άρθρου 2, ότι διορθώνεται, τουλάχιστον, μια μικρή αδικία που υπήρχε.

Σε ό,τι αφορά στο άρθρα 4, δηλαδή, την τροποποίηση του άρθρου 27 του ν.3383/2010. Επιχειρείται να αποκαταστήσετε την αδικία, αλλά για τους Αξιωματικούς της τάξης του 1990 απόφοιτοι της ΑΣΣΥ τάξη του 1992, αλλά βλέπουμε, ότι εάν δεν προσθέσετε την συγκεκριμένη ημερομηνία που έχουν πει όλοι, δηλαδή, μια μικρή νομοτεχνική βελτίωση να κάνετε, θα παραμείνει το πρόβλημα ή θα υπάρχει μια ασάφεια στο συγκεκριμένο άρθρο. Αυτό το έχουν πει και όλοι οι υπόλοιποι. Γιατί; Γιατί, θα υπάρχει αρχαιότητα, εάν δεν μπει η συγκεκριμένη ημερομηνία, ώστε να μπορέσουν όλοι να γνωρίζουν ακριβώς τι γίνεται; Επίσης, εμείς πιστεύουμε ότι θα παραμείνει η ανισότητα, εάν παραμείνει έτσι το άρθρο.

Τώρα, αναφέρομαι στο άρθρο 5, δηλαδή, την τροποποίηση του ν.2439/1996. Για αυτό το άρθρο υπήρχαν πολλές παρατηρήσεις από αρκετούς φορείς, το οποίο πιστεύουμε ότι με πολύ μικρές νομοτεχνικές βελτιώσεις, μπορείτε να βελτιώσετε κατά πολύ το συγκεκριμένο άρθρο.

Για το κεφάλαιο Γ΄, Σύσταση Κοινού Σώματος Οικονομικών Επιθεωρητών, Σύσταση Υπηρεσίας Εσωτερικών Υποθέσεων του Υπουργείου Άμυνας. Υπάρχουν, ήδη, αντίστοιχες Διευθύνσεις και στα τρία Όπλα που παράγουν έργο, που έχουν δομές, που κάνουν πολύ καλά τη δουλειά τους. Ο κ. Βίτσας χθες αναφέρθηκε σε μια σειρά από τη δεκαετία του ΄60 ότι επιχειρείται να φτιαχτεί ένα Σώμα Οικονομικών Επιθεωρητών, Εσωτερικών Ελέγχων κ.λπ.. Για την β΄ ανάγνωση να θέσουμε ένα ερώτημα, που δεν προλάβαμε χθες. Γιατί από τη δεκαετία του ΄60 μέχρι τώρα το έπαιρναν πίσω; Εμείς, αυτό καταλάβαμε.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Για να μην γίνεται έλεγχος.

ΝΙΚΟΛΑΟΣ ΚΟΥΖΗΛΟΣ (Ειδικός Αγορητής του Λαϊκού Συνδέσμου – Χρυσή Αυγή): Ο αντίλογος, κύριε Υπουργέ, ξέρετε ποιος είναι, που σας είπαμε και στην πρώτη συνεδρίαση επί της αρχής; Δηλαδή, δεν επαρκούσαν οι συγκεκριμένες υπηρεσίες που υπήρχαν και στα τρία Όπλα; Θέλουμε μια κάποια εξέλιξη διαφορετική, για να φτιάξουμε ένα ολόκληρο Σώμα και μια ολόκληρη δομή από την αρχή;

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Θέλω να σας πω ότι όταν πρωτοπήγα στο Υπουργείο και ζήτησα να δω τι ελεγκτικοί μηχανισμοί υπάρχουν, γιατί υπήρχαν καταγγελίες, υπήρχαν 4.500 φάκελοι ανυπόγραφοι. Μεταξύ αυτών υπήρχαν και καταγγελίες. Αν θέλετε μπορώ να σας δείξω και φωτογραφία, που είναι 4.500 φάκελοι ανυπόγραφοι μέσα σε ένα ολόκληρο δωμάτιο. Ο κ. Δένδιας δεν πρόλαβε ο άνθρωπος να υπογράψει τόσους πολλούς, αλλά οι προηγούμενοι δεν υπόγραφαν και είχαν συσσωρευτεί από το 2000. Εξάλλου το βλέπετε από τις συμβάσεις που υπογράφουμε και ψηφίζουμε, τις διακρατικές.

Ζήτησα, λοιπόν, να δω εάν υπάρχει Υπηρεσία Εσωτερικών Υποθέσεων, όπως υπήρχε στο Λιμενικό. Στο Λιμενικό, η Υπηρεσία Εσωτερικών Υποθέσεων, με υπογραφή του Υπουργού ή με αναφορά του Αρχηγού έμπαινε μέσα και έκανε έλεγχο. Η απάντηση ήταν όχι. Υπάρχει μόνο στον Στρατό, Ελεγκτική Υπηρεσία Στρατού, για τον Στρατό, όμως. Διακλαδικό δεν υπήρχε, με αποτέλεσμα όταν υπάρχει θέμα ελέγχου σε μια διακλαδική υπηρεσία ή εμπλέκεται το Ναυτικό και η Αεροπορία να μην υπήρχε και γι' αυτό δημιουργήσαμε αμέσως, από την πρώτη βδομάδα. Να σας πω δε ότι αυτή τη στιγμή, με το που έρχεται μια καταγγελία, είτε έχει βάση είτε δεν έχει βάση, κατευθείαν καλείται η Υπηρεσία Εσωτερικών Υποθέσεων, προκειμένου να αξιολογήσει την σοβαρότητά της.

Και τις υποθέσεις του ΝΜΙΤΣ και τις υποθέσεις που έχουν να κάνουν με τα εξοπλιστικά – στα εξοπλιστικά δε τους έχω ζητήσει και υπογράφουν τα πάντα, όλες τις υποθέσεις – και στις υποθέσεις των νοσοκομείων και στις υποθέσεις άλλων προμηθειών έχει γίνει για πρώτη φορά εξαιρετική δουλειά, με αποτέλεσμα και από την προηγούμενη Εισαγγελέα Διαφθοράς, την κυρία Ράικου και σήμερα με την Εισαγγελέα, την κυρία Τουλουπάκη, έχουμε διαθέσει δυνάμεις της Υπηρεσίας Εσωτερικών Υποθέσεων και μέσα, προκειμένου να προχωρούν οι υποθέσεις των εξοπλιστικών, γι' αυτό βλέπετε και ότι οι υποθέσεις προχωρούν αρκετά γρήγορα. Εάν δε διαπιστώσουμε ότι υπάρχει αδίκημα, το στέλνει κατευθείαν στη δικαιοσύνη.

Τώρα, τους δίνουμε το δικαίωμα – για να το πω έτσι πιο απλά – αύριο το πρωί εάν υπάρχει μια καταγγελία, να μπουν και να τους φορέσουν χειροπέδες. Ουσιαστικά, δηλαδή, θέματα διαφθοράς, στα οποία δεν μπορούσε να υπάρξει καμία αντίδραση παρά μόνο μέσω της δικαιοσύνης, χρονοτριβούσαν και οι χειριστές έμεναν στη θέση τους, με την ΜΕΕ τώρα μπορούμε άμεσα να τις επιλύουμε. Σας είπα από την πρώτη στιγμή, όταν τους κάλεσα, τους είπα ότι το πρώτο που θα ελέγξετε είναι το δικό μου γραφείο. Έχετε δικαίωμα να μπείτε μέσα και να ανοίξετε τα συρτάρια μου. Μόνο έτσι μπορεί να λειτουργήσει η Υπηρεσία Εσωτερικών Υποθέσεων.

ΝΙΚΟΛΑΟΣ ΚΟΥΖΗΛΟΣ (Ειδικός Αγορητής του Λαϊκού Συνδέσμου – Χρυσή Αυγή): Ευχαριστώ. Στο άρθρο 26, δαπάνες προμήθειας φαρμάκων, υγειονομικού υλικού κ.λπ.. θεωρούμε ότι τουλάχιστον θα μπορέσουν να λειτουργήσουν τα στρατιωτικά νοσοκομεία. Είναι θετική ρύθμιση, αλλά εδώ φαίνεται το πρόβλημα που υπάρχει ανάμεσα στα στρατιωτικά νοσοκομεία, το Υπουργείο Οικονομικών και το Υπουργείο Υγείας.

Βλέπουμε, πώς έχουν λειτουργήσει τα μνημόνια και υπάρχει όλο αυτό το πρόβλημα και αυτό το πρόβλημα δεν προέρχεται από το Υπουργείο Άμυνας, προέρχεται από τον λεγόμενο ΕΟΠΥΥ. Όλα αυτά, δηλαδή, είναι απόρροια των Μνημονίων.

Όσον αφορά στο κεφάλαιο Β΄, στα άρθρα 8 και 9, ρυθμίσεις θεμάτων οικονομικής μέριμνας και λογιστικού των Ενόπλων Δυνάμεων, όπως σας είπαμε και στην πρώτη συνεδρίαση, μας προβλημάτισαν ιδιαίτερα οι λέξεις «πλεονάζοντα», «μη επιχειρησιακά αναγκαίος εξοπλισμός». Υπήρχαν διάφορα δημοσιεύματα, τα οποία θα είχαν κρατήσει λογικά και θα είχαν αναλύσει τα συγκεκριμένα άρθρα από την διαβούλευση, αλλά μας προβληματίζει ιδιαίτερα ότι υπάρχουν οι ν.3978/2011 και ν.3883/2010, όπου χαρακτηρίζουν οποιοδήποτε οπλικό σύστημα και κάπου εκεί, μπορεί εσείς να έχετε όλες τις καλές προθέσεις, αλλά ο επόμενος πώς μπορεί να χαρακτηρίσει ποιο είναι «μη επιχειρησιακά αναγκαίο» και ποιο είναι «πλεονάζον»; Είναι θέμα πώς θα το διαχειριστείς το συγκεκριμένο άρθρο και το συγκεκριμένο κεφάλαιο, το μέρος Β΄ και γι' αυτό υπάρχουν αντιρρήσεις από την πλευρά μας για τα δύο συγκεκριμένα άρθρα.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Είναι όλη η υπεράσπιση του 107, είναι συγκεκριμένα, θέλω να τα δείτε.

ΝΙΚΟΛΑΟΣ ΚΟΥΖΗΛΟΣ (Ειδικός Αγορητής της Χρυσής Αυγής): Επειδή όμως υπάρχει μια μικρή ασάφεια στα συγκεκριμένα δύο άρθρα και επειδή κάποιος, αργότερα, μπορεί να κάνει μια πολύ μικρή νομοτεχνική, δεν ξέρουμε τι μπορεί να γίνει. Γι’ αυτό το θεωρούμε λίγο παράξενο το συγκεκριμένο άρθρο.

Σχετικά με το άρθρο 27, τροποποίηση του άρθρου 30γ του ν.1267/1982. Είδαμε όλοι τι έγινε το πρωί και βλέπαμε και τι γινόταν σε όλα τα στρατιωτικά sites όλες αυτές τις μέρες. Από τον προηγούμενο νόμο, είχαμε αναφέρει αυτό το πρόβλημα που θα υπάρχει με την πλήρη απελευθέρωση, να υπάρχουν συνδικαλιστικές ενώσεις στο χώρο των στρατιωτικών και βλέπουμε έναν κ. Τσουκαράκη, ο οποίος ακόμη δεν έχει απαντήσει σε παλιότερες ερωτήσεις για το πόσα μέλη έχει, να προσπαθεί και να θέλει να πάρει στον έλεγχό του όλες τις ενώσεις. Μέσα σε παραγράφους, που υπάρχουν στο συγκεκριμένο άρθρο, δεν εξασφαλίζεται η τύχη των περιφερειακών ενώσεων Θεσσαλίας, Μακεδονίας, Ηπείρου. Επίσης, δεν έχει εναρμονίσει το καταστατικό του και στην ερώτηση, γιατί δεν έχει εναρμονίσει το καταστατικό του όλους αυτούς τους μήνες, δεν απάντησε.

Το δεύτερο, που θέλουμε να πούμε, είναι το εξής. Αυτή τη στιγμή, νομική ισχύ ποιος έχει, η ΠΟΕΣ ή η ΠΟΜΕΝΣ; Άρα, πώς έρχεται ο κ. Τσουκαράκης; Από τη στιγμή που υπάρχει μια δικαστική απόφαση και υπάρχει μια ένταση γενικά στο χώρο, το καλύτερο θα ήταν να πάρετε πίσω το συγκεκριμένο άρθρο και μόλις βγει η δικαστική απόφαση, αποφασίζοντας τα δικαστήρια, υπάρχει και η απόφαση της Ολομέλειας του Αρείου Πάγου που έχει αναγνωρίσει το δικαίωμα των στρατιωτικών να συνιστούν και να συμμετέχουν σε άλλα αστικά σωματεία, οπότε δεν θα υπάρχει πρόβλημα μετά. Αφήστε λιγάκι τη δικαιοσύνη να προχωρήσει, να βγουν οι αποφάσεις, να ξεκαθαρίσει το τοπίο και μετά φέρνετε το συγκεκριμένο άρθρο, αλλά τώρα έτσι όπως το κάνετε, με το συγκεκριμένο άρθρο δυναμιτίζετε εσείς προσωπικά όλη την κατάσταση, εσείς, κύριε Καμμένε και ο κ. Βίτσας, οι δυο Υπουργοί. Αφήστε λιγάκι να ηρεμήσει η κατάσταση και μετά, μπορείτε να το ξαναφέρετε.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυλωνίτου Ελένη, Βαγιωνάκη Βάλια, Κοζομπόλη Παναγιώτα, Δέδες Γιάννης, Δουζίνας Κωνσταντίνος, Δρίτσας Θοδωρής, Εμμανουηλίδης Δημήτριος, Καββαδία Αννέτα, Καραγιαννίδης Χρήστος, Κυρίτσης Γεώργιος, Μουσταφά Μουσταφά, Μπαλλής Συμεών, Ντζιμάνης Γιώργος, Ξυδάκης Νικόλαος, Πάντζας Γιώργος, Ρίζος Δημήτρης, Σπαρτινός Κώστας, Σταματάκη Ελένη, Τελιγιορίδου Ολυμπία, Τζαμακλής Χαρίλαος, Τριανταφύλλου Μαρία, Τσίρκας Βασίλης, Φίλης Νικόλαος, Αναστασιάδης Σάββας, Δαβάκης Αθανάσιος, Δημοσχάκης Αναστάσιος, Καββαδάς Αθανάσιος, Καλαφάτης Σταύρος, Καράογλου Θεόδωρος, Κουκοδήμος Κωνσταντίνος, Κυριαζίδης Δημήτριος, Τασούλας Κωνσταντίνος, Τσιάρας Κωνσταντίνος, Κουτσούκος Ιωάννης, Λοβέρδος Ανδρέας, Λαγός Ιωάννης, Κούζηλος Νικόλαος, Παππάς Χρήστος, Κανέλλη Λιάνα, Λαμπρούλης Γεώργιος, Καμμένος Δημήτριος, Κατσίκης Κωνσταντίνος, Σαρίδης Ιωάννης, Δανέλλης Σπυρίδων και Μάρκου Αικατερίνη.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Κατσίκης.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των ΑΝΕΛ): Θα ήθελα να μου επιτρέψετε να σχολιάσω δύο πράγματα, τα οποία αναδείχθηκαν κατά τη συζήτηση των εκπροσώπων των φορέων, σήμερα, στην ακρόαση φορέων.

Το ένα αφορά στις διαφορές μεταξύ συνδικαλιστικών ενώσεων, το οποίο είναι σε συνέχεια του αρχικού μου προβληματισμού, όπως τον εξέφρασα και τον κατέθεσα, κατά την ψήφιση του νομοσχεδίου, που νομιμοποιεί, πλέον, το συνδικαλισμό στις Ένοπλες Δυνάμεις. Να εκφράσω, λοιπόν, στη συνέχεια εκείνου του προβληματισμού, σήμερα και τη λύπη μου, διότι οι υπηρετούντες στις Ένοπλες Δυνάμεις πρέπει να δίνουν το παράδειγμα ενός ενωτικού κλίματος, συμπόρευσης και σύμπλευσης και όχι το παράδειγμα του διχασμού, μέσα από τον οποίο χαρακτηρίζονται και οι ίδιοι. Και το αίσθημα ασφάλειας, που πρέπει να προσδίδουν στις ψυχές των Ελλήνων, να μην μειώνεται σε ένταση και σε ρυθμό. Και βέβαια, ίσως θεωρηθεί ακραίο ή αδόκιμο, όμως, επιτρέψτε μου να το καταθέσω, αν χρειαστεί να ξανασκεφτούμε και να επανεξετάσουμε κατά πόσο, τελικά, ο συνδικαλισμός διευκολύνει τις Ένοπλες Δυνάμεις στο γενικότερο πλαίσιο, στο ότι ο συνδικαλιζόμενος μπορεί να αναδεικνύει τα προβλήματά του και να τα επιλύει καλύτερα.

Κλείνω το πρώτο θέμα, για να προχωρήσω στο δεύτερο σχόλιο, το οποίο, μεταξύ των άλλων παρατήρησα και το οποίο, σε συνέχεια της χθεσινής συνεδρίασής μας, αφορούσε στα αναδρομικά στις Ένοπλες Δυνάμεις, τα οποία, μετά από περικοπή της κυβέρνησης της Νέας Δημοκρατίας, έρχονται, σήμερα. Και δικαίως, οι υπηρετούντες στις Ένοπλες Δυνάμεις, αλλά και οι απόστρατοι το θίγουν ως ένα θέμα μείζονος σημασίας, αφού αφορά και το δίκαιο ιδρώτα τους, στη βάση των δεδουλευμένων τους, αλλά και την ίδια καθαυτή την επιβίωσή τους.

Εκεί, λοιπόν, θέλω, κύριε Πρόεδρε – και να τελειώσω με αυτό και να μπω στη συζήτηση για την ανάλυση των άρθρων του παρόντος νομοσχεδίου – να αποκαταστήσω την αλήθεια και αφήνοντας στοιχεία, που έχω στα χέρια μου, στα πρακτικά. Να αποκαταστήσω την αλήθεια, την οποία, δυστυχώς, προσπάθησαν συνάδελφοι της Νέας Δημοκρατίας να κακοποιήσουν. Την αλήθεια, την οποία, δυστυχώς, προσπάθησαν συνάδελφοι της Νέας Δημοκρατίας να διαστρεβλώσουν.

Λέω, λοιπόν, ότι το 2012, η τότε κυβέρνηση περιέκοψε μισθούς των στρατιωτικών. Τους προκάλεσε, κατά αυτόν τον τρόπο. Και εδώ, παρακαλώ, αν διαφωνεί κάποιος, να με διακόψει τώρα. Τότε, λοιπόν, το 2012, η κυβέρνηση Σαμαρά περιέκοψε τους μισθούς των υπηρετούντων στις Ένοπλες Δυνάμεις και προκάλεσε την αντίδραση στους στρατιωτικούς να προσφύγουν στο Συμβούλιο της Επικρατείας. Προσφεύγοντας, λοιπόν, εκείνοι, το Συμβούλιο της Επικρατείας εξέδωσε απόφαση όπου χαρακτήρισε την πράξη αυτή αντισυνταγματική. Στη συνέχεια, η ίδια η κυβέρνηση ψήφισε τον νόμο 4307/2014, όπου προέβλεπε την απόδοση του 50% από τα περικοπτόμενα δεδουλευμένα των στρατιωτικών. Οι στρατιωτικοί επαναπροσέφυγαν και διεκδίκησαν, πάλι, με δεύτερη απόφαση του Συμβουλίου της Επικρατείας, το 100%. Στη συνέχεια, τι συνέβη; Για να λέμε όλη την αλήθεια. Στη συνέχεια, λοιπόν, μια Υπουργική Απόφαση προέβλεψε την καταβολή του 50% τελικά και όχι ολόκληρου του ποσού των αναδρομικών προς αυτούς, ώστε να καταβληθούν, τον Γενάρη του 2015, όταν είμαστε εμείς Κυβέρνηση.

Κύριοι συνάδελφοι, δεν καταβάλλατε ούτε ένα ευρώ στις Ένοπλες Δυνάμεις, δεν σεβαστήκατε την απόφαση του Συμβουλίου της Επικρατείας για να υλοποιήσετε αυτή την απόφαση, με Υπουργική σας Απόφαση, κατά 100%. Προσπαθήσατε να την υλοποιήσετε κατά 50%. Αυτό το 50% το καταβάλλουμε εμείς, γιατί η Υπουργική σας Απόφαση έβγαζε δόσεις. Η πρώτη ήταν στις 27 Γενάρη. Και σήμερα, αποποιούμενοι εσείς τις δικές σας ευθύνες, επιρρίπτετε σε εμάς, πρώτον, ότι δεν καταβάλαμε το άλλο 50% και δεύτερον, ότι καθυστερούμε να υλοποιήσουμε την υπόσχεση αυτή της Κυβέρνησης εκπεφρασμένης δια στόματος Υπουργού Εθνικής Άμυνας, ο οποίος βεβαίωνε και βεβαιώνει και μέχρι και χθες και σήμερα, το επαναλαμβάνει, ότι αυτά θα καταβληθούν.

Το δεύτερο θέμα που ανακινήσατε ήταν το θέμα της καθυστέρησης. Αλήθεια, εάν εμείς καθυστερούμε, εσείς, από τον Ιανουάριο του 2014, που βγήκε η απόφαση του Συμβουλίου της Επικρατείας, η 2192/17-1-2014, μέχρι τον Νοέμβριο, που ξέρατε πλέον ότι δε θα είστε στην κυβέρνηση και βγάλατε την υπουργική απόφαση για την απόδοση του 50%, πόσο αλήθεια καθυστερήσατε; Επειδή εδώ μέσα σχολιαστήκαμε ως άνθρωποι που δεν κοκκινίζουμε, δεν κοκκινίζουν και οι τοίχοι. Συμπέρασμα, λοιπόν, όλων αυτών είναι ότι με δεσπόζοντα στοιχεία που συνθέτουν την εικόνα του κοινοβουλευτικού σας λόγου, του λαϊκισμού και της δημαγωγίας, δεν ορρωδείτε προ ουδενός.

Καταρχήν, θέλω να επισημάνω από το έδρανο αυτό, πως το υπό συζήτηση νομοσχέδιο του Υπουργείου Εθνικής Άμυνας έχει γενικότερο στόχο την αναβάθμιση των Ενόπλων Δυνάμεων και τη θεσμοθέτηση εκείνων των αρχών και πρακτικών, που διασφαλίζουν τη διαφάνεια και θέτουν τις βάσεις για την οριστική ρήξη με τις πρακτικές του παρελθόντος.

Το παρόν νομοσχέδιο εστιάζει, μεταξύ άλλων, σε θέματα που αφορούν σε ρυθμίσεις σταδιοδρομίας και εξέλιξης στελεχών των Ενόπλων Δυνάμεων, σε ρυθμίσεις οικονομικής μέριμνας και λογιστικού και σε επιπλέον ρυθμίσεις στρατολογικής φύσεως, ενώ, παράλληλα, θεσμοθετεί τη σύσταση Κοινού Σώματος Οικονομικών Επιθεωρητών, καθώς και υπηρεσίας εσωτερικών υποθέσεων.

Με τη σύσταση Κοινού Σώματος Οικονομικών Επιθεωρητών και υπηρεσίας εσωτερικών υποθέσεων του Υπουργείου Εθνικής Άμυνας σηματοδοτούμε, κυρίες και κύριοι της Αντιπολίτευσης, την οριστική ρήξη με τα σκάνδαλα των εξοπλιστικών που ζημίωσαν το Ελληνικό Δημόσιο και για τα οποία ευθύνεσθε εσείς και όλες οι προηγούμενες κυβερνήσεις, που επί αρκετά χρόνια κυβέρνησαν τη χώρα και δέσμευσαν το μέλλον της Ελλάδας. Υπάρχουν, λοιπόν, βαρύτατες ευθύνες για τη διασπάθιση του δημοσίου χρήματος και αυτό δεν πρέπει να το ξεχνάμε.

Το νομοσχέδιο αυτό αποτελείται από 30 άρθρα και χωρίζεται σε τέσσερα κεφάλαια. Στο πρώτο Κεφάλαιο, θέτουμε τις βάσεις για την ορθότερη αξιοποίηση του δυναμικού των Ενόπλων Δυνάμεων προς όφελος της πατρίδας και παράλληλα, στηρίζουμε τη σταδιοδρομία και εξέλιξη των στελεχών. Μεταξύ άλλων, θεσμοθετούμε τη δυνατότητα επιπλέον παραμονής στο στράτευμα για εκείνους τους Αξιωματικούς, που κρίνονται ικανοί να προσφέρουν, ακόμη και αν έχουν, ήδη, θεμελιώσει συνταξιοδοτικό δικαίωμα.

Με το δεύτερο άρθρο του παρόντος νομοσχεδίου, ειδικότερα, παρέχεται η δυνατότητα παραμονής στην ενεργό υπηρεσία και εκτός οργανικών θέσεων, Αξιωματικών έως το βαθμό του συνταγματάρχη – το τονίζω, γιατί έγινε παρατήρηση στην ακρόαση φορέων – και αντίστοιχων άλλων Κλάδων των Ενόπλων Δυνάμεων. Στο πλαίσιο αυτό, εισάγονται ρυθμίσεις με τις οποίες ικανοποιείται πάγιο αίτημα μεγάλης μερίδας στρατιωτικών για παραμονή τους στην ενεργό υπηρεσία, ακόμη και στην περίπτωση που είτε έχουν συμπληρώσει 35ετή υπηρεσία, πριν τη συμπλήρωση του 58ου έτους της ηλικίας τους είτε έχουν τεθεί εκτός οργανικών θέσεων και υποχρεούνται σε αποστρατεία, πριν τη συμπλήρωση του 58ου έτους της ηλικίας τους.

Οι Ένοπλες Δυνάμεις διατηρώντας στην ενεργό δράση πολύπειρα στελέχη, αποκομίζουν ικανοποιητικά οφέλη από την αξιοποίηση ικανών και έμπειρων Αξιωματικών, διασφαλίζουν, δε, την ομαλότερη μετάδοση γνώσης στα νεότερα στελέχη, ενώ, ταυτόχρονα, μέσα από αυτή τη διαδικασία ωφελούνται και οι ίδιοι Αξιωματικοί που είτε παραμένουν είτε επιστρέφουν στο Σώμα.

Με το άρθρο 2, επανεξετάζεται και καθορίζεται ο αποστρατευτικός βαθμός των Εθελοντών Μακράς Θητείας, ως δείγμα ηθικής αναγνώρισης από πλευράς της Πολιτείας, στους υπηρετούντες. Σε τιθέμενους σε αποστρατεία Εθελοντές και Εθελόντριες Μακράς Θητείας βαθμού Ανθυπασπιστή, απονέμεται ο αποστρατευτικός βαθμός του ανθυπολοχαγού.

Με το άρθρο 3, δίνεται η δυνατότητα επανόδου σε μικρό αριθμό αποστρατούντων στελεχών της κρίσιμης ειδικότητας του ιπτάμενου χειριστή ελικοπτέρων του Στρατού Ξηράς, για το οποίο έγινε λόγος και από πολλούς συναδέλφους, προκειμένου να συνδράμουν στην επιχειρησιακή ετοιμότητα των Ενόπλων Δυνάμεων.

Με το άρθρο 4, καταδεικνύεται για μια ακόμη φορά η προσέγγιση των θεμάτων που αναφέρονται σε αυτό με αίσθημα δικαίου από πλευράς ιεραρχίας. Η αναντιστοιχία των απαιτούμενων χρόνων προαγωγής σε βαθμό Αξιωματικού, όσων Υπαξιωματικών συμπλήρωσαν 25 έτη πραγματικής υπηρεσίας, από 1/1 έως 31/12/15 έναντι νεότερων συναδέλφων τους της ίδιας προέλευσης, που με ευεργετικότερο σταδιοδρομικό νόμο, ο απαιτούμενος χρόνος ήταν 19 έτη, επιλύεται με την παρούσα διάταξη.

Στο ίδιο πνεύμα της ισονομίας και ισότιμης διαχείρισης των στελεχών κινείται και το άρθρο 5, κυρίες και κύριοι συνάδελφοι, με το οποίο δίνεται η δυνατότητα στους Αξιωματικούς που προέρχονται από τις Ανώτερες Στρατιωτικές Σχολές Υπαξιωματικών και είναι κάτοχοι πτυχίων Α.Ε.Ι. να εξαντλούν τον σταδιοδρομικό τους ορίζοντα, όπως και οι αντίστοιχοι που υπάγονται στις διατάξεις του νεότερου νόμου 3883/2010. Η ανάγκη αυτή προέκυψε από τη διαπίστωση πως η αυτεπάγγελτη αποστρατεία τους λόγω συμπλήρωσης 35 ετών πραγματικής στρατιωτικής υπηρεσίας απέκλεισε κατ' ουσίαν αυτή την κατηγορία Αξιωματικών από την προοπτική της βαθμολογικής τους εξέλιξης μέχρι τον προβλεπόμενο για αυτούς καταληκτικό βαθμό.

Με το άρθρο 8, αναθεωρούνται οι διατάξεις του Κώδικα περί Οικονομικής Μέριμνας και Λογιστικού των Ενόπλων Δυνάμεων, όπως προβλέπεται στο Δεύτερο Κεφάλαιο του παρόντος νόμου. Θεσμοθετείται η ενίσχυση των εσόδων του Υπουργείου Εθνικής Άμυνας μέσα από την αξιοποίηση της πεπαλαιωμένης, της πλεονάζουσας και της κινητής περιουσίας των Ενόπλων Δυνάμεων, που βρίσκεται σε αχρησία και δεν ανταποκρίνεται στις λειτουργικές επιχειρησιακές ανάγκες.

Σε αυτό το σημείο, θα επαναλάβω προς επίρρωσιν, αλλά και προς αποφυγή παρερμηνειών, όσα τόνισε και ο Υπουργός Εθνικής Άμυνας και Πρόεδρος των Ανεξάρτητων Ελλήνων κατά την χθεσινή συνεδρίαση ότι «δεν κρίνει ο Υπουργός ποιο θεωρείται άχρηστο υλικό ή υλικό που δεν ανταποκρίνεται στις ανάγκες». Όπως ορίζεται στο Γενικό Κανονισμό Ανεφοδιασμού και Διαχείρισης Υλικού των Ενόπλων Δυνάμεων, το υλικό αυτό χαρακτηρίζεται από τα Επιτελεία. Τα Επιτελεία το φέρνουν στο Συμβούλιο Αρχηγών Γενικών Επιτελείων και εν συνεχεία το ΣΑΓΕ κρίνει και το φέρνει στο Υπουργείο. Αναφέρομαι στο υλικό, το οποίο είτε δεν χρησιμοποιείται λόγω παλαιότητας είτε είναι υλικό, το οποίο δεν χρησιμοποιείται λόγω του ότι τα οπλικά του Μέσα έχουν αποσυρθεί. Η αξιοποίηση οπλισμού υπόκειται στους όρους, τους περιορισμούς και τις προϋποθέσεις της κείμενης νομοθεσίας περί εμπορίας και διάθεσης όπλων και πυρομαχικών και ιδίως του ν. 2168/1993.

Με το άρθρο 9, ειδικότερα, προβλέπεται ρύθμιση που δίνει τη δυνατότητα διάθεσης κατόπιν ανταλλάγματος, μέσω δημοπρασίας, συγκεκριμένης κατηγορίας πολεμικού υλικού, συγκεκριμένης κατηγορίας πολεμικού υλικού, το οποίο μολονότι παραμένει χρησιμοποιήσιμο, δεν παρουσιάζει κανένα επιχειρησιακό όφελος για τις Ένοπλες Δυνάμεις.

Το τρίτο Κεφάλαιο του παρόντος νομοσχεδίου, κυρίες και κύριοι συνάδελφοι, αποτελεί, κατά τη γνώμη μου, την απαρχή μιας νέας εποχής καθαρότητας και οικονομικής διαφάνειας του Υπουργείου Εθνικής Άμυνας με στόχο την αποτροπή φαινομένων διαπλοκής, διαφθοράς, ρεμούλας και λοβιτούρας. Στόχος μας είναι να μην επαναληφθούν «σκοτεινές» συναλλαγές που σημειώθηκαν κατά κόρον στο παρελθόν, με ευθύνη των προηγούμενων κυβερνήσεων – ας μην τα ξεχνάμε αυτά – και να μην επαναληφθούν φαινόμενα αδιαφάνειας, που κηλίδωσαν και έπληξαν το κύρος των Ενόπλων Δυνάμεων. Αναφέρομαι στην σύσταση Κοινού Σώματος Οικονομικών Επιθεωρητών του Υπουργείου Εθνικής Άμυνας, που προβλέπει το άρθρο 10, υπαγόμενο απευθείας στον Αρχηγό του Γενικού Επιτελείου Εθνικής Άμυνας, καθώς επίσης, και στη σύσταση της Υπηρεσίας Εσωτερικών Υποθέσεων υπαγόμενης απευθείας στον Υπουργό Εθνικής Άμυνας.

Κύρια αποστολή και αρμοδιότητα του Σώματος Οικονομικών Επιθεωρητών, όπως καθορίζεται από το άρθρο 11 του παρόντος νομοσχεδίου, αποτελεί η πρόληψη, έρευνα και καταστολή των οικονομικών εγκλημάτων σε βάρος των οικονομικών συμφερόντων είτε του Δημοσίου είτε του χώρου των Ενόπλων Δυνάμεων και των εποπτευομένων νομικών προσώπων, φορέων, υπηρεσιών και διαχειρίσεων του Υπουργείου της Άμυνας. Ειδικότερα, το Σώμα Οικονομικών Επιθεωρητών έχει πρόσβαση σε οποιοδήποτε αρχείο, έγγραφο ή στοιχείο ζητήσει κατά την άσκηση των αρμοδιοτήτων του.

Με το άρθρο 12, καθορίζονται τα ειδικότερα καθήκοντα των Οικονομικών Επιθεωρητών με προεδρικό διάταγμα και εφαρμόζονται για πρώτη φορά στις Ένοπλες Δυνάμεις διεθνή πρότυπα ελέγχου.

Με το άρθρο 13, συγκροτείται η Κεντρική Διεύθυνση Οικονομικών Επιθεωρητών υπαγόμενη απευθείας στον Αρχηγό του Γενικού Επιτελείου Εθνικής Άμυνας, ο οποίος ενημερώνει για τα αποτελέσματα των εκάστοτε ελέγχων τον Υπουργό Εθνικής Άμυνας.

Στο άρθρο 14, καθορίζεται η στελέχωση του Σώματος Οικονομικών Επιθεωρητών. Οι Αξιωματικοί Οικονομικοί Επιθεωρητές του Ελεγκτικού Σώματος του Στρατού Ξηράς αποτελούν τη βάση για την αρχική στελέχωση του νέου Σώματος, έχοντας την μεγαλύτερη εμπειρία για τη στελέχωση του Σώματος Οικονομικών Επιθεωρητών, προβλέπεται μετάταξη Αξιωματικών του Πολεμικού Ναυτικού και της Πολεμικής Αεροπορίας.

Στο άρθρο 16, καθορίζονται προσόντα του Διευθυντή, ο οποίος θα πρέπει να έχει τη μέγιστη δυνατή εμπειρία, να έχει υπηρετήσει υποχρεωτικά σε θέσεις διευθύνσεων οικονομικών, επιθεωρήσεων και να έχει πλήρη γνώση του αντικειμένου.

Με το άρθρο 25, δίδεται μεγαλύτερο διάστημα προσαρμογής μέσω της χορήγησης αναβολής ενός έτους στους στρατεύσιμους, που απέκτησαν ελληνική ιθαγένεια με πολιτογράφηση, προκειμένου να ενταχθούν ομαλότερα στην οικονομική, κοινωνική ζωή της χώρας, πριν από τη στράτευσή τους.

Με την προτεινόμενη ρύθμιση του άρθρου 26 επιλύονται ζητήματα εκκαθάρισης ληξιπρόθεσμων οφειλών και πληρωμών ή δαπανών παρελθόντων ετών των στρατιωτικών νοσοκομείων, για τα οποία είναι αναντίρρητη η τεράστια συμβολή και προσφορά τους στη δημόσια υγεία και αποτελεί υποχρέωση της Πολιτείας η διαφύλαξη της ομαλής και απρόσκοπτης λειτουργίας τους.

Με το άρθρο 27, ρυθμίζονται θέματα που θα έπρεπε, ίσως, να αποτελέσουν νομοτεχνικές βελτιώσεις στον πραγματικά πρόσφατο ψηφισθέντα ν.4407/2016. Όσον αφορά στο άρθρο 27, έγινε πολύς λόγος και από συναδέλφους και από τους φορείς. Καθορίζονται και επανακαθορίζονται ζητήματα, η επίλυση των οποίων εναρμονίζει το υφιστάμενο με το νέο εγκαθιδρυόμενο πλαίσιο. Εμείς αυτό πιστεύουμε, γι’ αυτό νομοθετούμε κατ’ αυτόν τον τρόπο και βεβαίως, θα υπερψηφίσουμε το νομοσχέδιο. Για το σκοπό δε αυτό, συμπληρώνω, αντιμετωπίζονται θέματα που αφορούν στο γεωγραφικό καταμερισμό των ενώσεων, των εν ενεργεία στρατιωτικών, δεδομένου ότι εν τοις πράγμασι, απεδείχθη πως το μεγάλο χωρικό εύρος των περιφερειών, ιδιαίτερα των νησιωτικών, όπου έχουν συσταθεί πρωτοβάθμιες περιφερειακές ενώσεις, έχει καταστήσει ιδιαίτερα δυσχερή τη σύγκλιση των διοικητικών συμβουλίων, μιας και οι μετέχοντες μπορεί να υπηρετούν χιλιόμετρα μακριά.

Με το άρθρο 28, επιδιώκεται η άρση των στρεβλώσεων που αφορούν στην επιβολή ποινικών ρητρών σε υλικά που παραδίδονται εκπρόθεσμα, στο πλαίσιο συμβάσεων μεταξύ του Υπουργείου Εθνικής Άμυνας και δημοσίων επιχειρήσεων.

Με το άρθρο 30 και τελειώνω, επιχειρείται η οριστική και αμετάκλητη εκκαθάριση της Σύμβασης 5/99, της πολυσυζητημένης σύμβασης και σε άλλες Επιτροπές και σήμερα, που αφορά στην υποχρέωση αντισταθμιστικών ωφελημάτων της προμηθεύτριας εταιρείας, συστημάτων πυραύλων PATRIOT. Επειδή, λοιπόν, η προμηθεύτρια εταιρεία δεν εκπλήρωσε μεταξύ των άλλων, όπως γνωρίζουμε, την υποχρέωσή της για την ίδρυση αμυντικής βιομηχανίας στην Πάτρα, ως αντισταθμιστικό όφελος που μας είχε υποσχεθεί, το Υπουργείο Εθνικής Άμυνας, τον Μάιο του 2015, προέβη σε ανάκληση των πιστώσεων και παρέπεμψε την υπόθεση στον Εισαγγελέα, για διερεύνηση τυχόν ποινικών ευθυνών.

Επειδή από την υπογραφή της αρχικής σύμβασης αντισταθμιστικών οφελών έχει παρέλθει τραγικά μεγάλο χρονικό διάστημα, τα δύο μέρη κατέληξαν σε συμφωνία τροποποίησης αυτής, που αφορά στο ουσιαστικό περιεχόμενό της, επ’ ωφελεία και το τονίζω πάντοτε, του Υπουργείου Εθνικής Αμύνης και χωρίς αυτό να επηρεάζει τα αποτελέσματα της διερεύνησης των ποινικών ευθυνών από τα αποσταλθέντα στον Εισαγγελέα στοιχεία.

Επειδή η εν λόγω σύμβαση περιλαμβάνει όρους που αποκλίνουν από το δίκαιο των διοικητικών συμβάσεων, η υλοποίησή της είναι αναγκαίο να περιβληθεί την ισχύ του νόμου και για το λόγο αυτό συζητείται σήμερα ενώπιόν μας.

Κυρίες και κύριοι συνάδελφοι οι ΑΝ.ΕΛ., σύμφωνα και με το κυβερνητικό μας πρόγραμμα για τον τομέα Εθνικής Άμυνας και Εσωτερικής Ασφάλειας, εστιάζουμε στη διαρκή μέριμνα του προσωπικού των Ελληνικών Ενόπλων Δυνάμεων. Γνωρίζοντας πως η ενίσχυση της αποτελεσματικότητας των στελεχών αποτελεί τον κορυφαίο πολλαπλασιαστή ισχύος της χώρας μας, στο διεθνές στερέωμα. Η Κυβέρνηση ΣΥ.ΡΙΖ.Α. – ΑΝ.ΕΛ. πραγματοποιεί όλα όσα έπρεπε εδώ και χρόνια να γίνουν. Θυμίζω το επίδομα παραμεθορίου, θυμίζω και τη ΜΟΜΚΑ, είπα και άλλα χθες, είναι πάρα πολλά, για τα οποία τόσο μας χλευάσατε και για τα οποία εμείς είμαστε τόσο υπερήφανοι.

Το έργο της ΜΟΜΚΑ μιλάει από μόνο του και το κυριότερο, ο ελληνικός λαός γνωρίζει και αναγνωρίζει την πραγματική του προσφορά. Η Κυβέρνησή μας, λοιπόν, με το παρόν νομοσχέδιο θεσμοθετεί αποφασιστικά και εδραιώνει αρχές διαφάνειας και πρακτικές ελέγχου στο Υπουργείο Εθνικής Άμυνας. Ευχαριστώ για την ανοχή σας.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Σαρίδης.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Κύριε Υπουργέ, τοποθετηθήκαμε χθες επί της αρχής. Η Ένωση Κεντρώων χαρακτήρισε το συγκεκριμένο νομοσχέδιο σοβαρό και εστίασε την προσοχή της σε τέσσερα άρθρα, τα οποία έβαλε σε μια σειρά προτεραιότητας, όπως εκείνη τα αξιολόγησε, το άρθρο 27, το άρθρο 30, το άρθρο 8 και το άρθρο 10. Μάλιστα, για το χαρακτηρισμό «σοβαρό», δεχθήκαμε και την κριτική συναδέλφου από την Νέα Δημοκρατία, αλλά εμείς, στην Ένωση Κεντρώων, εξ ορισμού θεωρούμε ότι όλα τα νομοσχέδια, τα οποία έρχονται στη Βουλή, για να ψηφιστούν, είναι σοβαρά. Όταν ψηφίζουμε εδώ στο Ναό της Δημοκρατίας καθορίζονται οι ζωές των Ελλήνων πολιτών, αλλά και το μέλλον της χώρας.

Κύριε Υπουργέ, πριν από ενάμιση χρόνο έφεραν κάποιοι Βουλευτές μια τροπολογία, την οποία την αποδεχτήκατε και έτσι ξεκίνησε όλη αυτή η ιστορία του συνδικαλισμού στη χώρα μας. Τότε, η Ένωση Κεντρώων φώναζε να αποσυρθεί η συγκεκριμένη τροπολογία, μάλιστα είχε επιχειρηματολογήσει για το τι κινδύνους, ενδεχομένως, θα μπορούσε να φέρει στο Σώμα. Δεν εισακουστήκαμε. Ζήσαμε όλα αυτά επί ένα χρόνο, τα οποία γνωρίζετε και εσείς καλύτερα από εμένα ότι έχουμε ζήσει, ακόμη και με προσωπικά δεδομένα στρατιωτικών στο διαδίκτυο και είναι τιμή για εσάς, διότι έχω ακούσει ότι είχατε παρέμβει για να αποσυρθούν αυτά τα προσωπικά δεδομένα των στρατιωτικών από το διαδίκτυο. Φτάσαμε στη σημερινή ημέρα, όπου είχαμε την ακρόαση των φορέων στην πρωινή συνεδρίαση της Επιτροπής και επιβεβαιώθηκε για άλλη μια φορά, με τραγικό τρόπο, η ανησυχία πολλών από εμάς και τα υπόλοιπα κόμματα της Αντιπολίτευσης, πως ο βίαιος και ο αιφνίδιος τρόπος με τον οποίο νομοθετούμε – δηλαδή, εισήχθη ο θεσμός αυτός του συνδικαλισμού στις Ένοπλες Δυνάμεις – έσπειρε τη διχόνοια, διότι αυτό ακριβώς έχουμε αυτή τη στιγμή στο στράτευμα, έχουμε ένα διχασμό.

Είδαμε ουσιαστικά στην πράξη τα αποτελέσματα μιας κακής νομοθέτησης. Παίρνοντας βιαστικές και αλόγιστες αποφάσεις, προχωρώντας προς την αλλαγή απλώς και μόνο για την αλλαγή ή κάνοντας μια επανάσταση απλώς και μόνο για να επαναστατήσουμε, αλλά κυρίως, νομοθετώντας χωρίς τη συμμετοχή αυτών, για τους οποίους νομοθετούμε και μη λαμβάνοντας υπόψη κάποιες ιδιαιτερότητες, όπως είναι η στρατιωτική μας παράδοση, δεν προσφέρουμε καλή υπηρεσία στη χώρα. Αυτό το αποτέλεσμα είδαμε σήμερα στους φορείς.

Σας καλώ, λοιπόν, να πάρετε την πρωτοβουλία για το άρθρο 27, πάντα καλοπροαίρετα, να το αποσύρετε και να συγκροτήσετε άμεσα υπό την εποπτεία σας ή υπό την εποπτεία του Αναπληρωτή Υπουργού Άμυνας, μια διακομματική επιτροπή, η οποία με τη βοήθεια συνταγματολόγων και μελών των ενώσεων να επεξεργαστεί το ζήτημα του συνδικαλισμού. Έχουμε μπροστά μας το χρόνο και λόγω ακριβώς του ότι το νομοσχέδιο θα συζητηθεί εκ νέου στις 23 Οκτωβρίου, να γίνουν κάποιες συζητήσεις και να καταλήξουμε σε κάποια απόφαση. Αυτές οι συζητήσεις, όμως, θα πρέπει να γίνουν υπό μηδενική βάση. Μην ξεχνάμε ότι αυτή τη στιγμή, που βρισκόμαστε και μιλάμε, έχουμε μια ένωση νόμιμη, ας το πω έτσι. Το άρθρο 27 πάει να δημιουργήσει άλλη μία, αλλά μόνο μία είναι αυτή, η οποία θα πρέπει να υπάρχει. Καλοπροαίρετα, λοιπόν, θα πρέπει να κάτσουμε γύρω από ένα τραπέζι και να βρούμε μια λύση. Έχοντας πει αυτά οφείλω να παραδεχτώ ότι το σημερινό νομοσχέδιο έχει θετικό πρόσημο, δηλαδή, αφήνοντας έξω το άρθρο 27, έχει θετικό πρόσημο.

Όσον αφορά στα άρθρα 1 ως 7, που αφορούν στη σταδιοδρομία και την εξέλιξη των στελεχών μας, είμαστε κατ’ αρχήν, θετικοί με δεδομένο ότι ο κ. Βίτσας, όπως μας είπε, είναι και εξαιρετικά συνεργάσιμος, για κάποιες βελτιώσεις, τις οποίες και εμείς αφού εξετάσουμε, θα τις στηρίξουμε.

Όσον αφορά στα άρθρα 8 και 9, περί της αξιοποίησης της κινητής περιουσίας των Ενόπλων Δυνάμεων, νομίζω πως δεν υπάρχει λόγος να μην μπουν στο νομοσχέδιο οι διαβεβαιώσεις σας ότι τα χρήματα θα καταλήγουν στην ώρα τους στα Μετοχικά Ταμεία.

Δεν ξέρω, αν μπορούμε να χαρακτηρίσουμε τις προβλέψεις των άρθρων 10 έως και 23, ως απαραίτητες για να γίνει ένα μεγάλο βήμα εξυγίανσης στα οικονομικά των Ενόπλων Δυνάμεων. Σίγουρα όμως υπάρχουν κάποια σημεία, που θέτουν εν αμφιβόλω την αποτελεσματικότητά τους. Για παράδειγμα, γιατί δεν εξετάζετε την πρόταση να εναρμονίσετε την λειτουργία των τριών διαφορετικών οικονομικών υπηρεσιών, που είναι στα τρία διαφορετικά Σώματα των τριών Όπλων, ταυτόχρονα, με την πορεία προς τη νέα κατάσταση, την οποία πάει να δημιουργηθεί;

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας):Αυτό κάνουμε.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Δεν το κάνετε παράλληλα, όμως. Με αυτό δημιουργείτε την ενιαία αρχή, την μια αρχή, όμως, τα τρία Σώματα έχουν και διαφορετικό τρόπο αυτή τη στιγμή που δουλεύουν μεταξύ τους. Θα έρθουν στο κοινό Σώμα, αλλά πρέπει να γίνουν κάποιες διεργασίες. Θα εναρμονιστούν μέσα σε αυτούς τους δυο μήνες, στους οποίους δίνετε το περιθώριο αυτό; Μακάρι, να έχει γίνει προετοιμασία. Έχουμε πάρει, λοιπόν, όλα τα απαραίτητα μέτρα – όπως λέτε εσείς – για να προχωρήσουμε ομαλά στη νέα εποχή.

Το ίδιο ισχύει και για τα προβλεπόμενα στα άρθρα 24 έως 26, που αφορούν στρατολογικά ζητήματα, μεταθέσεις προσωπικού, αλλά και θέματα στρατιωτικών νοσοκομείων. Θα χρειαστεί να εξετάσουμε όλα τα σχετικά υπομνήματα που κατέθεσαν σήμερα οι εμπλεκόμενοι φορείς στην Επιτροπή μας, καθόσον δεν είχαμε το χρόνο και θα τοποθετηθούμε στην επόμενη συνεδρίαση στην β’ ανάγνωση.

Όσον αφορά και κλείνοντας με αυτό, στο άρθρο 30 είμαστε θετικοί, έπειτα από τις εξηγήσεις που μας έδωσε και ο Υπουργός. Ευχαριστώ πολύ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Δανέλλης.

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής του «ΠΟΤΑΜΙΟΥ»): Σχετικά με το άρθρο 1, στο οποίο είπαμε και χθες ότι είμαστε θετικοί, απλά θα ήθελα να ρωτήσω τον κ. Υπουργό, επειδή αναφέρθηκε ότι θα υπάρξουν κάποια κοινωνικά κριτήρια επιλογής, αν θα μπορούσατε να μας αναφέρετε το πνεύμα αυτών στο άρθρο 1;

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Ήδη, έχουμε λάβει γύρω στα οκτώ αιτήματα – δεν είναι παραπάνω – τα οποία έχουν να κάνουν και με συνυπηρετήσεις, έχουν να κάνουν και με οικονομικά θέματα, ιδίως με οικογένειες που ζητούν την εφαρμογή της διάταξης αυτής και αφορά σε Αξιωματικούς που έχουν φύγει φέτος. Δεν σας κρύβω ότι πρόθεσή μας ήταν στην αρχή, αυτή η διάταξη να περιλαμβάνει όλους όσους έχουν φύγει φέτος και να μην υπάρχουν κριτήρια επιλογής. Όμως, ήταν πολύ μεγάλο το κόστος, ιδίως για το Ναυτικό.

Έτσι, τα κριτήρια αυτά θα είναι κριτήρια που εφαρμόζουμε σε όλες τις διαδικασίες μεταθέσεων και ούτω καθεξής, που έχουν να κάνουν με οικογενειακό στάτους, με οικονομική κατάσταση, με την υγεία και κοινωνικά κριτήρια. Αυτά είναι τα κύρια κριτήρια. Πιστεύω ότι από τα αιτήματα που έχουμε μέχρι τώρα, θα τα ικανοποιήσουμε όλα. Δεν θα υπάρξει πρόβλημα, εκτός αν αύριο το πρωί έχουμε διακόσιες αιτήσεις. Πιστεύω ότι με τα οκτώ αιτήματα που έχουμε μέχρι σήμερα, θα ικανοποιηθούν. Και παραπάνω να είναι, μπορούμε να έχουμε να τα ικανοποιήσουμε.

ΠΑΝΑΓΙΩΤΑ ΚΟΖΟΜΠΟΛΗ: Τρεις μήνες πριν από τη δημοσίευσή του παρόντος νομοσχεδίου.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Πέντε μήνες. Το κάναμε πέντε, ήδη.

ΠΑΝΑΓΙΩΤΑ ΚΟΖΟΜΠΟΛΗ: Πέντε, αλλά με κριτήρια.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Κύριε Δανέλλη, συνεχίστε.

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής του «ΠΟΤΑΜΙΟΥ»): Με την ευκαιρία, κύριε Υπουργέ, να επανέλθω σε κάτι, στο οποίο έχουμε αναφερθεί στο παρελθόν, ότι ίσως είναι πια καιρός να ξαναδούμε με πιο ορθολογικό τρόπο την αξιοποίηση των ανθρώπινων πόρων του στρατεύματος, βέβαια και των οικονομικών πόρων. Με το σύστημα, δηλαδή, που ακολουθείται σήμερα, το να συνταξιοδοτούνται άνθρωποι στα 50 τους χρόνια και μάλιστα να μην μπορούν να αντιμετωπίσουν και τα αυξημένα προβλήματα του κόστους ζωής τους ή προγραμματισμού οικογενειακού, που θέτει και ένα επιπλέον κοινωνικό ζήτημα, νομίζω ότι ίσως είναι η στιγμή τώρα στα χρόνια της οικονομικής δυσπραγίας, να δούμε ορθολογικότερα και συνολικότερα αυτό το ζήτημα της απώλειας ανθρώπινων και οικονομικών πόρων.

Στο άρθρο 2, απλά μια παρατήρηση ότι ίσως η εξομοίωση και η ίδια αντιμετώπιση όλων των Εθελοντών και των Εθελοντριών Μακράς Θητείας είτε είναι απόφοιτοι γυμνασίου είτε είναι απόφοιτοι ΑΕΙ ή και κάποιοι που έχουν και μεταπτυχιακά διπλώματα, ίσως δημιουργεί κάποια ζητήματα αδικίας σε κάποιους από εκείνους.

Στο άρθρο 3, αναφερθήκαμε και χθες. Αντιλαμβάνομαι την ιδιαιτερότητα και τις ανάγκες, όμως, καλό θα είναι να μη νομοθετούμε φωτογραφικές διατάξεις, αλλά με την ευκαιρία αυτή ένα ζήτημα, το οποίο δημιουργεί κενά, να αντιμετωπιστεί με διαφορετικό και μόνιμο τρόπο.

Στο άρθρο 4 αναφέρθηκαν αρκετοί συνάδελφοι και αναφερθήκαμε και εμείς. Χθες νομίζω ότι είπατε και εσείς ότι υπάρχει η καλή πρόθεση να αντιμετωπιστεί αυτό το ζήτημα αδικίας των αποφοίτων ΑΣΣΥ. Εξάλλου δεν φαντάζομαι αυτή η τακτοποίηση της εκκρεμότητας έναντι των Αξιωματικών εξ εθελοντών να δημιουργεί ζητήματα. Πρέπει να αντιμετωπιστεί, λοιπόν. Είναι ευκαιρία στο παρόν νομοσχέδιο.

Για τους Οικονομικούς Επιθεωρητές από το άρθρο 10 έως 23 αναφερθήκαμε χθες αρκετά και νομίζω ότι δεν μπορεί κανείς να διαφωνεί για την αναγκαιότητα και την ορθότητα αυτών των επιλογών.

Στο άρθρο 25 που προβλέπονται διατάξεις στρατολογικής διοίκησης και κυρίως σε ό,τι αφορά στο καθεστώς στρατεύσιμων ομογενών από μια σειρά χωρών, είμαστε θετικοί. Είναι και μια ευκαιρία, κύριε Υπουργέ, να ξαναδούμε το ζήτημα των Ελλήνων επιστημόνων του εξωτερικού, που για διάφορους λόγους και κυρίως, για τη μη διακοπή της ακαδημαϊκής τους πορείας, επέλεξαν να μην εκπληρώσουν τη στρατιωτική τους θητεία. Είχαμε αντιμετωπίσει νομοθετικά τις εκκρεμότητες αυτές στον ν.4361/16. Εκεί έχουμε την πρόβλεψη ότι οι Υπουργοί Εθνικής Άμυνας και Οικονομικών να έχει τη διακριτική ευχέρεια να καθορίζει το ποσό της εξαγοράς, ανάλογα με τις συνθήκες, δημοσιονομικές, οικονομικές κ.τ.λ.. Ίσως θα πρέπει να ξαναδούμε το θέμα, μιας και η δημοσιονομική συγκυρία και η οικονομική δυσπραγία κάνει για πολλούς από τους ενδιαφερόμενους βαρύ το τίμημα και άρα τη διαρκή εκκρεμότητά τους, διαφοροποιώντας και τον προγραμματισμό της ζωής τους. Ίσως είναι καιρός να ξαναδούμε το τίμημα της εξαγοράς.

Στο άρθρο 25, επίσης, στην παρ.4 που παρέχει τη δυνατότητα τιμής ένεκεν βαθμού εφέδρου Αξιωματικού μέχρι Ταγματάρχη σε Έλληνες πολίτες που απολύθηκαν οριστικά ως Οπλίτες, δεν αντιλαμβανόμαστε σε ποιες περιπτώσεις είναι και γιατί θα πρέπει να είναι μέχρι το βαθμό του Ταγματάρχη αυτή η δυνατότητα τιμής ένεκεν. Είναι απλά μια ερώτηση διευκρίνισης, γιατί προβλέπεται αυτό.

Στο άρθρο 26, ορίσατε και εσείς τη χρονική οριοθέτηση, έτσι ώστε να μην υπάρχει το κενό αυτό που υπήρχε με το «μέχρι τη δημοσίευση του παρόντος». Δεν έχουμε εικόνα ή τάξη μεγέθους των οικονομικών εκκρεμοτήτων που υπάρχουν, οι οποίες βέβαια συμφωνούμε ότι θα πρέπει να υπάρξει μια ρύθμιση για τους προμηθευτές, αλλά επειδή κατά παρέκκλιση ποτέ δεν προάγει την τάξη, η οποία θα πρέπει να ακολουθείται, γι' αυτό τον λόγο θα θέλαμε να ξέρουμε αυτή η παρέκκλιση σε τι ακριβώς αφορά, δηλαδή, τι τάξη μεγέθους εκκρεμότητες και τι προθεσμίες που έχουν ξεπεραστεί.

Στο άρθρο 27, νομίζω ότι αρκετή συζήτηση έγινε, αλλά νομίζω ότι η εικόνα που είχαμε το πρωί δεν αφήνει αδιάφορο κανέναν μας. Το πρωί είχα προτείνει και τώρα είδα ότι αρκετοί συνάδελφοι Εισηγητές προτείνουν το ίδιο.

Νομίζω ότι θα βοηθούσατε, κύριε Υπουργέ, με την απόσυρση του άρθρου 27, προκειμένου να αντιμετωπιστεί με διαφορετική αποτελεσματικότητα ένα υπαρκτό πρόβλημα, που όλοι είδαμε. Νομίζω ότι όσοι και στο παρελθόν συμφωνούσαμε με την αναγκαιότητα συνδικαλιστικής έκφρασης των στρατιωτικών, δεν είχαμε στο μυαλό μας την εξέλιξη, την οποία σήμερα βιώσαμε. Δεν βοηθούμε, λοιπόν, με τη διαιώνιση μιας τέτοιας πραγματικότητας και μιας και το άρθρο 27 – αντιλαμβάνεστε και εσείς – ότι δεν πρόκειται να λύσει το πρόβλημα, νομίζω ότι η καλύτερη συμβολή σας θα ήταν η απόσυρση και πέραν της αναμονής της δικαστικής εξέλιξης – που και αυτή δεν περιποιεί τιμή σε κανέναν – να δούμε πιο ήρεμα και με μεγαλύτερη συναινετική διάθεση και των άμεσα ενδιαφερομένων, μια ορθότερη και αποτελεσματικότερη λύση.

Στο άρθρο 30, η αντίληψη, που είχαμε εκφράσει και στην προηγούμενη συζήτηση, είναι ότι πρέπει να τελειώνουμε με αυτή την εκκρεμότητα και εμπρός στη διαιώνιση μιας περιπέτειας, που κανείς δεν ξέρει το τέλος της και χρονικά δεν μπορεί να το προσδιορίσει, ίσως είναι καλύτερη λύση, αν υπάρξουν κάποιες θωρακίσεις επιμέρους ζητημάτων, όπως φαίνεται ότι υπάρχουν, να κλείσουμε με μια σύμφωνη προσέγγιση των δύο πλευρών.

Στο πνεύμα των διευθετήσεων των διαφόρων ζητημάτων αυτού του νομοσχεδίου, επαναφέρω ένα θέμα που μας είχε απασχολήσει και στον νόμο 4407. Θυμίζω ότι τότε, με το άρθρο 1, είχαν διαλυθεί τρεις Σχολές της Πολεμικής Αεροπορίας, ΣΤΥΑ, ΣΥΔ, ΣΙΡ, οι οποίες ενοποιήθηκαν και αποτέλεσαν την ΣΜΥΑ, τη Σχολή Μονίμων Υπαξιωματικών Αεροπορίας. Υπάρχει ένα πάγιο αίτημά τους μετονομασίας. Δεν κοστίζει, δεν δημιουργεί ζήτημα, ορθό είναι να υπάρξει έμφαση και στην τεχνολογική κατάρτιση των αποφοίτων, έτσι η μετονομασία της Σχολής Μονίμων Υπαξιωματικών Αεροπορίας, που δεν περιγράφει πολλά και η τροποποίησή της σε Σχολή Τεχνολόγων Αεροπορίας ή έστω Σχολή Τεχνολόγων Υπαξιωματικών Αεροπορίας, ΣΤΥΑ, νομίζω ότι είναι δίκαιο να υιοθετηθεί και μπορεί να γίνει πολύ απλά ως ένα επιπλέον άρθρο στο παρόν νομοσχέδιο.

Επίσης, επανέρχομαι στο θέμα, το οποίο μας έχει απασχολήσει στο παρελθόν, αλλά και το πρωί είδα ότι υπάρχει θετική προσέγγιση και από τον Υπουργό Αναπληρωτή, αυτό της βαθμολογικής εξομοίωσης των Αξιωματικών Μηχανικών της Σχολής Ικάρων με τους μηχανικούς συναδέλφους των άλλων Όπλων. Νομίζω ότι είναι μέχρι την β΄ ανάγνωση μπορεί και αυτό να λυθεί, αφού η επιτροπή εκείνη, η οποία είχαμε αποφασιστεί να συσταθεί, δεν είχε συσταθεί, αλλά υπάρχει ο χρόνος που ευλόγως μπορεί κανείς να περιμένει ότι μπορεί να έχουμε αποτέλεσμα, άρα ας γίνει μια προσπάθεια να ενταχθεί και αυτό και να κλείσει και αυτή η εκκρεμότητα. Στο θέμα της χηρείας δεν κρίνω σκόπιμο να πω τίποτα άλλο. Συμφωνούμε όλοι, νομίζω ότι κι εδώ υπάρχει η δυνατότητα. Εξάλλου δεν είναι μεγάλο και έξω από τις δημοσιονομικές δυνατότητες το να αντιμετωπιστεί δίκαια ένα θέμα που απασχολεί κάποιο κόσμο. Είναι μια ευκαιρία να το κλείσουμε και αυτό, σε συνεννόηση βεβαίως με το Υπουργείο Οικονομικών. Ευχαριστώ πολύ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ευχαριστούμε, τον κ. Δανέλλη. Τον λόγο έχει ο κ. Υπουργός.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Θέλω να κάνω δύο πολύ γρήγορα σχόλια.

Για το θέμα της χηρείας προτείνω το εξής, το οποίο ήδη έχουμε συζητήσει με την Κοινοβουλευτική Ομάδα του ΣΥ.ΡΙΖ.Α. και των «Ανεξάρτητων Ελλήνων» και πιστεύω ότι, εάν υπάρχει και μια σύμφωνη γνώμη και από τις άλλες Κοινοβουλευτικές Ομάδες, θα βοηθήσει. Τι λέμε στο Υπουργείο Εργασίας; Λέμε ότι ήδη έχουμε ζητήσει εξαίρεση για τις χήρες συζύγους στελεχών των Ενόπλων Δυνάμεων, λόγω επιπλέον των συχνών μεταθέσεων, που δεν μπορούν να ασκήσουν σταθερό επάγγελμα και κάναμε μια μελέτη, που αποδείξαμε ότι σε σχέση με άλλες περιπτώσεις, άλλων υπαλλήλων του Δημοσίου που δεν έχουν μεταθέσεις, οι στρατιωτικοί και οι γυναίκες, ιδίως, των στρατιωτικών ή οι άντρες των στρατιωτικών που έχουν φύγει από τη ζωή, δεν έχουν σταθερό επάγγελμα λόγω του επαγγέλματος του συζύγου.

Αυτό το θέμα, λοιπόν, στο Υπουργείο Εργασίας εκκρεμεί, μαζί με τη μελέτη, την οποία έχουμε καταθέσει. Θα ήταν σημαντικό, θα το μεταφέρω κι εγώ στην Υπουργό, να υπάρχει σύμφωνη γνώμη όλων των κομμάτων της Βουλής. Και όπως είπε και ο κ. Λοβέρδος, δεν είναι τόσο μεγάλη η δαπάνη σε σχέση με αυτά, τα οποία υπολογίζουμε. Θα το ζητήσουμε, λοιπόν, αυτό.

Το δεύτερο, επειδή άκουσα και τους τρεις τελευταίους Εισηγητές, με το άρθρο 27. Θα σας θυμίσω ότι πέρυσι με δική μου πρωτοβουλία το απέσυρα. Και το απέσυρα ακριβώς ζητώντας απ' όλους να κάτσουν και να μιλήσουν μεταξύ τους. Υπήρχε άρνηση. Εδώ υπάρχει ουσιαστικά η μη αναγνωρισμένη Ένωση, η οποία ξεκίνησε εδώ και πάρα πολλά χρόνια. Αυτό που θα μπορούσαμε να κάνουμε και το είπα και σήμερα καλώντας όλους, είναι να τους διασφαλίσουμε δημοκρατικές διαδικασίες, μέσα σε ένα εύλογο χρονικό διάστημα, να εγγραφούν όλοι και να γίνουν εκλογές.

Βέβαια, θα διαφωνήσω μαζί σας στο εξής. Όσο μπερδευόμαστε τα κόμματα τόσο χειρότερο κάνουμε. Δεν μπορεί να βάλουμε τον κομματισμό μέσα στον συνδικαλισμό των Ενόπλων Δυνάμεων. Εγώ θέλω να σας βεβαιώσω ότι θα κάνω ακόμα μια προσπάθεια και με τους Συλλόγους των Αποστράτων και θα καλέσω και πρώην Αρχηγούς, οι οποίοι είναι εγνωσμένου κύρους και χαίρουν και της εμπιστοσύνης όλων των Ενόπλων Δυνάμεων, να τους ζητήσω να γίνει ένας διάλογος, για να δούμε πώς μπορούμε να εξασφαλίσουμε αυτό, που όλοι επιζητούμε. Δηλαδή, να υπάρχει μόνο μια Ομοσπονδία, να είναι εγγεγραμμένοι όλοι και τα θέματα που θα συζητούνται να είναι τα θέματα που αφορούν πράγματι στα προβλήματα των στελεχών των Ενόπλων Δυνάμεων και όχι οι αντιπαραθέσεις πολιτικού ή άλλου χαρακτήρα.

Έχουμε χρόνο μέχρι τις 23 του μηνός. Εάν όμως το αποσύρουμε ακόμη μια φορά, όπως κάναμε πέρυσι, το αποτέλεσμα θα είναι όσο περνάει ο καιρός να δημιουργούνται μεγαλύτερες εντάσεις, να δημιουργούνται δεύτερες, τρίτες, τέταρτες, πέμπτες συνομοσπονδίες και τελικά να μην γίνεται τίποτα. Και το ζητάω αυτό από όλους τους συνάδελφους, να δούμε όλοι πώς μπορούμε να συνδράμουμε στο να διασφαλίσουμε δημοκρατικές διαδικασίες για τις εκλογές, όταν θα έρθει ο καιρός, να μπουν όλοι κάτω από μια Ομοσπονδία και να έχουμε την συνεργασία, όπως προβλέπεται από τον νόμο και η οποία δεν έχει να κάνει με άλλες συνδικαλιστικές οργανώσεις, είναι μέσα στα πλαίσια της λειτουργίας του στρατεύματος, στους περισσότερους στρατούς της Συμμαχίας. Ευχαριστώ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ανοίγει ο κατάλογος ομιλητών. Τον λόγο έχει ο κ. Δαβάκης.

ΑΘΑΝΑΣΙΟΣ ΔΑΒΑΚΗΣ: Κυρίες και κύριοι συνάδελφοι, η πρωινή διαδικασία ακρόασης των προσκεκλημένων φορέων ήταν για όλους μας, πιστεύω, εξαιρετικά διαφωτιστική. Δικαιώνονται πλήρως όλα όσα είχα αναφέρει στο παρελθόν σχετικά με τις αρνητικές επιπτώσεις της θεσμοθέτησης του συνδικαλισμού στις Ένοπλες Δυνάμεις. Αυτό που έγινε το πρωί αισθάνομαι και πιστεύω ότι απηχεί την άποψη όλων των πτερύγων ότι δεν ήταν εικόνα που τιμάει και εκπροσωπεί το προσωπικό των Ενόπλων Δυνάμεων. Οι διαπληκτισμοί, οι εκφράσεις και όλα αυτά που συνθέτουν την εικόνα του αγαπητού Συνταγματάρχη του κ. Υπουργού, είναι αυτές οι οποίες απαυδούν από το αίσθημα ενότητας, πειθαρχίας και διαθέσεως προσφοράς που έχουν τα στελέχη των Ενόπλων Δυνάμεων.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Σας παρακαλώ, κύριε Δαβάκη, ποιον «Συνταγματάρχη του κ. Υπουργού»; Επειδή το λέτε επανειλημμένως.

ΑΘΑΝΑΣΙΟΣ ΔΑΒΑΚΗΣ: Μην με διακόπτετε.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Σας διακόπτω, διότι είναι προσβλητικό να λέτε ότι ο Αξιωματικός είναι ο Συνταγματάρχης του κ. Υπουργού.

ΑΘΑΝΑΣΙΟΣ ΔΑΒΑΚΗΣ: Σας παρακαλώ, να μην διακόπτετε.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Οι εποχές του παππού σας περάσανε από τον Στρατό…

ΑΘΑΝΑΣΙΟΣ ΔΑΒΑΚΗΣ: Κύριε Υπουργέ, αφήστε τα αυτά.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Οι Αξιωματικοί «Συνταγματάρχες του κ. Υπουργού» και τα λοιπά..

ΑΘΑΝΑΣΙΟΣ ΔΑΒΑΚΗΣ: Να μην με διακόπτετε.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Αφήστε αυτό το φασιστοειδές ύφος και να προσέχετε, όταν αναφέρεστε σε Αξιωματικούς.

ΑΘΑΝΑΣΙΟΣ ΔΑΒΑΚΗΣ: Είστε αρκετά χρόνια εδώ πέρα και πρέπει να είστε ευπρεπής. Είσαι Υπουργός Άμυνας. Η Κυβέρνηση είναι προσκεκλημένη στην Βουλή. Είστε προσκεκλημένος.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Κύριε Δαβάκη, δεν σας επιτρέπω, ως Υπουργός Άμυνας, να λέτε «ο Συνταγματάρχης του Υπουργού». Μαζευτείτε.

ΑΘΑΝΑΣΙΟΣ ΔΑΒΑΚΗΣ: Μου έδωσε ο Πρόεδρος τον λόγο, παρακαλώ τον λόγο.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Δεν θα προσβάλλετε Αξιωματικούς εδώ.

ΑΘΑΝΑΣΙΟΣ ΔΑΒΑΚΗΣ: Δεν προσβάλω κανέναν.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Δεν είναι η αίθουσα του χουντικού παππού σας εδώ, «Ταγματάρχης του Υπουργού» δεν υπάρχει. Προσέξτε, λοιπόν. Γι’ αυτό σας απομόνωσε η Νέα Δημοκρατία και σας πέταξε έξω από τον τομέα της Άμυνας. Γι' αυτό τον λόγο, γι' αυτό το ύφος.

ΑΘΑΝΑΣΙΟΣ ΔΑΒΑΚΗΣ: Κύριε Καμμένε, μη με διακόπτετε, έχω τον λόγο. Ούτε χειρονομίες να κάνεις ούτε να με διακόπτεις. Είσαι 25 χρόνια εδώ και δεν έχεις μάθει τίποτα.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Κύριε Δαβάκη, επί της ουσίας.

ΑΘΑΝΑΣΙΟΣ ΔΑΒΑΚΗΣ: Όχι, κύριε Δαβάκη, με διέκοψε. Εσείς είστε Πρόεδρος της Επιτροπής για τους Βουλευτές.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Πρέπει να είμαστε ιδιαίτερα προσεκτικοί, όταν αρθρώνουμε δημόσιο λόγο.

ΑΘΑΝΑΣΙΟΣ ΔΑΒΑΚΗΣ: Εμένα εγκαλείτε, κύριε Πρόεδρε;

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Όλους.

ΑΘΑΝΑΣΙΟΣ ΔΑΒΑΚΗΣ: Όχι όλους. Λέτε, «κύριε Δαβάκη». Παρακαλώ, να επαναφέρετε στην τάξη τον Υπουργό.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Πρωτίστως εσάς πρέπει να επαναφέρω. Με υπαινιγμούς δεν αρθρώνεται δημόσιος λόγος. Είναι αυτονόητα αυτά τα πράγματα.

ΑΘΑΝΑΣΙΟΣ ΔΑΒΑΚΗΣ: Κύριε Πρόεδρε, πρέπει να δώσετε να καταλάβει η Κυβέρνηση ότι εδώ είναι προσκεκλημένη της Εθνικής Αντιπροσωπείας. Γίνεται μια δημόσια λογοδοσία της Κυβέρνησης και ειδικά όταν γίνεται μια συζήτηση πάνω στα νομοσχέδια, τα οποία προτείνει και έχει νομοθετική πρωτοβουλία. Δεν μπορεί να διακόπτει με αυτό το σκαιό τρόπο ο κ. Υπουργός τον ομιλητή.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Αυτό είναι αυτονόητο, αλλά δεν υπάρχει λόγος να προκαλούμε χωρίς αιτία. Σας παρακαλώ, κύλησε η συνεδρίαση εξαιρετικά, δεν πρέπει την τελευταία στιγμή να αλλοιώσουμε μια εικόνα, που είναι αυτή που πρέπει να υπάρχει σ' αυτή την Επιτροπή.

ΑΘΑΝΑΣΙΟΣ ΔΑΒΑΚΗΣ: Με αυτή, λοιπόν, την εντύπωση που σχηματίσαμε το πρωί και θέλω να εκφράσω τη χαρά μου, γιατί αυτή η εντύπωση σχηματίστηκε, χωρίς να το έχουν πει ευθαρσώς οι περισσότεροι, αλλά το υπενόησαν, ομιλητές, αγορητές και εισηγητές κομμάτων, κλονίστηκε και αυτών η εμπιστοσύνη και η πίστη τους πάνω στο συνδικαλισμό στις Ένοπλες Δυνάμεις. Κομμάτων, τα οποία είχαν συνηγορήσει πριν ένα χρόνο υπέρ της σύστασης του συνδικαλισμού. Με την εικόνα, που απεκόμισαν, είδαν ότι είναι διαλυτική για την ενότητα των Ενόπλων Δυνάμεων και έχω την αίσθηση, παρά τη σκοπιμότητα, η οποία τον διακατέχει, το ίδιο πρέπει να αισθάνθηκε και ο παριστάμενος κ. Υπουργός.

Θέλω να ρωτήσω τον κ. Υπουργό κάτι, το οποίο τον είχα ρωτήσει και στην Ολομέλεια πέρσι το καλοκαίρι, όταν ήμουν Εισηγητής σ’ εκείνο το νομοσχέδιο. Αυτή τη φορά, για το άρθρο 27, ρωτήθηκε τουλάχιστον η φυσική ηγεσία των Ενόπλων Δυνάμεων; Γιατί, τότε που σας είχα ρωτήσει, μου είχατε πει ότι «αυτό έλειπε να ρωτάμε τη φυσική ηγεσία, για ζητήματα, τα οποία άπτονται των Ενόπλων Δυνάμεων».

Τρίτο σημείο είναι το γεγονός ότι ο κ. Υπουργός μας ανακοίνωσε την ύπαρξη μιας επιτροπής, σχετικά με το περίφημο 50%. Δεν είμαι Εισηγητής σ’ αυτό το νομοσχέδιο, αλλά ο Εισηγητής των Ανεξάρτητων Ελλήνων, ο κ. Κατσίκης, αναφέρθηκε επί μακρόν σ' αυτό το 50% του Συμβουλίου της Επικρατείας.

Τώρα, ο κ. Υπουργός και Αρχηγός του κόμματός του, ανέφερε ότι υπάρχει μια μελέτη, η οποία έχει συγκροτηθεί από τον κ. Πρασσάκη, η οποία θα σταλεί – πράγματα, τα οποία ουδείς γνωρίζει, διότι δεν μπορούμε να ελέγξουμε και όλα αυτά, που λέει ο κ. Υπουργός, η βασιμότητά τους και η αλήθεια τους αποδεικνύονται δια του αποτελέσματος – στο Υπουργείο Οικονομικών και θα υλοποιεί, θα υιοθετεί το αίτημα της απόδοσης του υπόλοιπου 50%. Αυτό μου θυμίζει το παλαιό ανέκδοτο στη Σοβιετική Ένωση, ότι όταν είχαν ένα πρόβλημα, συνέστηναν μια επιτροπή και έβγαζαν ένα πόρισμα.

Σε κάθε περίπτωση, βέβαια, αυτό, το οποίο γνωρίζουμε όλοι και με το προσχέδιο του Προϋπολογισμού, το οποίο είδε το φως της δημοσιότητας, είναι ότι όλα αυτά είναι φαντασιώσεις και δεν υπάρχει περίπτωση, μέσω μελετών και τέτοιων παραστάσεων, να αποδοθεί το υπόλοιπο 50%, που τα στελέχη των Ενόπλων Δυνάμεων θα τα είχαν πάρει από το 2016, όπως είχε αποδώσει το πρώτο 50% η κυβέρνηση της Νέας Δημοκρατίας.

Θα ήθελα, κύριε Πρόεδρε, να επανέλθω στο άρθρο 4, καθώς, κατά την άποψή μου, φαίνεται ότι το ζήτημα δεν έχει γίνει απολύτως κατανοητό. Οι Αξιωματικοί, που προέρχονται από ΑΣΣΥ και κατετάγησαν το 1990, αντιμετωπίζουν δύο συγκεκριμένα προβλήματα, το πρώτο σχετίζεται με το γεγονός ότι κρίθηκαν και προήχθησαν στο βαθμό του Ανθυπολοχαγού βάσει δύο νόμων. Με εφαρμογή των δυσμενέστερων γι’ αυτούς κάθε φορά προβλέψεων. Επιπλέον, οι ρυθμίσεις του 4407/2010 για τους μονιμοποιηθέντες εθελοντές και τις μονιμοποιηθείσες εθελόντριες, έχει δημιουργήσει μια ανισορροπία στην επετηρίδα των Ενόπλων Δυνάμεων, όσον αφορά στην διοικητική σχέση αυτών των εθελοντών με τους Αξιωματικούς από τις ΑΣΣΥ, της τάξεως του 1990. Η λύση είναι η ένταξή τους στο νέο πλαίσιο του ν.2439/1996 και ζητώ από την πολιτική ηγεσία, αλλά και από τους συνεργάτες, να εξετάσει εξαρχής το θέμα του άρθρου 4. Δεν επιλύεται, όπως φαίνεται και όπως παρουσιάστηκε τώρα, με αυτή την νομοθετική ρύθμιση.

Δεύτερον, θέλω να αναφερθώ σε δύο ζητήματα του άρθρου 8 και συγκεκριμένα, στις προφορικές δημοπρασίες και στο θέμα των εσόδων για τα Μετοχικά Ταμεία. Είναι εμφανές, θεωρώ, ότι δεν μπορεί το σύνολο του υλικού και ανεξαρτήτως αξίας και είδους προέλευσης να αξιοποιείται μέσω προφορικής δημοπρασίας. Πριν από λίγο ο κ. Υπουργός μας έδειξε ένα προεδρικό διάταγμα του 1979, που το ανέφερε στις παρεμβάσεις του εισηγητή μας. Θα ήθελα να συστήσω και στην ομάδα, η οποία τον υποστηρίζει αυτή τη στιγμή νομοτεχνικά, ότι είναι άλλο το δίκαιο περί μίσθωσης ακινήτων και άλλο το δίκαιο περί μίσθωσης και πώλησης υλικού. Με αυτό, το οποίο δείξατε, το 715/1979, θα πάει ο κόσμος φυλακή. Θέλει λίγο προσοχή όσον αφορά αυτή την πρότασή σας. Αν όμως, είναι τόσο σωστό αυτό που λέτε, θα σας παρακαλούσα να προσθέσετε στο άρθρο 8 τη φράση «*σύμφωνα με το προεδρικό διάταγμα 715/1979*». Δεν μπορείτε να μας βγάζετε χαρτιά χωρίς κάποιοι εκ των συναδέλφων, λόγω ειδικότητας, αν θέλετε, να το ελέγξουν και να ξέρουν ότι αυτό αφορά στις μισθώσεις ακινήτων. Δεν μπορεί να πωληθεί ή να μισθωθεί υλικό των Ενόπλων Δυνάμεων με βάση νόμο του 1979, με τον οποίο μισθώνουμε διάφορα ακίνητα των Ενόπλων Δυνάμεων. Επίσης, στην παρ.5 πρέπει να προστεθεί και μια πρόβλεψη για την κατανομή εσόδων προς τα Μετοχικά Ταμεία.

Κλείνοντας, δεν μπορώ να αντισταθώ στον πειρασμό να αναφερθώ σχετικά με την ΜΟΜΚΑ, πώς σημαία, πολλές φορές και ειδικά οι αγορητές των Ανεξάρτητων Ελλήνων, σείουν απέναντι σε διάφορα πράγματα. Κύριε Πρόεδρε, το 747 Τάγμα Μηχανικού του Λουτρακίου μετονομάστηκε σε ΜΟΜΚΑ και αν είναι τόσο σημαντικό το έργο της ΜΟΜΚΑ τόσον καιρό, θα παρακαλούσα τον κ. Υπουργό – του έχω κάνει κατά σειρά πολλές ερωτήσεις και δεν έχει απαντήσει – να μας πει ποιες συμβάσεις και ποια έργα έχει εκτελέσει η ΜΟΜΚΑ; Τι δαπάνες έχουν γίνει σε προσωπικό, σε φύλλα πορείας, σε έξοδα, σε καύσιμα, απέναντι σε αυτή τη διαδικασία, πέραν όλων αυτών; Μας ανέφερε μια γέφυρα σε ένα μοναστήρι, πράγματα τα οποία γίνονταν, κύριε Υπουργέ και νομίζω ότι τα θυμάστε από τη δεκαετία του 1950. Μπορώ να καταλάβω τη διάθεσή του, ως πολιτικού, να συστήσει την παλιά ΜΟΜΑ, η οποία δεν υπάρχει, αλλά να μην ψευδόμαστε σε αυτή την αίθουσα. Το 747 το είπαμε ΜΟΜΚΑ.

Όσο αφορά στους 5 ιπταμένους, θα ήθελα να πω ότι αυτό είναι φωτογραφικό. Επαίρεται ο κ. Υπουργός για την φωτογραφική παρέμβαση, αλλά από την άλλη μεριά φανταστείτε να έχω τελειώσει παραγωγική σχολή των Ενόπλων Δυνάμεων και να βρίσκομαι σε ήσσονα μοίρα από αυτούς τους πέντε εκλεκτούς του κ. Υπουργού, οι οποίοι επανέρχονται μέχρι 60 χρόνων και να δημιουργεί προβλήματα στο αίσθημα δικαιοσύνης των ιπταμένων. Ήθελα να κλείσω με αυτό το ερώτημα.

Από ό,τι καταλαβαίνουμε, εξαιτίας αυτής της νομοθετικής ρύθμισης, κύριε Υπουργέ, εμείς έχουμε τελικά ανάγκη από χειριστές ελικοπτέρων, γιατί μέχρι τώρα νόμιζα ότι υπήρχε ανάγκη ελικοπτέρων. Άρα, λοιπόν, πρέπει να το δούμε με διαφορετική θέαση το όλο θέμα. Εκφράζω τη λύπη μου για τη διακοπή. Θέλω να γνωρίζετε ότι εσείς πρέπει να προστατεύετε τους βουλευτές. Η Κυβέρνηση είναι φιλοξενούμενη σε αυτήν την αίθουσα. Ευχαριστώ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Αυτό κάνουμε με ευλαβική προσήλωση, κύριε Δαβάκη. Αν δεν το έχετε αντιληφθεί, είναι πρόβλημα. Τον λόγο έχει η κυρία Βαγιωνάκη.

ΕΥΑΓΓΕΛΙΑ ΒΑΓΙΩΝΑΚΗ: Το παρόν νομοσχέδιο έρχεται να ρυθμίσει, από ό,τι φάνηκε και από τη συζήτηση το πρωί, ώριμα θέματα που απασχολούν τις Ένοπλες Δυνάμεις. Καρδιά του παρόντος νομοσχεδίου είναι τα άρθρα από 10 μέχρι 23, στο κεφάλαιο Γ΄, που αναφέρονται στη δημιουργία νέου οργανωτικού πλαισίου για τη διενέργεια των οικονομικών επιθεωρήσεων εσωτερικών ελέγχων, με τη σύσταση του Κοινού Σώματος Οικονομικών Επιθεωρητών και της Υπηρεσίας Εσωτερικών Υποθέσεων, που θα στελεχωθούν από το υπάρχον προσωπικό, όπως αναφέρθηκε χθες, που διαθέτει την απαραίτητη εμπειρία και τα προσόντα, οικονομολόγους, μηχανικούς, νομικούς, με κύρια αποστολή την πρόληψη και διερεύνηση οικονομικών εγκλημάτων και εγκλημάτων διαφθοράς.

Για εμένα και μόνο αυτά τα άρθρα να υπήρχαν στο νομοσχέδιο ήταν αρκετό, γιατί ανταποκρίνεται στο περί δικαίου αίσθημα των πολιτών. Θέλει να προλάβει καταστάσεις που πλήγωσαν το πολιτικό σύστημα στο παρελθόν με σκάνδαλα των εξοπλιστικών προγραμμάτων και λοιπά. Εξάλλου, έτυχε και της απόλυτης συμφωνίας των φορέων που ακούσαμε το πρωί και χαίρομαι που γίνεται σήμερα αυτό από την παρούσα Κυβέρνηση, που τολμά εκεί, που άλλοι στο παρελθόν προσπάθησαν να πάρουν κάποια μέτρα, αλλά, στη συνέχεια, τα απέσυραν.

Είναι, επίσης, θετικό το γεγονός της δυνατότητας και της αξιοποίησης του αχρήστου για χρήση υλικού – έχω διαφορετική άποψη από τον κ. Δαβάκη – όπως προβλέπεται στο Β΄ Κεφάλαιο. Δεν θα σταθώ στα ζητήματα που άπτονται διαφόρων ζητημάτων που έχουν σχέση με την εξέλιξη του προσωπικού, όμως, θα ήθελα να σταθώ στο άρθρο 27. Επειδή έγινε πολλή συζήτηση και επειδή πολλοί, εν ονόματι των δυσκολιών και των διαφωνιών που ακούστηκαν το πρωί μεταξύ των αντιπροσώπων εδώ, πάνε να δημιουργήσουν την εντύπωση και να πουν ότι είχαν δίκιο για το ότι υπήρχε συνδικαλισμός στις Ένοπλες Δυνάμεις, έχω μια εντελώς διαφορετική γνώμη και πιστεύω ότι πρέπει, όταν έχουμε ένα θέμα, να το προχωράμε και οι δυσκολίες να λύνονται στην πορεία.

Νομίζω ότι κοινός τόπος των περισσότερων και των πιο ψύχραιμων συναδέλφων από όλες τις πτέρυγες της Βουλής, εκτός από αυτούς που ήταν ακραίοι, αποτελεί αναγκαιότητα να υπάρχει μία Ομοσπονδία. Μακάρι να υπάρχουν τα περιθώρια και η διάθεση συνεννόησης ανάμεσα στις δύο αντικρουόμενες πλευρές που παρακολουθήσαμε, δυστυχώς, το πρωί. Πρέπει να εξαντλήσουμε όλα τα περιθώρια που υπάρχουν για να βρεθεί κοινός τόπος και πιστεύω ότι το Υπουργείο πρέπει να παίξει πρωταγωνιστικό ρόλο προς αυτή την κατεύθυνση.

Πιστεύω ότι πολλά θέματα τα οποία εμφανίστηκαν το πρωί στη συζήτηση έχουν σχέση με αυτό που λέμε «παιδική αρρώστια», όπως είπε και ένας συνάδελφος σε προηγούμενη εισήγηση. Θεωρώ, λοιπόν, ότι πρέπει να προχωρήσουμε. Προσωπικά, βρίσκω λογική την κατεύθυνση που δίνει το άρθρο 27, για τη δημιουργία σωματείων κατά περιφερειακή ενότητα, αλλά σίγουρα υπάρχουν περιθώρια βελτιώσεων και, από ό,τι φαίνεται, το Υπουργείο είναι ανοιχτό σε οποιεσδήποτε προτάσεις υπάρχουν.

Με τις σκέψεις αυτές, εγώ νομίζω ότι είναι ένα νομοσχέδιο, το οποίο για τις προτάσεις οι οποίες έχουν γίνει και μπήκαν και στη συνεδρίαση της ακρόασης φορέων και εφόσον το Υπουργείο έχει μια διάθεση συζήτησης, από ό,τι φάνηκε και, εφόσον υπάρχει μια παραδοχή ότι είναι δίκαια ορισμένα θέματα τα οποία μπήκαν, πιστεύω ότι είναι αρκετό και το χρονικό περιθώριο μέχρι την Ολομέλεια να εξεταστούν αυτά τα θέματα και να τύχουν θετικής αντιμετώπισης.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ευχαριστούμε την κυρία Βαγιωνάκη. Τον λόγο έχει ο κ. Καραγιαννίδης, Εισηγητής του ΣΥΡΙΖΑ.

ΧΡΗΣΤΟΣ ΚΑΡΑΓΙΑΝΝΙΔΗΣ (Εισηγητής του ΣΥΡΙΖΑ): Ευχαριστώ, κύριε Πρόεδρε. Το είπα και στην αρχή της συνεδρίασης, έχοντας μικρή αισιοδοξία ότι δεν θα γίνει αυτό, που είδαμε προηγουμένως. Έγινε ξανά. Δεν μπορώ να φανταστώ να απευθύνεται μια προσβολή προς τον Υπουργό και ο Υπουργός να μην απαντά. Δηλαδή, όταν ονομάζουμε «ορντινάντσα» έναν Αξιωματικό του Υπουργού, τι περιμένετε; Να μη σας απαντήσει; Εάν σας προσδίδαν αυτήν την κατηγορία, δεν θα απαντούσατε;

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Για τον Αξιωματικό. Όχι για εμένα.

ΧΡΗΣΤΟΣ ΚΑΡΑΓΙΑΝΝΙΔΗΣ (Εισηγητής του ΣΥΡΙΖΑ): Για τον Αξιωματικό και για τους Έλληνες Αξιωματικούς, στο σύνολό τους. Λοιπόν, αυτή την κουβέντα, μπορούμε να μην την κάνουμε άλλο; Αυτό είπα. Να μην κάνουμε προσβλητικές κουβέντες και μάλιστα, σε ένα πεδίο που δεν γίνεται να κάνουμε τέτοιες προσβλητικές κουβέντες. Δεν μπορούμε να ονομάζουμε. Ειπώθηκε, όχι μόνο από τον κ. Δαβάκη. Από τον κ. Γεωργιάδη, ειπώθηκε εκατό φορές. Δηλαδή, μπορούμε να απευθύνουμε, έτσι εύκολα, προσβολές για «Συνταγματάρχες Υπουργών» και να μην περιμένετε απάντηση;

ΑΘΑΝΑΣΙΟΣ ΔΑΒΑΚΗΣ: Είπα την λέξη «ορντινάτσα», κύριε συνάδελφε; Ο εκλεκτός.

ΧΡΗΣΤΟΣ ΚΑΡΑΓΙΑΝΝΙΔΗΣ (Εισηγητής του ΣΥΡΙΖΑ): Όχι. Το είπατε ευγενικά. Εγώ το λέω.

ΑΘΑΝΑΣΙΟΣ ΔΑΒΑΚΗΣ: Άλλο «ορντινάτσα», άλλο το «ευγενικά».

ΧΡΗΣΤΟΣ ΚΑΡΑΓΙΑΝΝΙΔΗΣ (Εισηγητής του ΣΥΡΙΖΑ): Εγώ το λέω. Το είπατε ευγενικά, αλλά το ίδιο ακριβώς σημαίνει.

ΑΘΑΝΑΣΙΟΣ ΔΑΒΑΚΗΣ: Δεν είναι έτσι.

ΧΡΗΣΤΟΣ ΚΑΡΑΓΙΑΝΝΙΔΗΣ (Εισηγητής του ΣΥΡΙΖΑ): Έχω την ευθύνη των πραγμάτων που λέω και μπορεί και να σας διαστρεβλώνω. Έχετε το δικαίωμα να το αρνηθείτε. Αλλά, το λέω εγώ. Και έχω αυτή την εξήγηση. Δεν θέλω να θυμηθώ από τη νεοσύστατη συνδικαλιστική οργάνωση, πού ήταν αυτοί οι άνθρωποι. Αλλά δεν σας το είπα, ως κατηγορία. Πού ήταν αυτοί οι Αξιωματικοί; Ήταν σε γραφεία Υπουργών; Δεν ξέρετε; Γιατί, εγώ ξέρω. Επειδή όμως εσείς ήσασταν και Υφυπουργός, φαντάζομαι ότι ξέρετε πολύ καλύτερα.

ΑΘΑΝΑΣΙΟΣ ΔΑΒΑΚΗΣ: Εγώ έχω πάγια άποψη για τους συνδικαλιστές. Δεν χρειάζεται συνδικαλισμός. Είμαι καθαρός.

ΧΡΗΣΤΟΣ ΚΑΡΑΓΙΑΝΝΙΔΗΣ (Εισηγητής του ΣΥΡΙΖΑ): Άλλο λέω. Δεν φέραμε όμως εμείς, ως κατηγορία, ότι η νεοσύστατη συνδικαλιστική παράταξη είχε κι αυτή ανθρώπους σε γραφεία Υπουργών.

ΑΘΑΝΑΣΙΟΣ ΔΑΒΑΚΗΣ: Έφυγε ο ένας, ήρθε ο άλλος.

ΧΡΗΣΤΟΣ ΚΑΡΑΓΙΑΝΝΙΔΗΣ (Εισηγητής του ΣΥΡΙΖΑ): Ωραία. Άρα, εφόσον αυτό συμβαίνει, να μην το φέρνουμε ως κατηγορία και να μην υποτιμούμε τους ανθρώπους, που αγωνίζονται για αυτό. Ο συνδικαλισμός, στη γενική του ιδέα, δεν είναι κακός. Εσείς θέλετε να πλήξετε την γενική ιδέα του συνδικαλισμού. Το ποιος υλοποιεί τον συνδικαλισμό, τον κάνει καλό ή κακό. Εκείνο, λοιπόν, προσπαθεί να λύσει το άρθρο 27 και προφανώς, δεν θα αποσυρθεί, αλλά προσπαθεί να το λύσει – το ξαναλέω – με έναν συνεκτικό και λογικό τρόπο. Οι άνθρωποι, που καλούνται να υλοποιήσουν αυτό το άρθρο, έχουν το ζήτημα να το αντιμετωπίσουν. Εάν δεν τα καταφέρνουν, δεν φταίει ο νόμος. Φταίνε οι άνθρωποι που πάνε να τον υλοποιήσουν. Αυτό ασκήσαμε ως κριτική. Και εδώ, ειπώθηκαν προτάσεις, μέχρι τις 23 Οκτωβρίου που είναι η β΄ ανάγνωση, αλλά και μέχρι τις 25 με 26 Οκτωβρίου που θα πάει το νομοσχέδιο στην Ολομέλεια, να βρεθεί μια λύση και να δούμε πώς θα προχωρήσουμε παρακάτω. Εμείς είμαστε υπέρμαχοι του συνδικαλισμού. Διαφωνούμε πολιτικά και ιδεολογικά, το καταλαβαίνω, αλλά εμείς, υποστηρίζουμε αυτή την άποψη. Δοκιμάστηκε και στην Αστυνομία, που ήταν επίσης ένα δύσκολο Σώμα, για να υπάρξει συνδικαλισμός. Υπάρχει, μετά από κραδασμούς, προβλήματα. Στα χρόνια που πέρασαν φάνηκε και μάλιστα, είναι προς το συμφέρον των Αστυνομικών το ότι υπάρχει. Θεωρούμε ότι μπορεί να υπάρξει και στο μέλλον και για τους ένστολους στον Ελληνικό Στρατό. Να το δούμε, να το δουλέψουμε.

ΑΘΑΝΑΣΙΟΣ ΔΑΒΑΚΗΣ: Το είδαμε το πρωί, κύριε συνάδελφε. Το είδαμε καλά το πρωί. Ήταν σχολικό συμπέρασμα αυτό, καλό.

ΧΡΗΣΤΟΣ ΚΑΡΑΓΙΑΝΝΙΔΗΣ (Εισηγητής του ΣΥΡΙΖΑ): Το είδαμε και ασκήθηκε και κριτική. Λέω πάντως, επειδή γενικώς, είστε ήρεμος άνθρωπος, να μην ξεκινάμε την κουβέντα μας με μια προσβολή. Δηλαδή, δεν χρειάζεται να πούμε, ο «Συνταγματάρχης του Υπουργού». Είναι Πρόεδρος της Πανελλήνιας Ομοσπονδίας Στρατιωτικών.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Πρόεδρος της Επιτροπής): Ευχαριστούμε τον κ. Καραγιαννίδη. Τον λόγο έχει ο κ. Δημοσχάκης.

ΑΝΑΣΤΑΣΙΟΣ ΔΗΜΟΣΧΑΚΗΣ (Εισηγητής της Νέας Δημοκρατίας): Ευχαριστώ, κύριε Πρόεδρε. Κύριε Υπουργέ, η νομοθέτηση για τον συνδικαλισμό θα καταστεί για την ιστορία των Ενόπλων Δυνάμεων κορυφαία πολιτική πράξη της παρούσης πολιτικής ηγεσίας του Υπουργείου Εθνικής Άμυνας, αλλά ενδεχομένως, και για την παρούσα Κυβέρνηση. Θέλω να σας πω ότι είναι μια πολύ μεγάλη πολιτική πράξη και ενδεχομένως, μετά από δέκα χρόνια, να ενθυμούνται, το πέρασμά σας από το Υπουργείο Εθνικής Άμυνας, μόνο για αυτήν τη νομοθέτηση. Μη γελάτε και μπορώ να το αποδείξω και με ιστορικά στοιχεία.

Και γι' αυτό σας προτείνει ένας πρώην Αρχηγός ενός μεγάλου Σώματος, να συγκροτήσετε μια ad hoc διακομματική Επιτροπή, να καθίσουμε να δουλέψουμε και να βγει μια συνισταμένη, η οποία θα είναι ο ανθός των απόψεων και των προτάσεων όλων των Κομμάτων και θα έχετε κι εσείς μια περήφανη νίκη, διότι συνέπεσαν τα Κόμματα για τις Ένοπλες Δυνάμεις, οι οποίες ανήκουν στον ελληνικό λαό. Εμείς, ως Αστυνομία, στη δεκαετία του ’80, ζήσαμε τέτοιες θυελλώδεις καταστάσεις που είδαμε σήμερα εδώ μέσα, σε αυτή την ιστορική Αίθουσα της Γερουσίας και ήρθε ο αείμνηστος Θεόδωρος Αναγνωστόπουλος το 1991 και νομοθέτησε.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Ήταν το 1994.

ΑΝΑΣΤΑΣΙΟΣ ΔΗΜΟΣΧΑΚΗΣ (Εισηγητής της Νέας .Δημοκρατίας): Όχι, δεν ήταν το 1994. Συνέβη αυτό όταν ήταν Υπουργός Δημόσιας Τάξης. Τότε νομοθέτησε. Αυτό που νομοθέτησε τότε, σήμερα ακόμη ισχύει και τον ενθυμούμαστε όλοι έχοντας μια καλή ανάμνηση, διότι το Σώμα ήταν αίολο, το προσωπικό του ήταν σε διάφορες κατευθύνσεις κι έτσι μπορέσαμε να προστατέψουμε την συνοχή, την μαχητική συνοχή που πραγματικά είχε ανάγκη ένα Σώμα, που είναι στρατιωτικά οργανωμένο και δομημένο. Γι' αυτό και επιμένω προς αυτή την κατεύθυνση. Μην νομοθετείτε πρόχειρα. Διότι η εικόνα που ζήσαμε σήμερα εδώ και αντικρίσαμε, άλλωστε όλες οι απόψεις των εκπροσώπων των Κομμάτων ταυτίζονται και δεν χάνεται τίποτα να δώσετε σε συγκεκριμένο χρονοδιάγραμμα να γίνει αυτή η εργασία και να μπορέσουμε να έχουμε έναν νόμο, ο οποίος θα είναι αποδεκτός από όλες τις πλευρές. Διότι, ζει και έζησαν οι Ένοπλες Δυνάμεις τον κομματισμό και το γνωρίζουμε αυτό όλοι. Ας μην καταστρέψουμε ό,τι υπάρχει όρθιο.

Το δεύτερο θα ήθελα να σας παρακαλέσω, είναι το εξής. Ζητήσαμε μέχρι να φτάσουμε στην Ολομέλεια με αυτό τον νόμο, να μας δώσετε όλες τις απαντήσεις στα καίρια ερωτήματα, τα οποία σας υποβάλαμε, διότι θα είναι πολύ καλό να φτάσουμε στην Ολομέλεια για την ψήφιση του σχετικού νόμου και να έχουμε τις δικές σας πλέον οριστικές θέσεις, για όλα αυτά τα θέματα. Τα θέματα αυτά πραγματικά αφορούν στις Ένοπλες Δυνάμεις και το ανθρώπινο δυναμικό τους και για να μπορέσουμε να αντιμετωπίσουμε με δίκαιο τρόπο όλα αυτά τα αιτήματα, τα οποία πραγματικά λύνονται σε ένα βαθμό, αλλά θα μπορούσαμε να πετύχουμε το καλύτερο δυνατό αποτέλεσμα. Γιατί, έχουμε ως παράδειγμα, τους Εθελοντές Μακράς Θητείας. Ζητήσαμε δύο με τρία πράγματα. Εμείς είμαστε θετικοί για αυτούς τους ανθρώπους. Εμείς θέλουμε να πάρουν αυτόν τον βαθμό, τον οποίο δικαιούνται και τον οποίο επιθυμούν, αλλά με κανόνες και όχι ξεκρέμαστα πράγματα, όχι πρόχειρες δουλειές. Νοικοκυρεμένες δουλειές. Σας παρακαλώ, να μας απαντήσετε. Για παράδειγμα, έχουμε την προφορική πλειοδοτική διαδικασία και αυτό το θέμα είναι πολύ σοβαρό. Είπατε για το προεδρικό διάταγμα. Πράγματι, αυτό αφορά στην ενοικίαση κάποιων κτιρίων, αλλά εδώ, όμως, έχουμε υλικό και συγκεκριμένα έχουμε πολεμικό υλικό. Επίσης, έχουμε πώληση και δεν έχουμε ενοικίαση και νομίζω ότι είναι ανομοιογενή τα πράγματα.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Υπάρχουν 235 περιπτώσεις και εσείς πήρατε την μία.

ΑΝΑΣΤΑΣΙΟΣ ΔΗΜΟΣΧΑΚΗΣ (Εισηγητής της Νέας Δημοκρατίας): Κύριε Υπουργέ, νομίζω ότι θα πρέπει να τολμήσετε και να πάρετε τη σωστή απόφαση, διότι πραγματικά οι πυλώνες οι οποίοι στηρίζουν τις Ένοπλες Δυνάμεις, είναι, καταρχήν το ανθρώπινο δυναμικό, η πειθαρχία του, η εκπαίδευσή του η περιοδική και η τακτική και νομίζω ότι η διακλαδικότητα, η οποία είναι ακόμη ένα μείζον θέμα αυτών των Κλάδων. Εγώ νομίζω ότι είναι στο χέρι σας να πάρετε αυτή την απόφαση, διότι «δεν θα χάσετε το τρένο», αντιθέτως μάλιστα.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Σαρίδης.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Σας ευχαριστώ πολύ, κύριε Πρόεδρε. Σχετικά με την πρωτοβουλία του Υπουργού, η οποία, εάν κατάλαβα καλά στηρίζεται στο γεγονός πως η ιδιαιτερότητα των συχνών μεταθέσεων των στελεχών των Ενόπλων Δυνάμεων, εμποδίζει τις συζύγους τους για μια μόνιμη εργασία, δεν θα μπορούσαμε παρά μόνον να είμαστε θετικοί. Κύριε Υπουργέ, εμείς στην Ένωση Κεντρώων, οποιαδήποτε ενέργεια γίνεται προς άρση και αποκατάσταση αδικίας, επειδή ζητήσατε και τη θέση μας, μας βρίσκει σύμφωνους.

Όσον αφορά κάτι που είπε ο κ. Καραγιαννίδης, δε θέλω να το σχολιάσω. Είπε ότι δεν φταίει ο νόμος, φταίνε οι άνθρωποι. Ο νόμος φταίει, όταν ο νομοθέτης δεν ακούει τους ανθρώπους. Με τη συγκεκριμένη τροπολογία, εφόσον δεν την αποσύρετε, θεωρώ ότι θα έχετε την ευθύνη για οτιδήποτε ενδεχομένως στο μέλλον θα προκύψει από αυτή τη νομοθέτηση. Ευχαριστώ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Υπουργός.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Ευχαριστώ, κύριε Πρόεδρε. Καταρχάς, θα ήθελα να απαντήσω στον κ. Δημοσχάκη, σχετικά με το άρθρο 27, ότι ο νόμος 2265/1994 ψηφίστηκε σε αυτή εδώ την αίθουσα, στις 19/20 Νοεμβρίου του 1994. Το θυμάμαι, διότι ήμουν ο Εισηγητής, ήταν η πρώτη μου εισήγηση ως Βουλευτής της Νέας Δημοκρατίας, με Υπουργό, τον Σήφη Βαλυράκη και Υφυπουργό τον κ. Γείτονα.

Ο Θόδωρος Αναγνωστόπουλος ξεκίνησε τη διαδικασία δημιουργίας συνδικαλισμού στην Αστυνομία, με τον κ. Βλαχογιάννη, τότε Πρόεδρο των Αξιωματικών, αλλά με ένσταση του Νικόλαου Γκελεστάθη σταμάτησε. Είναι οι αντίστοιχες ιδέες που είχε και ο κ. Δαβάκης, γιατί και τότε στη Νέα Δημοκρατία, υπήρχαν δύο απόψεις. Να γίνει συνδικαλισμός στην Αστυνομία ή να μη γίνει. Υπήρχαν οι απόψεις των συντηρητικών που έλεγαν να μη γίνει ποτέ και είναι διάλυση της Αστυνομίας, όπως σήμερα κάποιες φωνές ακούγονται και θέλω να ακούσω, αν πράγματι, σαν Εισηγητής της Νέας Δημοκρατίας προτείνετε να γίνει συνδικαλισμός στις Ένοπλες Δυνάμεις ή όχι, διότι έχει σημασία η Αξιωματική Αντιπολίτευση να έχει μια σταθερή θέση.

Τότε, λοιπόν, να σας θυμίσω ότι παρότι υπήρχαν οι διαφωνίες όλες αυτές, στελέχη όπως ο κ. Κυριαζίδης, σημερινός Βουλευτής της Νέας Δημοκρατίας, ο κ. Βλαχογιάννης εν συνεχεία Βουλευτής της Νέας Δημοκρατίας και Περιφερειάρχης Θεσσαλίας, ήταν από τους πρώτους που ξεκίνησαν. Ποιος ήταν ο λόγος που υπήρχε διαφωνία; Η κομματικοποίηση του συνδικαλισμού στην Αστυνομία και αυτή την κομματικοποίηση του συνδικαλισμού θα πρέπει να διαφυλάξουμε μακριά από τις Ένοπλες Δυνάμεις ως κόρη οφθαλμού, γιατί και αυτοί που είναι αντίθετοι με τον συνδικαλισμό στην Αστυνομία, αυτό ακριβώς λένε.

Όσον αφορά στις σημερινές διαφωνίες, έχω να πω αυτό που είπα και στους δύο. Είναι ότι με τη σημερινή σας δημόσια αντιπαράθεση δικαιώνετε ανθρώπους που καταπολεμούν το συνδικαλισμό στις Ένοπλες Δυνάμεις και ήταν η πρώτη λέξη που είπε ο κ. Δαβάκης. «Δικαιώθηκα» είπε σήμερα. Γι' αυτό τον λόγο

ΑΘΑΝΑΣΙΟΣ ΔΑΒΑΚΗΣ: Δεν είναι αλήθεια;

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Αντιλαμβάνεστε λοιπόν ότι άλλα λέτε ως Εισηγητής και άλλα λένε οι Βουλευτές.

ΑΘΑΝΑΣΙΟΣ ΔΑΒΑΚΗΣ: Είστε περήφανος γι' αυτό τον νόμο;

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Θέλω να σας πω ότι το τελευταίο που θα πρέπει να κάνουμε είναι ένας διακομματικός διάλογος. Αλίμονο αν βάλουμε τον κομματισμό μέσα στις Ένοπλες Δυνάμεις. Υπάρχουν προβλήματα που αφορούν στη διακλαδικότητα, την εκπροσώπηση Αξιωματικών ή Υπαξιωματικών στις Ένοπλες Δυνάμεις. Υπάρχουν προβλήματα που αφορούν στους διαφορετικούς Κλάδους και αυτά πρέπει να τα λύσουμε. Όμως, το τελευταίο που πρέπει να κάνουμε, είναι να εμπλέξουμε επισήμως τα κόμματα, διότι, κόμματα επισήμως εμπλέκονται, δυστυχώς.

Γιατί αντέδρασα τόσο πολύ, όταν είπε κάποιος συνάδελφος Βουλευτής «ο Συνταγματάρχης του Υπουργού». Διότι, το πρώτο που φρόντισα την ευθύνη να κάνω αναλαμβάνοντας την ευθύνη της Κυβέρνησης του Αλέξη Τσίπρα, ήταν να στείλω ένα μήνυμα στις Ένοπλες Δυνάμεις. Ότι αυτή η Κυβέρνηση δεν θέλει να κομματικοποιήσει ή να πολιτικοποιήσει κανέναν, ιδίως, στις Ένοπλες Δυνάμεις, ούτε να διώξει κανέναν.

Οι Υπασπιστές μου είναι οι Υπασπιστές του κ. Δένδια, οι δύο Υπασπιστές του Στρατού και της Αεροπορίας, του Ναυτικού άλλαξε, γιατί ο άνθρωπος είχε καριέρα δική του και είναι οι Υπασπιστές που είχε ο κ. Δένδιας και ο κ. Αβραμόπουλος. Χθες, ήρθε ο κ. Αβραμόπουλος στο Υπουργείο και είδε τους δύο δικούς του Υπασπιστές που διατήρησα και είναι άριστοι.

Ακούστε, λοιπόν, τον κ. Τσουκαράκη δεν τον ήξερα, δεν τον είχα συναντήσει ποτέ στη ζωή μου πριν αναλάβω Υπουργός. Τον συνάντησα στο Υπουργείο και του ζήτησα να έρθει ως σύμβουλός μου, ακριβώς, διότι πιστεύω ότι ο συνδικαλισμός τις Ένοπλες Δυνάμεις δεν θα πρέπει να έχει τον ρόλο της αντιπαράθεσης εργοδότη - εργαζόμενου, αλλά το ρόλο του συνεργάτη. Ο συνδικαλισμός στις Ένοπλες Δυνάμεις θα βοηθήσει η «φωνή» του Υπαξιωματικού και του Αξιωματικού που υπηρετεί στον Έβρο, στα νησιά ή στη Μονάδα, στο Κέντρο να πάει στον Υπουργό και γι' αυτό του ζήτησα να έρθει ως σύμβουλός μου.

ΑΘΑΝΑΣΙΟΣ ΔΑΒΑΚΗΣ: Ξέρει από Έβρο, ο κ. Τσουκαράκης.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Αυτή τη θέση μπορεί να την προσφέρει ο κάθε Υπουργός σε οποιοδήποτε εκλεγμένο σε αυτήν την υπεύθυνη θέση. Δεν τον επέλεξα εγώ, αλλά το ίδιο το προσωπικό των Ενόπλων Δυνάμεων και επειδή, ακριβώς, ούτε τον ήξερα ούτε μέχρι τώρα είχαμε άλλη πολιτική συνεργασία πέραν των αιτημάτων που ο ίδιος προβάλλει εκ μέρους των συναδέλφων του, θέλω να σας διαβεβαιώσω ότι και τους άλλους, οι οποίοι ήταν στο γραφείο, τους βρήκα. Ήταν 35 άτομα και δεν απομάκρυνα κάποιους εξ αυτών, διότι είχαν κάποια άλλη πολιτική άποψη. Σας είπα ότι το περισσότερο προσωπικό είναι το ίδιο. Ο σερβιτόρος που προσφέρει καφέ και ακούει τα πάντα είναι στους πέντε τελευταίους Υπουργούς, ο οποίος έρχεται μαζί μου, έρχεται και στο σπίτι μου, όταν καμιά φορά έχω καλεσμένους, έρχεται και υποδέχεται στις μεγάλες μυστικές συνομιλίες που έχουμε ή κάτω στο Κέντρο Επιχειρήσεων. Δεν αλλάξαμε κανέναν. Ένας εξ αυτών, όμως, είχε κατηγορηθεί για κλοπή στο φωριαμό του συναδέλφου του, δεν μπορούσα να μην τον απομακρύνω. Με συγχωρείτε.

Αυτό που ζήτησα από όλους είναι να μην παρουσιάζεται πραγματικά αυτή η εικόνα και να καθίσουν να μιλήσουν μεταξύ τους. Ξέρετε τι μου απάντησαν; Διατάξτε μας. Όχι, δεν θα τους διατάξω, διότι αν διατάξει ο Υπουργός και ακολουθήσει το θέμα της πειθαρχίας, όπου ο Αξιωματικός και το στέλεχος των Ενόπλων Δυνάμεων, ο Υπαξιωματικός ή ο στρατιώτης είναι υποχρεωμένος άνευ αντιλογίας να εφαρμόσει τη διαταγή, τότε δεν υπάρξει συνεργασία μεταξύ εκείνων που εκπροσωπούν το προσωπικό και εκείνου που έχει την ευθύνη της διοίκησης.

Πιστεύω, λοιπόν, ότι μέχρι την β΄ ανάγνωση και την ψήφιση του σχεδίου νόμου, το καλύτερο που έχουν να κάνουν τα Κόμματα είναι να προτείνουμε σε εκείνους που έρχονται κοντά μας, να μιλήσουν μεταξύ τους.

Επίσης, ζήτησα από την Ένωση των αποστράτων να παρέμβουν, γιατί υπάρχει ένα κύρος και ο σεβασμός από όλο το προσωπικό προς τους ανωτέρους και αν δεν πρέπει να είναι οι σημερινοί Πρόεδροι, μπορεί να είναι άλλοι που ενώνουν το προσωπικό. Πιστεύω ακράδαντα ότι πρέπει να είναι μια η Ομοσπονδία. Σας βεβαιώνω, κυρίες και κύριοι συνάδελφοι, ότι δεν πρόκειται ως Υπουργός ποτέ να παρέμβω πολιτικά υπέρ του ενός ή του άλλου. Δεν ξέρω τι πολιτική εκφράζει ο καθένας και δεν με ενδιαφέρει, διότι θεωρώ ότι το χειρότερο που μπορεί να γίνει στις Ένοπλες Δυνάμεις είναι να πολιτικοποιηθούν.

Θα γίνει μια προσπάθεια, ακόμα μια φορά, για να δούμε, εάν υπάρχουν διαδικασίες που – επαναλαμβάνω – το καλύτερο που έχουν να κάνουν είναι να διασφαλίσουν τη διεξαγωγή εκλογών σύντομα, όπου θα έχει τη δυνατότητα όλο το προσωπικό να συμμετέχει και να υπάρχει πράγματι μια εκλεγμένη διοίκηση, τέτοια και δεσμεύομαι ότι πάλι τον πρόεδρο, όποιος και να είναι αυτός, να τον πάρω στο γραφείο μου, ως σύμβουλό μου, ως οφείλω να κάνω σαν Υπουργός.

Δεύτερον, στα ερωτήματα που έχουν προκύψει είναι αλήθεια ότι οι περισσότερες από αυτές τις διατάξεις είναι διατάξεις, τις οποίες γνωρίζετε και ήταν εκκρεμή θέματα, τα οποία έπρεπε να τακτοποιηθούν. Στο θέμα του πεντηκοστού όγδοου έτους της ηλικίας, θα σας θυμίσω ότι μόλις αναλάβαμε, το φέραμε και εν συνεχεία δια ενός νομοσχεδίου έφυγε, γιατί δημιουργούσε ορισμένα προβλήματα, παρότι έλυνε κι άλλα προβλήματα.

Θέλω να σας διαβεβαιώσω ότι καμία από τις διατάξεις δεν υπάρχει εδώ που να μην έχει περάσει ΣΑΓΕ και όχι με οδηγία της πολιτικής ηγεσίας να συμφωνήσουν σε αυτά, τα οποία θα προτείνουν, αλλά, εάν δεν έχει τη σύμφωνη γνώμη των Επιτελείων και εν συνεχεία και των Αρχηγών, δεν θα την έφερνα εδώ.

Έχουμε, λοιπόν, σύμφωνη γνώμη και καμία από αυτές τις διατάξεις, ακόμη και αυτές που ονομάστηκαν φωτογραφικές, δεν έχει τον λόγο εξυπηρέτησης συγκεκριμένων ανθρώπων για λόγους ιδιοτελείς. Όπως σας είπα και εγώ μόνος μου, είναι φωτογραφική με την έννοια ότι είναι εξαιρετικοί αυτοί οι χρήστες. Τους θέλουμε, τους χρειαζόμαστε, είναι εκπαιδευτές και πράγματι, θέλουμε να τους φέρουμε πίσω. Αλλά αυτό είναι το νομοσχέδιο μόνο; Εδώ λύνει θέματα, τα οποία χρονολογούνται από πάρα πολλά χρόνια.

Σχετικά με το θέμα της διάθεσης, ξέρω ότι σας ενοχλεί ο τρόπος διεξαγωγής του διαγωνισμού. Προτείνετε διαδικασίες, εγώ σας το είπα από την πρώτη στιγμή. Θέλετε να βάλουμε διαδικασία e-beat, όπως είναι και με τα ακίνητα, όπου θα υπάρχει ηλεκτρονικός διαγωνισμός; Να το κάνουμε, αλλά όταν υπάρχει πολεμικό υλικό, ξέρετε πολύ καλά, ιδίως εσείς κύριε Αρχηγέ, ότι θα πρέπει αυτός, ο οποίος θα μπει στη διαγωνιστική διαδικασία, πρώτα απ' όλα να ξέρουμε ποιος είναι, να έχει τη δυνατότητα να πάρει το πιστοποιητικό του τελικού χρήστη, δηλαδή να μην είναι καμία τρομοκρατική οργάνωση που να πάει να πάρει όπλα αύριο το πρωί, να ξέρουμε ότι η χώρα παραγωγής του υλικού, δέχεται αυτόν ως αγοραστή και να μην δημιουργήσουμε προβλήματα, αντί να λύσουμε. Εάν υπάρχει άλλη διαδικασία, που νομίζετε ότι θα έχει μεγαλύτερη διαφάνεια, να την φέρουμε και αυτή.

Τέλος, για το θέμα των ελεγκτών, είπαμε αρκετά πράγματα. Θέλω να σας διαβεβαιώσω ότι το μεγαλύτερο καλό στη διαδικασία της Υπηρεσίας Εσωτερικού Ελέγχου είναι ότι κανείς δεν μπορεί αύριο να κατηγορηθεί για οτιδήποτε, από τη στιγμή που οποιαδήποτε καταγγελία ερευνάται. Τώρα βέβαια δεν θα ερευνήσω με την υπηρεσία εσωτερικών υποθέσεων τον ναυτικό σύλλογο, αλλά δεν υπάρχει περίπτωση να μην γίνει έρευνα σε αντίθεση με αυτό που πράγματι εφαρμόζεται. Το πρόβλημα των εξοπλιστικών είναι ότι παρότι προβλέπει ο νόμος ότι το Ελεγκτικό Συνέδριο θα πρέπει προσυμβατικά να έχει ελέγξει όλες τις προμήθειες, όλες οι προμήθειες του 2000, επί ΠΑΣΟΚ, ήταν χωρίς προσυμβατικό έλεγχο. Τι γινόταν μετά; Κάθε αλλαγή που ερχόταν να περάσει από την ειδική διεύθυνση εξοπλισμών, όταν έκανες ερώτημα – ακόμη και τώρα – στο Ελεγκτικό Συνέδριο, σου έλεγε «αφού δεν ελέγχθηκε η αρχική σύμβαση, δεν μπορώ να κρίνω περί της νομιμότητας της αλλαγής». Έβγαινε και αυτή στην άκρη. Με ποιον θα το ελέγξω, αν δεν έχω ειδικό μηχανισμό; Μόνο με την υπηρεσία εσωτερικών υποθέσεων.

Για να φτάσουμε και στην επόμενη συζήτηση, περιμένω γραπτώς ή προφορικώς προτάσεις σε σχέση με τα άρθρα του συγκεκριμένου νόμου. Στο θέμα της χηρείας, θα προσπαθήσω πολύ με το Υπουργείο Εργασίας, να φέρουμε λύση.

ΑΘΑΝΑΣΙΟΣ ΔΑΒΑΚΗΣ: Το ψηφίσατε, κύριε Υπουργέ, όμως.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Όσον αφορά στο συνδικαλισμό, βοηθήστε κατά τη δεύτερη συζήτηση να έχει τελειώσει. Γιατί αν το αφήσουμε και είναι στον αέρα, όπως το αφήσαμε ένα χρόνο, θα δημιουργηθούν ακόμα περαιτέρω κόντρες, δημόσιες αντιπαραθέσεις, που μόνο προς όφελος του στρατεύματος δεν είναι. Κατηγορήστε με για ό,τι θέλετε, αλλά στα θέματα της σχέσης μου με τις Ένοπλες Δυνάμεις θέλω να είστε βέβαιοι ότι δεν εφαρμόζω ούτε προσωπική ούτε κομματική πολιτική και θέλω, εδώ από αυτή την Αίθουσα να νομοθετούμε μαζί και να φτάσουμε σε ένα σημείο, πρώτα ο Θεός, να πάμε να ψηφίσουμε προϋπολογισμό ή φέτος ή του χρόνου ή μετά από δύο χρόνια, που θα τον ψηφίσουμε όλοι μαζί για την Εθνική Άμυνα και να αφήσουμε απέξω την πολιτική αντιπαράθεση, τουλάχιστον σ' αυτό το σημαντικό κομμάτι της πατρίδας μας. Το αξίζουν τα στελέχη των Ενόπλων Δυνάμεων και πιστεύω ότι κι εσείς το θέλετε. Ευχαριστώ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ευχαριστούμε τον κ. Υπουργό για το κλείσιμο της σημερινής συνεδρίασης. Ολοκληρώθηκε η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Βαγιωνάκη Βάλια, Εμμανουηλίδης Δημήτριος, Καββαδία Αννέτα, Κασιμάτη Νίνα, Ρίζος Δημήτρης, Τελιγιορίδου Ολυμπία, Τριανταφύλλου Μαρία, Δαβάκης Αθανάσιος, Δημοσχάκης Αναστάσιος, Κουκοδήμος Κωνσταντίνος, Κυριαζίδης Δημήτριος, Τασούλας Κωνσταντίνος, Κουτσούκος Ιωάννης, Λοβέρδος Ανδρέας, Καμμένος Δημήτριος, Κατσίκης Κωνσταντίνος, Σαρίδης Ιωάννης και Δανέλλης Σπυρίδων.

Τέλος και περί ώρα 19.30΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ ΜΑΡΙΑ ΤΡΙΑΝΤΑΦΥΛΛΟΥ**